
„MAGHIARI  GR.-CAT.“  Şl  „LITURGHIE  MAGHIARĂ". 

—  Cum  privesc  alţii  chestiunea.  — 

Anumite  tendinţe  şi  împrejurări  din  patria  noastră  scot  tot 
mai  mult,  în  deceniile  din  urmă,  la  suprafaţă  chestiunea  «Ma¬ 
ghiarilor  greco-catolici»  şi  a  «liturghiei  maghiare--. 

Deşi  chestiunea  aceasta,  din  fericire,  nu  ne  priveşte  prea  de 
aproape,  ea  nu  este  pentru  noi  şi  pentru  biserica  noastră  de 
natură  de  a  ne  putea  lăsă  cu  totul  indiferenţi. 

în  credinţa  că  facem  un  obştesc  serviciu  de  orientare,  în 
cele  următoare  ne  vom  permite  a  schiţei  temeiurile  istorice,  pe 
cari  s’a  pus,  în  parte  şi  tendinţa  cu  care  se  tratează  din  partea 
maghiară  chestiunea  indicată  mai  sus. 

în  această  expunere  luăm  de  bază  două  mici  tratate :  «A 
gorog-katolikus  magyarsâg  iigye.  —  Hicrotheustol»  din  revista 
«Budapesti  Szemle»  (Nr.  283,  anul  1900,  pg.  67—79);  şi  «Kiiz- 
delem  a  magyar  liturgiâert.  —  Petroniustol» ;  aceeaş  revistă,  Nr. 
298,  anul  1901  (pag.  121  —  149). 

Punctul  de  mânecare  al  revistei  maghiare  este,  că  Maghiarii 
greco-catolici  sunt  a  se  consideră,  «nu  ca  elemente  asimilate,  ci 
ca  parte  de  sânge  a  naţiunii  maghiare,  cari  urmând  ritul  grecesc 
voesc  a  se  afirmă  în  acest  rit  întocmai  ca  Slavii  şi  Românii»  (« Bp. 
Sz.»,  an.  1900  pg.  67).  De  aceea  scriitorul  articolului  se  revoaltâ 
deopotrivă  contra  ziaristicei  slave  şi  române,  precum  şi  contra  zia¬ 
risticei  maghiare  pe  motivul,  că  aceste,  nu  odată,  contestă  ori¬ 
ginea  maghiară  a  afirmativilor  «Maghiari  greco-catolici». 

Se  afirmă,  că  Maghiarii,  acolo,  unde  au  fost  iobagi,  ori  au 
sărăcit,  ori  au  fost  majorizaţi  de  elemente  străine,  ori  au  urmat 
ritul  grecesc  (?),  ori  şi-au  perdut  legătura  organică  cu  ceealaltă 
parte  a  maghiarimei;  ori  şi-au  dus  productele  economice  în  pieţe 
de  limbă  străină  —  şi-au  pierdut  limba;  iar  între  mijloacele  pa¬ 
liative  contra  unei  atari  perderi  naţionale  se  pune  <  la  locul  prim 
asigurarea  liturghiei  maghiare  şi  a  organizării  bisericei  maghiare 
pe  seama  Maghiarilor  greco-catolici»  (1.  c.  pag.  68).  Aceasta  se 
impune  şi  pentru  motivul,  că  dacă  ţara  ungurească  ar  ajunge  la 
dezastru,  Rutenii  şi  Românii  gr.-catolici,  oricât  sunt  de  buni  patrioţi, 
dar  alipindu-se  ei  sincer  la  naţionalitatea  lor,  s’ar  asocia  conna- 
ţionalilor  lor  din  alte  ţări.  lntr’un  atare  caz  însă,  nu  este  permis 
să  se  îngădue,  ca  din  maghiarimea  gr.-catolică  să  se  piardă  nici 
un  singur  suflet  în  câştigul  vre-unui  neam  străin  (1.  c.  pag.  68 — 69). 

Din  contră,  cauza  Maghiarilor  gr.-catolici  trebue  să  pasioneze 
elementul  unguresc,  deoarece  «precum  contopirea  Slovacilor  ro- 
mano-catolici  a  putut-o  săvârşi  numai  maghiarimea  romano-catolică, 
tot  astfel  maghiarizarea  Slavilor  si  Românilor  de  rit  grecesc  ar  putea-o 
îndeplini  numai  un  element  maghiar  de  ritul  grecesc».  (Autorul 
articolului,  va  să  zică,  recunoaşte,  că  între  Maghiarii  gr.-catolici 
de  azi  se  află  şi  indivizi  cari  îşi  au  originea  în  poporul  slovac 
şi  în  cel  românesc).  Mişcarea  pentru  liturghia  maghiară  nu  este  a 
se  privi  deci  ca  urmare  a  patriotismului  Rutenilor,  ci  ca  «lupta  pe 
moarte,  pe  vieaţă  a  elementului  maghiar  gr.-cat.»  (1.  c.  pag.  69). 

Maghiarii  greco-catolici  pretind  a  avea  şi  mărturii  istorice 
pentru  fiinţa  lor  ca  atare.  Darea  de  seamă  despre  pelerinagiul 
la  Roma  al  Maghiarilor  catolici  de  ritul  grecesc  («Emlek  konyv 
a  gdrdg  szertartâsu  katholikus  magyarok  romai  zarândok  latârol»)1 
cuprinde  unele  indicaţiuni  de  natură  istorică. 

Originea  eclesiastică  a  acestor  Maghiari  de  rit  grecesc  a  suit-o 
aceea  Dare  de  seamă,  până  chiar  Ia  veacul  al  X-lea,  pentru  a 
combate  —  cum  admite  autorul  articolului  —  aceea  afirmare  a 
unor  extremişti  români,  cari  agită  contra  lor  cu  aceea,  că  chiar 
dacă  actualmente  ar  fi  Maghiari,  ei  totuşi  nu  au  titlu  la  limba 
liturgică  maghiară,  de  oarece  sunt  Ruteni  şi  Români  maghiarizaţi 
(«Bp.  Sz.»  an.  1901  pag.  128). 

1  Nu  mi-a  ajuns  încă  la  mână.  O  citez  din  revista  amintită:  an.  1901  pag.  127. 

Pomenita  Dare  de  seamă  aminteşte  despre  increştinarea  mai 
multor  căpetenii  ungureşti  după  ritul  grecesc  (Bulcsu,  Gyula, 
A  eh  turn  (!).  Invoaca  şi  mănăstirea  grecească  de  femei,  fondată  dc 
Ştefan  i.  la  Veszprem ;  apoi  mănăstirea  orientală,  ridicată  de 
Andreiu  I.  lângă  Vişegrad  în  1046.  Din  aceste,  Darea  de  seamă... 
deduce,  că  aici,  în  Ungaria,  au  fost  şi  Maghiari  de  rit  grecesc. 
Mănăstirile  aceste  sustau  şi  la  1005,  dar  nu  se  afla  în  ele  price¬ 
pător  de  greceşte:  «călugării  acestor  mănăstiri  erau  Maghiari  in¬ 
digeni,  cari  nu  ştiu  latineşte,  iar  greceşte  cel  mult  numai  să  ce¬ 
tească  liturghia  —  zice  revista  maghiară,  adăogând  că  Darea  de 
seamă  presupune,  că  aceşti  călugări  au  ţinut  serviciul  divin  -  - 
în  ungureşte.  Urmă  a  acestor  vremuri  ar  fi  şi  panegiricul  ungu¬ 
resc  (Lâtjatuk  feleim...)  «Bp.  Sz.»  an.  1900  pag.  73). 

«De-alungul  Tisei  şi  a  râuriior  ei  laterale,  pe  unde  trăeşte 
şi  azi  maghiarimea  greco-catolică,  a  fost  la  începutul  veacului 
XIII.  un  mare  număr  de  atari  mănăstiri  greceşti  în  serviciu  pastoral 
ambulant,  cari  până  târziu  după  schizmă  au  ţinut  la  primatul 
Romei,  astfel  că  regele  ungar  Emeric  1.  a  voit  încă  pe  atunci  să 
facă  din  ele  o  episcopie  greco-catolică  separată,  care  să  stee  di¬ 
rect  sub  ascultarea  Romei, —  planul  acesta  însă,  care  a  fost  zădăr¬ 
nicit  prin  rezistenţa  episcopului  latin  din  Oradea-rnare»  («Bp.  Sz.» 
an.  1901,  pag.  129). 

Cea  dintâi  menţiune  expresă  despre  Maghiarii  de  rit  grecesc 
se  face  numai  în  veacul  XIV.,  în  scrisoarea  deia  18  Martie  1344 
a  papei  Clemente  VI.  cătră  episcopul  Vitus  din  Neutra,  fiind  vorba 
după  «Bp.  Sz.»  (an.  1900,  pag.  74)  —  despre  abaţia  grecească 
din  Szâva-Szent-Demeter,  fondata  de  palatinul  Rado  (?),  pen- 
truca  serviciile  liturghice  să  le  ţină  în  ea  Grecii,  Maghiarii  şi  Slavii... 

Locul  preoţilor  greci,  ajunşi  prin  imigrare  în  mănăstirile  gre¬ 
ceşti  amintite  l-au  ocupat  (cum  s’a  spus  şi  mai  sus)  preoţi  indi¬ 
geni  maghiari,  cari  au  prefăcut  pe  ungureşte  serviciul  grecesc. 
Numai  devastării  tătăreşti,  care  a  bântuit  mai  ales  prin  ţinuturile 
locuite  de  aceşti  Maghiari  de  legea  veche,  este  a  se  atribui  că 
«nu  sunt  urme  în  scris»  despre  ritul  oriental  pe  ungureşte.  («Bp. 
Sz.»  an.  1901,  pag.  129). 

După  devastarea  tătărească,  vin  în  ţară  preoţi  bulgari  din 
spre  România,  preoţi  ruteni  sub  Ludovic-cel-mare  din  Polonia. 
Aceştia,  dimpreună  cu  Valahii,  îi  iau  în  linie  de  foc  pe  Maghiarii 

de  legea  veche,  pânăce  i-au  deconcentrat,  încât  să  ajungă  sub 
sufraganii  greco-catolici  din  Eperjes,  Munkâcs,  Oradea-mare,  Gherla 
şi  Lugoj...  («Bp.  Sz.»  an.  1901,  pag.  129). 

Elementele  slave,  aşezate  în  ţară  prin  acele  locuri  devastate 
de  Tatari,  au  majorizat  maghiarimea  rărită.  «Slavii  şi-au  adus  cu 
sine  limba  bisericească;  în  bisericile  nou  zidite  nu  mai  ţineau 
serviciile  pe  ungureşte,  ci  în  vechia  slavonă».  Pentru  Românii 
Bale  şi  Drag,  ridică  în  Maramurăş  la  Peri  o  mănăstire,  în  1391 ; 
pentru  Ruteni  ridică  Teodor  Coriatovici  mănăstire  lângă  Munkâcs; 
numai  maghiarimea  de  rit  grecesc,  ajunsă  în  minoritate,  rămâne 
fără  de  nici  o  organizaţie  («Bp  Sz.»  an.  1900  pag.  74), 

După  dezastrul  dela  Mohâcs,  teritorul  locuit  de  aceşti  Ma¬ 
ghiari  ajunge  aproape  fără  excepţie  sub  dominaţiunea  turcească. 
Reformaţia  îi  află  nepregătiţi  şi-i  înghite.  La  1609  însă,  Ştefan 
Bocskay  colonizează  în  comunele:  Hajdu-Dorog,  Hajdu-Nânâs, 
Kâlo,  Hadhâz,  Varjas,  Vâmos-Pircs,  Vid  şi  Boszormeny,  9000  de 
«haiduci»,  recrutaţi  cea  mai  mare  parte  din  Săcui  de  ritul  grecesc 
cari  —  după  revista  maghiară,  poate  şi  după  amintita  Dare  de 
seamă  —  «au  folosit  în  bisericile  lor  limba  veche  slavonă,  dar 
şi  pe  cea  română,  pe  cari  însă  nu  le  şi  vorbeau,  aşa  că  deja  lui 
Bocskay  i-ar  fi  plăcut,  ca  pe  cei  din  Hajdu-Dorog  să-i  conver¬ 
tească  la  protestantism,  dela  ceeace  însă  a  abstat  (?).  E  de  re¬ 
marcat,  că  cei  din  Hajdu-Dorog  nu  au  voit  să  se  asocieze  la 
unirea  dela  1647  a  Rutenilor.  Mai  bucuros  au  mers  să  se  mărtu¬ 
risească  la  preotul  grecesc  din  Tokaj,  care  ţinea  liturghia  pe  gre¬ 
ceşte,  dar  predică  şi  cântă  şi  ungureşte.  Orientalii  (a  gorogke- 
letiek),  pentru  a  abate  ungurimea  dela  unirea  cu  Roma,  pe  care 
preoţii  slavi  au  săvârşit-o  cu  mare  greu,  au  trimis  printre  Unguri 
preoţi  misionari,  cari  le-au  săvârşit  funcţiile  în  ungureşte».  («Bp. 
Sz.»,  an.  1900  p.  75). 

«Episcopul  din  Munkâcs,  Iosif  de  Camelis  însă,  şi  fratele  său 
călugărul  Isaia,  spre  a  păstră  ungurimea  pentru  unire,  promit  ex- 
operarea  liturghiei  maghiare,  iar  şi  până  atunci  episcopul  dispune 
ca  în  părţile  locuite  de  Unguri  predica  să  se  ţină  în  ungureşte, 
iar  imnele  să  se  traducă.  în  această  privinţă  premerge  cu  bun 
exemplu  însuş  Isaia.  Greco-orientalii  însă  agită  în  continuu  cu 
limba  maghiară.  Din  această  pricină  Mihail  Olşavszki,  episcopul 
de  Munkâcs,  adună  la  1761  sinod  în  Szatmâr-Nemeti,  iar  episco- 

pului  numai  prin  cuvântare  în  ungureşte  îi  succede  să  păstreze 
poporul  pentru  unire.  Dela  acest  timp  înainte  ungurimea  greco- 
catofică  tot  mai  mult  se  întăreşte  şi  ajunge  la  conştiinţa  de  sine». 
(Bp.  Sz.»  an.  1900,  pag.  75. 

«Andrei  Bacsinsky,  episcopul  de  Munkâcs  (1772 — 1809),  tra¬ 
duce  pe  ungureşte  mai  multe  cântări;  la  urmă,  în  1795,  Oheorghe 
Kricsfalussy,  profesor  în  Ungvâr,  traduce  liturghierul,  ca  dar  cu 
care  surprinde  pe  episcop  la  ziua  onomastică.  De  aci  înainte 
traducerile  urmează  neîntrerupt  una  alteia.  Cărţile  aceste  în  urma 
sprijinului  ori  —  dacă  aşa  convine  —  a  trecerii  cu  vederea  din 
partea  episcopului,  ajung  în  curând  în  folosinţă  excluzivă,  aşa  că 
în  părţile  locuite  de  unguri  (greco -catolici)  pe  la  bisericile  mai 
noue  (ujabban  epitett)  nici  nu  se  mai  aude  altă  cântare,  decât  cea 
ungurească».  («Bp.  Sz.»  an.  1900,  pag.  75 — 76). 

A  scrie  istoria  Maghiarilor  greco-catolici  e  de  tot  greu,  de 
oarece  în  acest  caz  avem  a  face  cu  «cea  mai  săracă  parte  a  io- 
băgimei»  despre  care  nu  se  află  mărturii  în  trecut,  despre  care 
«se  face  pomenire  (?)  numai  ca  despre  Sârbi,  Ruşi  sau  Valahi». 
(Bp.  Sz.»  283,  pag.  129—130). 

Ca  Maghiarii  de  rit  grecesc  să  poată  fi  ascunşi  veacuri  dea- 
rândul  sub  mantaua  când  slavă  când  valahă,  la  aceasta  au  con¬ 
tribuit  mai  multe  împrejurări,  lobăgimea  nu  făcea  parte  din  na¬ 
ţiunea  politică  maghiară  şi  nimeni  nu-şi  băteâ  capul  cu  soarta 
ei.  Putea  iobăgimea  să  se  rutenizeze,  să  se  valahizeze:  tot  atâta 
însemna  din  punctul  de  vedere  al  patriotismului,  precum  şi  din 
al  aparţinerii  la  «naţiune».  «La  noi  (în  patrie)  au  fost  limbi,  dar 
nu  au  fost  naţionalităţi.  Astfel  a  fost,  că  dacă  cineva  s’a  numit 
pe  sine  Valah  ori  Rutean,  aceea  însemnă  numai  limba  bisericească 
a  respectivului,  dar  nu  aparţinerea  1a  o  naţionalitate  separată» 1 
în  acest  chip  s’a  ivit  noţiunea  de  «religie  maghiară»,  «religie  slo¬ 
vacă»,  «religie  valahă»,  «religie  rusească» :  după  limba  de  predică 
a  singuraticelor  biserici.  «De-abiâ  când  rutenimea  şi  valahimea  au 
devenit  în  veacul  de  faţă  (XIX)  noţiuni  politice,  când  cetăţenii 
de  limbă  slavă  ori  valahă  s’au  concentrat  în  naţionalităţi  distincte 

1  Povestea  asta,  deşi  atât  de  cunoscută,  am  ţinut  s’o  reproducem  textual,  spre  a 
se  vedea  că  şî  revista  bndapestană,  ce  apare  sub  auspiciile  Academiei  maghiare  —  şi 
are  pretenţii  fa  mult  credit  ştiinţific  şi  de  seriozitate  -  totuş...  scrie  cum  văzurăm. 

—  s’a  ivit  un  mare  complex,  care  ce  e  drept  eră  de  un  rit  cu 
acelea  (cu  rutenimea  şi  valahimea),  dar  nu  vorbea  nici  limba  Sla¬ 
vilor,  nici  pe  cea  a  Valahilor» :  complexul  maghiar,  majorizat  de 
Ruteni  şi  de  Valahi,  care  insă  «în  butul  iimbei  liturghice,  nu  şi-a 
părăsit  limba  strămoşească»  («Bp.  Sz.»  an.  1900,  pag.  73). 

Face  foarte  bine  revista  maghiară,  când  ne  arată  (anul  1900, 
pag.  77  —  78)  comunele  bisericeşti  ale  acestor  «Maghiari»,  cel 
puţin  pe  ale  acelora,  cari  s’au  asociat  la  mişcarea  pentru  liturghia 
maghiară,  lată-le  după  comitate: 

I.  Din  comitatul  Szaboics:  Ajak,  Bâcs-Aranyos,  Baisa  Biri, 
Buly,  Bokony,  Gelse,  Gyulaj,  Hugyaj,  Kâllo-Semjen  Karâsz,  Kis- 
Leta,  Kotaj,  Levelek,  Mâria-Pocs,  Nagy-Kâilo,  Napkor,  Nyiregy- 
hâza,  Nyir-Bakta,  Nyir-Lugos,  Nyir-Mada,  Nyir-Pilis,  Oros,  O.- 
Vencsello,  Pazony,  Piricse,  Thaos,  Timar,  Tisza-Biid,  Tornyos- 
Pâlcza,  Uj-Feherto. 

II.  Din  comit.  Zemplen :  Bodrog-Olaszi,  Bodrog-Szerdahely, 
Dâmocz,  Kis-Dobra,  Lelesz-Polyâna,  Mezo-Zombor,  Sâros  Patak 
Sâtoralja-Ujhely,  Szalok,  Szerencs,  Tokaj,  Tolcsva,  Zemplen,  Agârd 

III.  Din  comit.  Hajdu:  Hajdu-Boszormeny,  Hajdu-Dorog. 

IV.  Din  comit.  Sătmar:  Derzs,  Gebe,  Fâbiânhâza,  Hodosz, 
iânk,  Nagy-Dobos,  Nagy-Peleske,  Nyir-Csâszâri,  O-Pâlyi,  Parasznyi, 
Sârkoz-Ujlak,  Szâraz-Berek,  Szatmâr-Nemeti. 

V.  Din  comit.  Ung:  Csicser,  Mâtyocz,  Palăgy. 

VI.  Din  comit.  Ugocsa:  Bokeny,  Kokenyesd,  Tisza-Ujlak,  Tur- 
Terebes,  Salânk. 

VII.  Din  comit.  Bereg:  Bereg-Szâsz,  Ronaszek. 

VIII.  Din  comit.  Abauj:  Abauj-Szanto,  Barko,  Boldogi-Ko- 
Vâralja,  Csabâd,  Garadna,  Homrogd,  Kassa,  Ketty,  Orosz-Gadna, 
Zenta,  Sziget-Bolcse,  Szolnok,  Ujvâros,  Falucska. 

IX.  Din  comit.  Borsod:  Felso-Zsolcza,  Goromboly,  Hejzo- 
Keresztur,  Mucsbny,  Sajo-Pâlfalva,  Sajo-Szegad,  Viszlb. 

Magyarimea  greco-catolică  a  acestor  noaue  comitate  aparţi¬ 
ne  la  diecezele  din  Mukâcs  şi  Eperjes. 

Din  diecesa  Orăzii-man  s’au  asociat  la  mişcarea  amintită 
comunele:  Mako,  Nyir-Acsâd,  Nagykâroly,  Porcsalma,  Cseglod  şi 
parohia  ruteană  din  Oradea-mare,  pe  când  din  dieceza  Gherlei 
numai  Sătmarul. 

Revista  maghiară  afirmă,  în  treacăt  (an.  1900,  pag.  78),  că 
şi  arhidieceza  de  Blaj  încă  are  credincioşi  maghiari  de  aceştia, 
mai  ales  în  comitatele  săcuieşti,  cari  însă  nu  s’au  asociat  la  miş¬ 
carea  pentru  liturghia  maghiară,  «poate  pentrucă  înţeleg  limba  ro¬ 
mânească,  sau  pentrucă  se  mărturisesc  a  fi  Români,  fără  ca  în 
realitate  să  şi  fie  Români». 

«Numirea  de  «Maghiari  de  legea  veche  însă  se  cuvine  mai 
ales  acelor  Maghiari,  cari  nu  au  trecut  la  unire,  de  oarece  sunt 
şi  de  aceştia,  d.  ex.  în  Karczag,  Kecskemet,  Hodmezdvâsârhely, 
Miskolcz»  etc.  («Bp.  Sz.»  an.  1901,  pag.  124).  (In  acest  punct 
chestiunea,  ce  o  sch  ţăm,  devine  de  un  interes  dicect  şi  pentru 
noi  şi  biserica  noastră  română  ortodoxă). 

* 

In  cele  de  până  acî  am  văzut  pretinsele  temeiuri  «istorice» 
ale  existenţei  Maghiarilor  greco-catolici ;  am  semnalat,  pe  scurt  por¬ 
nirea  lor  pentru  eluptarea  liturghiei  maghiare  şi  am  indicat  teri- 
torul,  pe  care  se  află  acel  element,  cu  pretenţii  la  origine  etnică 
maghiară  şi  la  origine  eclesiastică  orientală. 

Rămâne  să  arătăm  stimulul  din  care  porneşte  şi  care  susţine 
acţiunea  pentru  recunoaşterea  liturghiei  maghiare  şi, pe  scurt,  calea 
pe  care  se  îndrumă  această  pornire. 

Mai  sus  făcurăm  cunoştinţă  cu  accepţiunea  istorică-politică 
maghiară,  că  pe  teritorul  Coroanei  ungare,  în  veacurile  trecute, 
au  fost  numai  limbi  vorbite  de  indivizi,  dar  n’au  existat  naţiona¬ 
lităţi.  Naţionalităţile  actuale,  ca  complexe  etnice,  ar  fi  numai  re¬ 
zultatul  timpului  mai  nou.  («Bp.  Sz.»  an.  1900,  pag.  71).  Elup¬ 
tarea  recunoaşterii  liturghiei  maghiare  şi  organizarea  bisericească 
a  Maghiarilor  gr.-catolici  este,  prin  urmare,  «numai  lupta  pe  moarte 
pe  vieaţă  a  părţii  greco-catolice»  din  sinul  maghiarimei  («Bp.  Sz.» 
anul  1900,  pag.  69). 

Compatrioţii  noştri  vor  să-şi  ia  pildă  de  urmat  în  această 
privinţă  din  cazul,  că  «în  respectul  politic,  liturghia  slavonă  a  de¬ 
venit  factorul  care  a  creat  pe  cel  mai  mare  imperiu  al  lumei,  im¬ 
periul  rusesc».  («Bp.  Sz.»  an.  1901,  pag.  130). 

Rusia  întocmai  aşa  este  opera  «popilor»,  dupăcum  Prusia 
este  opera  bărbaţilor  de  şcoală.  Lucrul  se  explică  şi  mai  bine, 
când  ne  dăm  seamă  de  pornirile,  atât  de  pronunţate,  pentru  idealul 

unei  anumite  tendinţe  militante  maghiare,  care  este:  «imperialismul 
maghiar»  întemeiat  pe  statul  unitar  naţional  maghiar. 

Planul  acesta,  deşi  în  altă  formă,  e  vechia.  «Deja  principele 
Râkoczy  a  voit,  ca  pe  poporul  «valah»  să-l  lege  strâns  de  ma- 
ghîarime,  prin  mijlocirea  protestantismului  :  (Bp.  Sz.  an.  1901  pag. 
122)  şi  astfel  să-l  desnaţionaîizeze.  Dar  nu  i-a  suces.  «Arma  i-s’a 
descărcat  înapoi,  de  oarece  prin  oprirea  limbei  slavone,  în  parte  cu 
sprijinul  direct  al  principelui,  acesta  a  întemeiat  (?)  literatura  bi¬ 
sericească  a  românilor  de  legea  veche,  această  (literatură)  a  prins 
teren  în  curând  şi  în  România  de  azi,  din  dânsa  s’a  desvoltat  li¬ 
teratura  Românească  profană  şi  cu  aceasta  (?)  s’a  pus  temelie  «na¬ 
ţionalităţii  române»  (tot  acolo). 

Ba  şi  mai  mult:  situaţia  s’a  schimbat  faţă  de  trecut  în  acel 
fel,  că  partea  covârşitoare  a  «Maghiarilor»  de  legea  veche  a  trecut 
la  unire,  o  parte  în  1649  deodată  cu  Rutenii,  altă  parte  la  1700 
cu  Românii  («Bp.  Sz.»  a.  1901,  pag.  124);  iar  azi  Rutenii  şi  «va¬ 
lahii»  constituesc  primejdia  de  «desnaţionalizare»  a  Maghiarilor 
de  speţa  atinsă,  aşa  că,  dupăcum  am  mai  spus-o,  mişcarea  pentru 
liturghia  maghiară  «nu  se  mai  poate  privi  de  urmare  a  patriotis¬ 
mului  Rutenilor,  ci  numai  ca  luptă  pe  moarte  pe  vieaţă  din  partea 
Maghiarilor  greco  catolici»  (Bp.  Sz.»  an.  1900,  pag.  69). 

Remarcarăm  mai  sus  pornirea  Rutenilor  pe  cărarea  traducerii 
cărţilor  liturghice  orientale  pe  ungureşte  şi  indulgenţa,  ba  chiar 
consentimentul  expres  al  episcopului  rutean  din  Munkâcs  pentru 
liturghia  maghiară  încă  de  prin  veacul  XVIII.  Rămâne  să  adaugem 
aci,  că  atitudinea  aceasta  a  fost  observată  aproape  în  permanenţă 
la  Munkâcs  şi  la  Eperjes.  «Sunt  mulţi,  cari  nici  nu  cred  afirma- 
ţiunea,  ce  adeseori  se  poate  auzi,  că  de  un  veac  încoaci  toţi  epis¬ 
copii  din  Munkâcs  şi  Eperjes  au  privit  cu  indulgenţă  binevoitoare, 
ba  în  mod  mijlocit  au  şi  sprijinit  desvoltarea  praxei  liturghice  ma¬ 
ghiare»  («Bp.  Sz.»  an..  1901,  pag.  133). 

Cu  privire  la  veacul  XIX.  sunt  de  remarcat  în  chestiunea  li¬ 
turghiei  maghiare  mai  ales  două  împrejurări:  pornirea  sistematică 
şi  mai  stăruitoare  din  partea  «Maghiarilor»  greco-catolici  pentru 
a  eluptâ  recunoaşterea  liturghiei  maghiare,  şi  unele  piedeci  ivite  în 
calea  afacerii  tocmai  din  partea  maghiară. 

Din  punctul  prim  de  vedere  este  de  importanţă  congresul 
dela  Hajdu-Dorog,  ţinut  la  1868,  şi  concluzele  aceluia  relative  la 

liturghia  maghiară,  cari  au  fost  primite  de  52  comune.  Lucrul  însă 
totuş  mergea  greu  înainte.  («Bp.  Sz.»  an  1900,  pag.  76). 

Prima  greutate  se  explică  prin  faptul,  că  la  1868  maghiarimea 
de  legea  veche  se  rumpe  în  2  partide :  al  hajdudorog-ianilor  (vr’o 
50  comune  în  frunte  cu  oraşul  Hajdu-Dorog),  cari  cer  pentru 
Maghiarii  de  legea  veche  o  provinţă  bisericească  —  episcopie  — 
separată,  şi  al  conservativilor  (deasemenea  vre-o  50  de  comune), 
cari  voiau  să  rămână  în  eparhiile  de  până  atunci»  («Bp.  Sz.»  an. 
1901,  pag.  131).  Dar  mai  erau  la  mijloc  şi  alte  împrejurări  ză- 
dărnicitoare.  «Indiferentismul  guvernelor  ţării,  jaluzia  celor  din 
biserica  latină,  atitudinea  duşmănoasă  a  presei  slave  şi  române 
au  constituit  tot  atâtea  pedeci  mari».  La  urmă,  în  1896,  când 
deputăţia  Maghiarilor  greco-catolici  a  fost  în  capitala  ţării,  ca  să 
meargă  apoi  şi  la  primatele,  preotul  din  Hajdu-Dorog  a  ţinut  o 
liturghie  în  capela  universităţii»,  fapt  ce  a  fost  denunţat  la  Roma, 
de  unde  Congregatio  Offici  simplaminte  a  oprit  liturghia  maghiară 
şi  a  dispus  a  se  arde  cărţile  liturghice  maghiare.  Dar  «episcopii 
din  Eperjes  şi  Munkâcs  au  lucrat  nu  numai  din  patriotism,  ci  au 
procedat  şi  ^direct  în  interesul  (?)  Romei  atunci,  când  nu  au  stă¬ 
ruit  a  se  execută  acest  ordin»  (Bp.  Sz.»  a  1900,  pag.  76). 

Ordinul  congregaţiunei  ar  fi  stârnit  o  nemaipomenită  revoltă 
în  sinul  poporului ;  s’ar  fi  înoit  ideea  de  trecere  la  biserica  greco- 
orientală.  Pentru  delăturarea  atâtor  năcazuri  s’a  constituit  în  20 
Iunie  1898  Comisiunea  regnicolară  a  Maghiarilor  gr.-catolici.  In 
trei  luni  de  zile  au  aderat  la  acţiunea  pentru  liturghia  maghiară 
137,000  bărbaţi  (1.  c.  pag.  76—77).  Din  Ardeal  însă,  deşi  acolo 
«sunt  la  70,000  Maghiari  de  legea  veche,  din  ei  nici  un  singur 
suflet  nu  s’a  asociat  comisiunii  regnicolare»  («Bp.  Sz.»  an.  1901 
pag.  131). 

Pentru  a  încunună  mişcarea  «liturghică»  a  Maghiarilor  greco- 
catolici,  s’a  aranjat  pelerinajul  dela  1900  la  Roma,  condus  de 
episcopii  din  Munkâcs  şi  Eperjes  (tot  acolo,  pag.  77). 

Cu  acest  prilej  episcopul  rutean  Dr.  Vâlyi  Jânos  din  Eperjes 
dă,  prin  alocuţia  rostită  înaintea  însuş  papei,  dovadă  directă  şi 
pozitivă  a  sprijinirii  liturghiei  maghiare  din  partea  episcopilor  amin¬ 
titelor  2  dieceze.  («Bp.  Sz.»  an.  1901,  pag.  133). 

Cu  acest  prilej,  par’că  chestiunea  liturghieirinaghiare  a  primit 
la  Roma  întorsătură  favorabilă:  a  fost  primit  memorandul  pele- 

rinilor  maghiari  gr.-catolici  cărora  li-s’a  promis  că  memorandul 
se  va  face  obiect  de  apreciare.  De  aici  apoi  şi  marea  nădejde  a 
Maghiarilor  de  sub  întrebare,  că  dorinţa  li-se  va  încuviinţă  din  partea 
Romei,  de  oarece  «dacă  liturghia  maghiară  s’ar  lovi  de  dogme,  ori 
de  canoane,  Roma  nu  ar  fi  dat  un  răspuns  atât  de  încurajator. 
Roma  însă  —  în  cadrele  ritului  grecesc  —  în  principiu  nu  stă  faţă 
de  limba  maghiară  pe  alt  punct  de  mânecare  decât  cum  a  fost 
faţă  de  limba  slavă  şi  românească,  faţă  de  cea  arabă  şi  alte  limbi 
orientale»  («Bp.  Sz.»  a.  1901.  pag.  136). 

Constatăm  însă  în  contui  acestei  nădejdi  precipitate,  că  «pe¬ 
lerinii  (maghiari  gr.-cat.)  au  trecut  în  Roma  prin  mare  ispitire» _ 

că  episcopii  numai  în  vederea  anului  iubilar  au  putut  merge 
împreună  cu  pelerinii,  —  şi  e  adevărat,  că  cei  din  jurul  papei  nu  au 
voit  să-i  permită  episcopului  Vâlyi,  ca  cu  rostul  său  episcopesc  să 
recomande  sfântului  Părinte  cererea  credincioşilor.  Papa  însuş 
însă  a  permis-o  şi  aceasta»  («Bp.  Sz.»  1901,  pag.  136),  dupăce 
de  mai  nainte  i-se  ceruse  episcopului  să  prezinte  în  scris  alocuţia 
şi  i-se  impusese  s’o  prescurteze.  («Bp.  Sz.»  an.  1901,  pag.  133). 
Din  această  împrejurare  se  deduce  în  cercurile  Maghiarilor  gr. 
catolici,  că  «soartea  liturghiei  maghiare  se  va  decide,  nu  la  Roma, 
ci  aici  acasă,  şi  că  dacă  se  decide,  Roma  încă  îşi  va  da  învoirea 
şi  binecuvântarea».  («Bp.  Sz.  a.  1901  pag.  136). 

Lucrul  acesta  însă  merge  greu  aici  acasă,  cum  arătarăm  mai 
sus,  pentru  mai  multe  motive,  pe  cari  le  completăm  în  celece 
urmează. 

Ordinul  dela  1896  al  Romei,  de  oprelişte  a  liturghiei  ma¬ 
ghiare  şi  de  ardere  a  cărţilor  liturghice  maghiare,  a  fost  rezultatul 
informaţiilor  greşite,  date  Romei,  (că  mişcarea  Maghiarilor  greco- 
catolici  are  de  bază  deviza  «maghiarizării»),  şi  rezultat  al  denun¬ 
ţărilor  «româneşti»  sprijinite  de  nematuritatea  presei  maghiare 
(«Bp.  Sz.»  a.  1901,  pag.  135). 

Maghiarii  de  legea  veche,  dar  ieşiţi  la  suprafaţă  de-abiâ  în 
timpul  recent,  nu  pot  iertă  presei  maghiare,  că  pe  urma  informa¬ 
torilor  de  rea  credinţă  (streber),  mişcării  pentru  liturghia  maghiară 
i-se  atribue  deviza  «maghiarizării»  («Bp.  Sz.»  a.  1901,  pag.  125). 
Tot  astfel  îi  doare  şi  aceea,  că  s’au  aflat,  chiar  şi  între  preoţi, 
persoane  singuratice,  cari  din  interes  personal,  aşazicând  au  făcut 
chestiune  de  speculă  (iizerkedtek)  din  liturghia  maghiară,  astfel  că  un 

singur  caz  s’ar  putea  cita,  când  aceia  de  regulă  ţineau  serviciul 
divin  în  sloveneşte,  la  ocazii  festive  însă,  când  se  putea  conta  Ia 
oaspeţi,  ţineau  serviciul  divin  în  ungureşte,  sau  dacă  veneau  oas¬ 
peţi  pe  neaşteptate,  încă  în  decursul  liturghiei  treceau  la  limba 
maghiară»,  («Bp.  Sz.»  an.  1901,  pag.  125).  Dar  acestea  —  mai 
treacă,  meargă. 

Durerea  celor  râvnitori  la  liturghie  maghiară  creşte  însă  şi 
mai  mult  prin  faptul,  că  —  deşi  «provincia  română»  gr.-catolică 
«s’ar  putea  contrabalansa  prin  constituirea  unei  provincii  maghiare 
de  legea  veche»,  totuş  —  s’au  aflat  «bărbaţi  de  stat»,  cari  văd 
primejdie  nu  numai  în  constituirea  separată  a  eparhiei  maghiare, 
ci  chiar  şi  în  întuviinţarea  nelimitată  a  liturghiei  maghiare,  de  oa¬ 
rece,  după  dânşii,  aceasta  ar  putea  avea  de  urmare  desfacerea  ele¬ 
mentului  maghiar  de  legea  veche  de  cătră  elementul  rutean  şi 
astfel  în  mod  mijlocit  constituirea  naţiunii  rutene»  («Bp.  Sz.»  a. 
1901,  pag.  126). 

Cea  mai  primejdioasă  direcţiune  în  presă  se  afirmă,  însă, 
tocmai  în  zilele  noastre,  cu  deosebire  de  când  din  Ungvâr  se 
face  încercarea,  ca  liturghia  slavonă  s’o  readucă  şi  la  Hajdu-Dorog, 
citadela  cea  mei  puternică  a  maghiarimei  de  legea  veche»  (tot 
acolo:  pag.  126 — 127).  «E  primejdioasă  această  direcţie,  pentrucă 
oferă  un  adevărat  salvus  conductus  agitatorilor  slavi  şi  români, 
travestiţi  sub  mantaua  bisericească»  (tot  acolo:  pag.  127). 

«E  fapt,  că  deja  înainte,  precum  şi  sub  durata  pelerinajului 
Ia  Roma,  cu  deosebire  însă  după  acesta,  la  Ungvâr  s’au  ivit  atari 
simptoame,  cari  lasă  a  se  deduce,  că  acolo  —  de  sigur  contra  voinţei 
episcopului  —  se  afirmă  atari  influinţe  cari  fără  a  aşteptă  hotărîrea 
scaunului  papal,  vor  să  îndrume  în  sens  defavorabil  chestia  litur¬ 
ghiei  maghiare»  (tot  acolo:  pag.  136 — 137).  «Aderenţii  acestei  di¬ 
recţii  se  leagă  cu  mâni  cu  picioare  de  ordinul  papal  dela  1896» 
şi,  după  aceiaş,  Comisiunea  regnicolară  a  Maghiarilor  gr.-cat.  este  o 
«companie  de  ştreberi,  renegaţi  şi  denuncianţi»  — (tot  acolo  pag. 
137).  Va  să  zică:  chestiunea  se  agravează;  firele  ei  se  complică 
şi  rezultatul  devine  tot  mai  problematic  zicem  noi,  —  de  oa¬ 
rece  (după  revista  maghiară,  aceiaş  loc:  pag.  137)  noua  direcţie 
este  reprezentată  prin  bărbaţi  de  ştiinţă  teologi  din  Ungvâr,  cărora 
li-se  impută  schimbare  de  front  (az  ungvâri  hittuddsok  homlok- 
vâltoztatâsa). 

Maghiarii  gr.-cat.,  ce-i  drept,  se  mângăe  cu  aceea,  că  episcopul 
Firczâk  Gyula  al  Munkâcsului  «nu  şi-a  spus  cuvântul  din  urmă», 
iar  la  acest  cuvânt  se  contează  mult,  de  oarece  altmintrelea  nici 
nu  poate  lucră  Firczâk  Gyula,  pe  care  întreagă  ţara  îl  ţine  de 
cel  mai  maghiar  episcop,  care  a  purtat  întotdeauna  la  inimă  cauza 
liturghiei  maghiare  nu  numai  ca  pe  o  necesitate  duhovnicească  a 
unei  părţi  din  credincioşii  săi,  ci  şi  ca  pe  o  cauză  sfântă  a  ma¬ 
ghiarismului,  iar  aceasta  a  dovedit-o  prin  aceea  că,  între  împre¬ 
jurări  grele  a  mers  cu  Maghiarii  săi  la  Roma».  («Bp.  Sz.»  a.  1901, 
pag.  139). 

Această  dulce  mângâiere  însă  este  ceva  de  tot  puţin  faţă  cu 
greutăţile  de  atâtea  feluri,  ivite  în  calea  liturghiei  maghiare.  De 
aceea  din  partea  celor  interesaţi  se  pune  întrebarea:  ce  ar  fi  de 
făcut  dacă  autoritatea  episcopului  de  Munkâcs  nu  ar  fi  temeiu 
suficient  pentru  asigurarea  liturghiei  maghiare? 

Răspuns  la  această  întrebare  se  dă  în  aceea,  că  Comisiunea 
regnicolară  a  Maghiarilor  gr.-cat.  ar  trebui  ori  să  se  disolve,  ori 
—  factor  social  fiind  —  să  păşască  pe  terenul  agitatoric,  pentru 
a  duce  «lupta  de  apărare  până  la  extrem»  (tot  acolo:  pg.  140 — 

141) .  In  cazul  prim  Ungvâr-ul  ar  «rutenizâ»  (?)  neîmpedecat  die¬ 
ceza.  In  cazul  al  doilea  şansele  sunt  dubii.  «Sigur  însă  e  atâta, 
că  chiar  şi  în  caz  de  isbândă,  sfârşitul  acestei  căi  este  desbinarea, 
adecă  aceea,  că  Maghiarii,  ce  e  drept,  se  vor  eliberă  de  sub  jugul 
rutean;  dar  dacă  nu  tocmai  dieceza  ruteană,  s’ar  formă  la  tot 
cazul  naţiunea  ruteană».  («Bp.  Sz.»  1901,  pag.  141).  Comisiunea 
regnicolară  aşadar  este  slabă  pentru  a  duce  la  sfârşit  cauza  li¬ 
turghiei  maghiare ;  tot  astfel  e  slabă  şi  opinia  publică  maghiară 
In  cele  din  urmă  însă,  cauza  liturghiei  maghiare  o  poate  aduce  în 
ogaş  «ori  statul,  ori  episcopatul  de  rit  latin»  (tot  acolo  pg.  142), 

Guvernele  de  stat,  însă  neînţelegând  pe  deplin  rostui  mişcării 
Maghiarilor  de  legea  veche  pe  care  au  privit-o  numai  ca  un  mijloc 
de  maghiarizare,  nu  au  ştiut  ce  să  facă  cu  politica  unionistă  [a 
Curţii  din  Viena,  s’o  continue  ori  s’o  abandoneze?  (tot  acolo:  pag. 

142) .  «Repetăm  însă  —  zice  revista  maghiară  - —  că  cheia  chestiunei 
de  naţionalităţi,  şi  cu  aceasta  a  chestiunei  interne  celei  mai  im¬ 
portante  a  patriei  noastre,  zace  tocmai  în  unire.  Unirea  nu  a  îm- 
pedecat 1  ca  Rutenii,  chiar  şi  în  butul  guvernului  din  Viena,  să  se 

1  Ea  ou  cu  ou  şamână  cu  povestea  «Lupul  şi  mielul  ». 

contopească  cel  puţin  în  mod  ideal,  în  poporul  (faj)  maghiar,  şi 
dacă  aceasta  acuma  s’ar  schimbă,  vina  nu  va  fi  a  unirei,  ci  a  noa¬ 
stră  . . .  Avem  o  convingere  tare  că  prietenia  română  (înţelege  :  din 
partea  ungurilor)  e  imposibilă  cu  Români  neuniţi,  sau  şi  în  cel 
mai  bun  caz  este  de  un  caracter  atât  de  efemer,  ca  prietenia  sâr¬ 
bească, ..  Din  contră,  prietenia  română  cu  Românii  (înţelege:  greco- 
catolici)  este  posibilă,  deoarece  pentru  aceştia,  marea  religiositate 
a  poporului  de  legea  veche  formează  sau  ar  putea  formă  un  mai 
solid  punct  de  gravitaţie  cătră  Ungaria  catolică,  mai  mult  decât 
cătră  România  schizmatică  («Bp.  Sz.»  a.  1901,  pag.  143). 

Pe  lângă  aceasta  revista  maghiară  mai  scoate  Ia  iveală  şi 
aceea,  că:  «Rolul,  carele  revine  în  chestiunea  naţională  Maghia¬ 
rilor  greco-catolici,  nu  e  atât  de  neînsemnat,  precum  se  vede  la 
primul  moment.  Şi  între  Ruteni,  ei  sunt  azi  stâlpii  cei  mai  puter¬ 
nici  ai  atitudinei  tradiţionale  în  direcţia  maghiară ;  între  Români 
însă,  dacă  ar  urmă  prietenia  maghiară  română,  cei  mai  chemaţi 
ostateci  ai  acesteia  vor  fi  tocmai  Maghiarii  de  legea  grecească  lo¬ 
cuitori  printre  aceia».  («Bp.  Sz.»  an.  1901,  pag.  145). 

Guvernul  ţării  încă  numai  astfel  ar  putea  duce  la  sfârşit 
cauza  liturghiei  maghiare,  dacă  l-ar  convinge  pe  regele,  că  liturghia 
maghiară  o  cere  pacea  religioasă  şi  naţională,  iar  aceasta  că  este 
în  interesul  dinastiei.  Şi  astfel  «trebue  să  ne  întoarcem  la  poli¬ 
tica  unionistă  de  odinioară  a  dinastiei  şi  să  o  continuăm  în  spirit 
maghiar»,  îndeosebi  faţă  de  Ruteni...  «Dacă  regele  e  câştigat 
pentru  aceasta,  în  acest  caz  liturghia  maghiară  îl  costă  numai  un 
cuvânt,  de  oarece  liturghia  maghiară  e  lucru  bagatel  pentru  Roma»... 
(tot  acolo:  pag.  140). 

Cât  pentru  episcopatul  latin,  care  sub  Trefort  a  fost  contra 
Maghiarilor  gr.-catolici,  acesta  ar  fi  numai  pentru  concederea  unui 
bilincvism  maghiaro-slav  (tot  acolo  pag.  147);  idee  care  a  fost 
făurită  la  Blaj  (?)  din  interes  de  apărare  proprie;  idee  care  a  fost 
acceptată  şi  la  Ungvâr,  care  astfel  ar  scoate  Românilor  castanele 
din  foc  (tot  acolo:  pag.  148).  Bilincvismul  acesta  însă  ar  fi  ne¬ 
gaţia  expresă  a  liturghiei  maghiare  (tot  acolo  pag.  148).  Şi  astfel 
dela  episcopatul  latin  atârnă  în  primul  loc  chestia  liturghiei  ma¬ 
ghiare.  Deci,  dacă  va  fi  dieceză  ruteană  şi  va  fi  naţiune  ruteană : 
răspunderea  pentru  aceasta  va  fi  în  primul  loc  a  episcopatului 
latin  (tot  acolo:  (pag.  148  —  9). 

In  caz  contrar  însă  episcopatului  maghiar  i-ar  putea  servi 
spre  cinste,  că  nu  numai  a  salvat  dinaintea  decăderii  pe  Maghiarii 
gr.-catolici  cari  se  luptă  pentru  existenţă;  nu  numai  a  împedecat 
desvoltarea  eparhiei  rutene,  ci  prin  reluarea  în  spirit  maghiar  a 
politicei  unioniste,  pornită  în  direcţie  antimaghiară,  ar  împedecâ 
totodată  desvoltarea  naţiunei  rutene,  ar  putea  înfăptui  prietenia 
maghiară  română...  şi  ar  putea  deslegă  pe  cale  pur  ecleziastică 
şi  problema  cea  mai  grea  a  chestiunii  de  naţionalităţi  (nemzeti- 
segi  kerdes),  dela  care  atârnă  în  primul  loc  viitorul  patriei  ma¬ 
ghiare»  (tot  acolo  pag.  149). 

Îmi  rezerv  să  revin  la  chestiunea  aceasta  din  al  nostru  punct 
de  mâne  care.  Dr.  Gh.  C. 


EVENIMENTE  ACTUALE  DIN  BISERICA  CATOLICĂ. 

Opera  bisericii  romano-catoiice  din  orientul  creştin. 

Tocmai  în  aceste  timpuri  de  frămîntare  şi  discuţiune  religi¬ 
oasă,  şi  mai  cu  seamă  în  momentele  cînd  la  ordinea  zilei  eră 
articolul  Principelui  Max,  se  ivi  un  fapt  care  dădea  dreptate  afir- 
maţiunilor  Pincipelui  în  ceia  ce  priveşte  felul  cum  Biserica  apuseană 
tratează  pe  Răsăriteni. 

Am  spus  în  cele  precedente,  discutînd  articolul  Principelui, 
că  chiar  în  vremea  de  faţă  se  petrec  fapte  din  care  se  vede  că 
Roma  înţelege  numai  să  domine  asupra  Orientului  şi  să-l  spe¬ 
culeze.  Acum  a  sosit  timpul  să  arătăm  şi  aceasta. 

Baroneasa  de  Uxkull,  o  credincioasă  damă  catolică  care  lo- 
cueşte  de  vreo  cinci  ani  în  Orient,  a  ţinut  în  Geneva  o  serie  de 
trei  conferenţe  în  care  a  arătat  că,  fără  a  îi  modernistă,  se  simte 
datoare  să  arăte  relele  pe  care  organele  Vaticanului  le  săvârşesc 
în  Orient  cu  şcoalele  şi  cu  misiunile  lor. 

Cei  care  sufăr  mai  mult  sînt  uniţii  cu  Roma,  cărora  nu  li 
se  respectă  tradiţiunile  şi  se  caută  toate  pentru  a-i  sili  să-şi  lăse 
formele  cultului  lor  şi  să  le  adopte  pe  cele  romane.  Se  înţelege, 
în  ocaziunile  cele  mari,  care  sînt  întrebuinţate  pentru  a  face  im- 
presiune  asupra  publicului,  nu  se  perde  din  vedere  a  se  afirma 
scumpătatea  cu  care  se  respectă  particularităţile  Orientalilor.  In 
realitate  însă  un  glas  ca  al  baronesei  de  Uxkull,  care  vine  chiar 
din  locurile  în  care  lucrează  romano-catolicii  în  Orient,  arată  că 
starea  de  fapt  e  departe  de  a  fi  aşa  şi  că  sărăcia  Orientalilor  e 
speculată  de  multe  ori  într’un  chip  neomenos. 


Conîerenţele  acestei  baronese  au  fost  ţinute  în  îanuariu  1911 
în  Geneva,  şi  cuprinsul  lor  a  fost  publicat  în  Journal  de  Geneve 
(25  şi  29  îanuariu  1911),  iar  în  Revue  Moderniste  Internationale 
(Geneva,  Februariu  1911)  aceiaşi  baroneasă  a  făcut  comunicări 
tot  în  această  chestiune. 

Ea  arată  mai  întîi  ce  sufăr  Orientalii  uniţi  cu  Roma,  adică 
Armenii  uniţi,  Copţii  uniţi,  Iacobiţii  uniţi,  Melhiţii  uniţi,  etc.  Mi¬ 
siunile  de  călugări  şi  călugăriţe  se  înmulţesc  în  ţinuturile  lor,  se 
speculează  asupra  sărăciei  lor,  patriarhii  nu  prea  dispuşi  a  satis¬ 
face  gusturile  Romei  sînt  îndepărtaţi,  pentru  a  se  ajunge  astfel 
să  se  obţie  de  la  dînşii  o  supunere  necondiţionată  şi  să  nu  mai 
facă  opoziţiune  încercărilor  de  latinizare. 

Roma  a  procedat  destul  de  şiret. 

Cînd  aceşti  orientali  s’au  lăpădat  de  fraţii  lor  ortodocşi,  de 
la  care  au  plecat  fără  să  capete  ceva  din  averi,  ea  a  venit  drept 
la  momentul  potrivit  pentru  a  le  oferi  ajutorul  ei.  Dar  odată 
intraţi  în  braţele  sale,  ajutoarele  s’au  tăiat  îndată.  Cardinalul 
Gotti,  prefectul  congregaţiunii  Propaganda  Fide  de  care  atîrnă 
Orientalii,  a  dat  ordin  să  se  înceteze  cu  trimeterea  oricărui  ajutor. 
«Iezuiţii,  emisarii  cei  mai  credincioşi  ai  Romei,  cu  cuvîntul  şi  cu 
scrisul,  predicau  acelaş  refuz  de  a  mai  ajută,  fără  a  da  adevăratul 
motiv,  şi  cu  aceste  care  te  făceau  să  crezi  că  această  măsură  de 
rigoare  e  provocată  de  purtarea  rea  a  Orientalilor». 

Baroneasa  de  Uxkull  declară  că  aceasta  eră  numai  o  tactică 
de  a  constrînge  pe  Orientali,  şi  mărturiseşte  că  iezuitul  Julien 
de  Materye,  vechi  Provincial  al  iezuiţilor,  a  avut  îndrăzneala  să-i 
declare  ei  înseşi:  «Această  stare  de  lucruri  va  dură  atîta  vreme 
cît  Orientalii  nu  se  vor  fi  supus  decretelor  administrative  ale 
Conciliului  de  Trident».  «Şi  acest  argument,  prin  care  astăzi 
sute  de  preoţi  modernişti  stau  prinşi  cu  lanţuri  de  carul  papali¬ 
tăţii,  îi  păreau  de  o  eficacitate  atît  de  hotărîtoare,  încât  prea  re- 
verentul  părinte  provincial  putu  afirmă  în  ziua  de  24  Noembre 
1910  că  înainte  de  primăvară,  Orientalii  se  vor  fi  supus  şi  aju¬ 
toarele  vor  curge!» 

Roma  n’ar  mai  voi  să  lase  în  picioare  nimic  din  ce  Orien¬ 
talii  au  ca  parte  deosebită  de  Biserica  latină,  nici  cult,  nici  că¬ 
sătorie  a  preoţilor,  nici  împărtăşire  sub  amîndouă  chipurile,  nimic, 
nimic. 

Patriarhii  orientali  au  păstrat  şi  sub  regimul  turcesc  oarecare 
autonomie  care  le  dă  dreptul  de  a  strînge  impozite,  a  regulă 
chestiunea  căsătoriei,  a  moştenirilor,  etc.,  şi  aceasta  le  dă  oare 
care  vază  şi  oare  care  independenţă  pe  care  Roma  n’o  sufere. 

Iată  un  exemplu  de  felul  cum  Roma  tratează  pe  aceşti  Pa¬ 
triarhi:  «Acum  doi  ani  Copţii  uniţi  din  Egipt  aveau  în  fruntea 

lor  pe  un  tînâr  patriarh  de  39  de  ani,  vechi  elev  al  iezuiţilor, 
inteligent,  cult,  poet.  Fiind  încă  episcop,  el  avu  mai  multe  con¬ 
flicte  cu  iezuiţii,  între  altele  acela  că  a  încredinţat  conducerea 
seminariului  său  preoţilor  copţi  în  loc  de  a-1  încredinţa  iezuiţilor. 
Ales  patriarh,  iezuiţii  care  voiau  să-l  peardă  cu  orice  preţ  îl  de¬ 
nunţară  la  Roma,  unde  fu  obligat  să  se  înfăţişeze,  sub  învinuirea 
că  ar  fi  abuzat  de  oare  care  sume  de  bani  şi  că  ar  avea  idei 
eretice.  El  fu  primit  şi  examinat  de  generalul  Dominicanilor,  care 
îl  întreabă:  «Promiteţi  că  ne  veţi  descoperi  totul  şi  că  nu  veţi 
spune  nimărui  nimic?»  şi  cum  patriarhul  promitea  că  va  spune 
tot,  dar  că  nu  se  leagă  de  Ioc  să  ţie  tăcerea  impusă,  dominicanul 
spuse:  «Daţi-vă  demisiunea,  veţi  primi  7000  de  franci  de  rentă 
anuală  şi  veţi  fi  primit  de  Sfîntul  Părinte!»  Astfel,  fără  altă  formă 
de  proces,  în  urma  unei  simple  convorbiri  private,  patriarhul 
tratat  ca  vasal,  fu  executat.  întors  în  Egipt,  el  trimese  socotelile 
cerute,  pe  care  Roma  le  trimese  înapoi,  exprimîndu-şi  nemulţu¬ 
mirea  ei.  Degeaba  demonstră  patriarhul  că  însemnata  sa  avere 
personală  îl  punea  Ia  adăpost  de  orice  bănuială  —  nu  folosi 
nimic;  fu  acuzat  că  e  cauză  de  turburare  pentru  ţară  şi  se  iz¬ 
buti  în  sfîrşit  să  se  înlăture  un  om  .care  nu  se  arătă  destul  de 
supus  faţă  de  Roma.  * 

«Din  contra,  iezuiţii  susţin  mult  pe  patriarhul  Sirienilor  care 
pare  cîştigat  la  opera  de  latinizare  a  Bisericilor  orientale.  Factorii 
principali  ai  acestei  opere  sînt,  afară  de  călugării  şi  călugăriţele  imi¬ 
grate  în  mare  număr  în  Orient  în  aceste  timpuri  din  urmă,  dele¬ 
gaţii  apostolici,  din  care  cea  mai  mare  parte  sînt  latini  şi  italieni 
şi  cărora  li  se  acordă  mai  multă  autoritate  decît  înşişi  patriarhilor. 
Mai  vin  apoi  iezuiţii  care  se  vîră  pretutindenea  şi  formează  după 
vederile  lor,  în  şcoalele  conduse  de  dînşii,  sufletul  viitorilor  preoţi 
orientali,  şi  ţes  la  întunerec  firele  politicei  Vaticanului. 

«Misionarii  infiltrează  în  sufletele  copiilor  dispreţul  faţă  de 
cultul  părinţilor  lor  şi  iubirea  pentru  cultul  roman». 

După  rînduîelile  conducerii  romane,  ţările  care  posedă  o  ie¬ 
rarhie  constituită  trebuie  să  atirne  de  congregaţiunea  zisă  con¬ 
sistorială,  adică  de  biuroul  administraţiunii  vaticane  care  conduce 
ţările  cu  o  viaţă  catolică  constituită.  Totuşi  pentru  uniţi  se  face 
abatere,  fiind  în  atîrnare  de  congregaţiunea  Propagandei ,  pentru 
ca  opera  de  infiltrare  a  spiritului  latin  să  pătrundă  cu  mai  multă 
rigoare  şi  stăruinţă,  nu  pe  căile  ordinare. 

«înşişi  patriarhii  nu  pot  să  se  adreseze  direct  papii,  ci  sînt 
obligaţi  să  se  îndrepte  mai  întăi  spre  cardinalul  Gotti,  prefectul 
Propagandei ,  al  cărui  scop  recunoscut  şi  urmărit  cu  îndărătnicie 
e  latinizarea  Orientului.  Printre  reprezentanţii  cei  mai  cu  vază  ai 
acestei  porniri  se  găsesc  cardinalul  Merry  del  Val  şi  dominicanul 

Esser,  care  se  plîngeâ  către  baroneasa  de  Uxkull  că  absorbirea 
Orientului  ar  fi  suferit  o  slăbire  sub  Leon  XIII.  Şi  acest  preot 
adăugă:  «Noi  nu  voim  patriarh  la  Antiohia». 

«Cardinalul  Satolli,  mort  de  curînd,  eră,  dimpotrivă,  însufleţit 
de  cele  mai  bune  dispoziţiuni  faţă  de  Orientali.  Dar  amicii  lui 
n’au  fost  în  stare  să  biruie  partidul  opus». 

Baroneasa  de  Uxkull  mai  spune  că  administraţiunea  centrală 
din  Roma  e  puţin  lămurită  asupra  stării  de  fapt  din  Orient,  ba 
uneori  aşa  de  puţin  lămurită,  că  au  loc  confuziuni  ridicule.  Astfel 
ea  povesteşte  cazul  cînd  a  vorbit  cardinalului  Merry  del  Val 
despre  Melhiţi.  Cardinalul  i-a  spus  îndată:  «Nu-mi  vorbiţi  de 
oamenii  aceia.  Noi  cunoaştem  bine  pe  cei  din  Veneţia  care  ne 
dau  destul  de  furcă  prin  credinţele  şi  riturile  lor».  Cardinalul 
confundă  pe  Melhiţi  cu  Mehitariştii,  călugări  armeni  care  au  o 
mînăstire  la  Veneţia. 

Despre  relativa  autonomie  a  Orientalilor,  puşi  sub  condu¬ 
cerea  şefilor  lor  religioşi,  Revue  Moderniste  Internationale  spune 
următoarele,  după  revelaţiunile  baronesei  de  Uxkull:; 

«Roma  nu  va  fi  mulţămită  decît  în  ziua  când  va  fi  răpit 
Orientalilor  toată  puterea  lor  spirituală.  In  vremea  de  acuma  se 
întrebuinţează  fără  ruşine  toate  mijloacele.  Aceşti  eroici  creştini, 
care  voiesc  mai  bine  să  sufere  tot  felul  de  persecuţiuni  şi  de 
apăsări  din  partea  Turcilor,  numai  să  nu  se  lepede  de  credinţa 
lor  creştină,  sînt  urmăriţi  de  toate  părţile  şi,  voind  să  rămîie 
uniţi  cu  Roma,  nu  se  pot  bucura  nici  măcar  de  protecţiunea  pe 
care  Rusia  o  acordă  ortodocşilor.  Preoţii  lor  au  fost  lăsaţi  să 
moară  de  foame,  şi  asta  în  clipa  cînd  Propaganda,  din  motivul 
de  averi,  refuza  o  milostenie  de  30,000  mărci  pe  care  i-o  trime¬ 
sese  Mons.  Granito  di  Belmonte,  nunţiul  din  Viena.  Speculează 
pînă  şi  asupra  mizeriei  lor:  Sînt  patru  ani  de  cînd  generalul  Pa- 
lotinilor,  preotul  Kiigelman,  eră  dispus  să  trimeată  în  Orient  mi¬ 
lostenii  de  liturghii,  cu  condiţiune  ca  episcopii  să  declare  că  ei 
cer  liturghii  pe  preţul  de  75  de  bani.  In  chipul  acesta  s’ar  fi 
putut  păstră  plusul  de  milostenie  în  folosul  ordinului  său». 

Alt  mijloc  de  a  se  ajunge  la  supunerea  totală  faţă  de  Roma  e 
de  a  se  lua  episcopilor  mai  dîrji  orice  putinţă  de  opoziţiune.  In 
scopul  acesta,  se  caută  a  se  creşte  generaţiuni  de  preoţi  devotaţi 
Romei  şi  care,  la  un  caz  dat,  să  se  poată  rîdica  împotriva  epis¬ 
copilor  lor.  Se  închid  seminarele  locale  conduse  de  preoţi  indi¬ 
geni  şi  se  deschid  altele  conduse  de  călugări  latini  care  pot 
creşte  spiritul  Romei  şi  să  deie  preoţi  care  la  trebuinţă  să  se 
poată  ridică  împotriva  episcopilor  lor.  Părinţii  albi  din  Africa  au 
un  astfel  de  seminariu  la  Ierusalim  pentru  Melhiţi. 

Institutele  de  educaţiune  cu  care  catolicii  au  inundat  Orientul, 
sînt  şi  ele  de  multe  ori  institute  de  speculă  neomenoasă.  Sînt 
primiţi  într’  însele  orfanii  părinţilor  ucişi  sau  ai  mamelor  închise 
în  haremuri,  copii  de  familii  hune,  care  de  multe  ori  nici  în 
aceste  institute  nu  sint  fericiţi.  Au  fost  deseori  maltrataţi  şi  nu 
s'a  putut  ajunge  la  un  tratament  mai  blînd  decît  în  urma  inter¬ 
venim...  a  cui?...  a  francmasonilor  din  Paris! 

După  ce  au  terminat  cu  învăţătura  în  acest  institut,  orfanii 
sînt  siliţi  să  muncească  încă  pentru  el,  în  schimbul  întreţinerii 
slabe  pe  care  au  primit-o.  Şi  aceasta  durează  ani  de  zile,  creînd 
astfel  mari  venituri  pentru  mîriăstire.  «E  o  speculaţiune  neome¬ 
noasă». 

Deşi  catolică,  baroneasă  de  Uxkull  aduce  laude  misiunilor 
protestante  ale  căror  idei  religioase  declară  că  nu  Ie  împărtăşeşte, 
dar  care  fac  în  Orient  operă  binecuvîntată  şi  desinteresată, 
consacrîndu-se  în  special  creşterii  orfanilor.  Trăind  în  Egipt,  ea 
a  putut  vedea  cum  administraţiunea  protestantă  a  ţării  a  adus 
acolo  dreptatea  şi  pacea  şi  o  bogată  înflorire  de  opere  bune  şi 
dragoste  creştină. 

Constatînd  toate  acestea,  baroneasa  de  Uxkull  declară  că 
Roma  e  prea  vastă  pentru  a  putea  face  bună  administraţiune  în 
tot  întinsul  lumii  catolice.  Ea  afirmă  necesitatea  descentralizării 


şi  a  acordării  unei  autonomii  mai  largi  diferitelor  părţi  ale  creş¬ 
tinătăţii,  adică  tocmai  ceia  ce  am  arătat  şi  noi  ca  singură  posi¬ 
bilitate  a  lumii  creştine  de  pretutindenea  de  a  există  într’un  corp 
unit  şi  închegat.  Ca  să  ajungă  toată  lumea  creştină  supusă  numai 
Romei  şi  să  renunţe  la  propria  sa  autonomie,  e  o  iluziune  pe 
care  nici  catolicii  nu  o  împărtăşesc  şi  deci  politica  Vaticanului 
e  o  politică  irealizabilă.  Ne  pare  bine  că  puturăm  arăta  acuma 
că  în  lumea  catolică  de  azi  există  glasuri  care  cer  nu  să  mai  crească 
centralizarea,  dar  şi  atita  cîtă  există  cer  să  se  mai  slăbească.  De 
aceea  baroneasa  de  Uxkull  declară  că  decît  atîtea  publicaţiuni  mo¬ 
derniste,  ar  dori  mai  bine  să  vadă  apârînd  o  revistă  anticentralistă. 

Iată,  dar,  cum  clara  vedere  a  lucrurilor  duce  la  aceleaşi  re¬ 
zultate.  Principele  Max  a  văzut  că  unirea  nu  se  poate  face  de¬ 
cît  în  starea  aceasta  de  descentralizare,  şi  de  aceia  a  susţinut 
unirea  pe  această  bază  —  singura  posibilă  ;  baroneasa  de  Uxkull 
declară  şi  ea  că  chiar  pentru  catolicism  starea  de  azi  trebuie  să 
înceteze,  fiindcă  îi  aduce  numai  pagubă  şi  nu  se  poate  face  o 
o  guvernare  luminată.  La  rândul  nostru  am  arătat  că  de  unire  nu 


se  poate  vorbi  decât  în  aceste  condiţiuni  şi,  după  propriile  măr¬ 
turii  catolice,  am  văzut  ce  păţesc  Orientalii  care  se  lasă  în  bra¬ 
ţele  Romei.  Arhint.  I.  Scriban. 

CEI  MAI  VECH!  PROTOPOPI  ROMÂNI. 

In  urma  cercetărilor  istorice  se  crede,  că  cei  dintâi  protopopi 
cunoscuţi  ,  la  noi  sunt  la  începutul  veacului  XVI  protopopii  din 
Huniedoara  şi  cei  din  Şegheşti.  In  1506  se  aminteşte  un  Petru 
din  Socct  ca  protopop  al  Huniedorii,  pe  când,  ceva  mai  înainte, 
în  1503  se  ştie  de  un  protopop  cu  numele  Dan  în  părţile  Cri- 
şurilor,  în  Şegheşti.1  Existenţa  acestor  protopopi  înainte  de  înrâ¬ 
urirea  caivinismului  au  făcut  pe  Dl  lorga  să  tragă,  cu  tot  dreptul, 
la  îndoială  părerea  favorită  a  istoriografilor  uniţi  despre  originea 
calvină  a  acestui  aşezământ  şi  să  afirme,  că  aşezământul  proto¬ 
popilor  trebue  să  fie  de  obârşie  greco-slavă,  adus  din  principa¬ 
tele  româneşti.2 

Noi  din  norocire  am  izbutit  a  mai  descoperi  numele  alor 
doi  protopopi  români  din  Ardeal,  dintre  cari  unul  este  în  genere 
cel  dintâi  protopop  român  cunoscut  până  acum. 

In  cele  dintâi  volume  din  Analele  societăţii  istorice  şi  arhe¬ 
ologice  din  Huniedoara,  Dr.  Solyom  Fekete  Ferencz  a  publicat 
mai  multe  documente3  privitoare  la  Românii  din  comitatul  Hu- 
niedoarei.  Intre  aceste  două  prezintă  pentru  noi  mai  mult  interes: 
unul  din  anul  1360,  în  care  se  menţionează  protopopul  român 
Petru  din  Ostrov  lângă  Huniedoara  şi  altul  din  1411,  unde  se 
vorbeşte  de  protopopul  român  Dobrotă  din  Riu-Bărbat. 

lată  traducerea  românească  a  celui  dintâi  document,  intere¬ 
sant  nu  numai  din  punctul  nostru  de  vedere: 

«Noi  Petru  Vicevoevodul  Transilvaniei  şi  Castelan  de  Haţeg 
facem  prin  aceasta  de  ştire  tuturor,  căror  li  se  cuvine,  cum  că 
noi  la  îndemnarea  Domnului  nostru,  a  regelui  dată  în  scris  mag¬ 
nificului  Domn  al  nostru,  Dionisie,  Voevodul  Transilvaniei  şi 
Corniţele  de  Solnoc  pentru  locţiitorul  aceluiaşi  Voevod,  Domn 
al  nostru,  pentru  universitatea  cnejilor  şi  pentru  oamenii  de  altă 
asemenea  stare  şi  condiţiune  din  districtul  Haţegului  spre  a-şi 
restaura  drepturile,  am  convocat  o  adunare  generală  pe  Dumineca 
a  patra  după  Rusaliile  acum  nu  de  mult  trecute,  la  care  am  dispus 

1  N.  Iorga,  Scrisori  şi  inscripţii  ardelene  I.  Buc.  1906  p.  LX.  şi  Istoria  bis.  rom. 
II.  Lista  mitr.  şi  episcopiior  români  XXII. 

2  N.  Iorga,  Scrisori  şi  inscripţii  ardelene  p.  LX. 

3  Dl  Bogdan  pare  a-le  fi  utilizat  în  rezumat:  Analele  Academiei  Rom.  ser.  li. 
XXVI  pg.  20. 

a  ni-se  trimite  drept  asesori  juraţi  bărbaţi  apţi  şi  demni  de  cre¬ 
dinţă  din  mijlocul  comunităţii  acelora,  adecă  12  dintre  cneji, 
dintre  preoţi  şase  şi  de  asemenea  şase  dintre  ţăranii  români  amin¬ 
tiţi  mai  la  vale.  In  sfârşit  venind  ziua  fixată  pentru  adunare  am 
şezut  în  faţa  asesorilor  juraţi  şi  a  altor  oameni  de  aceasta  stare 
şi  condiţiune  din  districtul  Haţegului,  în  aceeaşi  localitate  a  Ha¬ 
ţegului,  şi  rezolvând  în  faţa  tribunalului  procesele  litiganţilor  pe 
o  cale  dreaptă,  s’a  ridicat  Mic  fiul  lui  Mure  din  mijlocul  ce¬ 
lorlalţi  litiganţi  spunând,  că  Stoian  şi  Boian  (Stoyaii  et  Bolyen) 
fii  lui  Musana,  Balota,  Bai,  Surs  şi  Nan,  nepoţii  lui  Costea  dim¬ 
preună  cu  fraţii  şi  rudele  lor  au  ocupat  şi  ţin  în  posesiunea  lor 
spre  paguba  şi  ştirbirea  dreptului  său  ţinuturile  «Reketye»  şi 
«Nyres»,  cari  sunt  situate  în  districtul  Haţegului  şi  cari  cu  tot 
dreptul  îi  compet  lui  pe  baza  dreptului  de  chineziat...  pretinzin- 
du-le  dela  aceia  cu  tot  dreptul.  Auzind  aceasta  susnumiţii  Stoian 
şi  Boian,  fii  lui  Musana,  Balata,  Bai,  Surs  şi  Nan,  nepoţii  lui 
Costea  şi  ceilalţi  fraţi  şi  consângeni,  ridicându-se  au  replicat,  că 
susnumitul  ţinut  «Reketye»  (l-a  obţinut)  însuşi  Costea,  moşul 
susnumiţilor  Balata,  Bai,  Surs  şi  Nan  şi  tatăl  lor  cu  sprijinul 
aceluiaşi  Musana,  părintele  susnumiţilor  Stoian  şi  Boian...  ca  o 
o  colonizare  noauă...  Musana...  doauă  părţi  din  posesiunea 
«Reketye»...  fără  ajutoriui  şi  fără  sprijinul  aceluia  nu  ar  fi  pu¬ 
tut-o  cultiva  şi  conserva,  I-au  luat,  la  ei,  în  posesiunea  aceea 
şi  l-au  primit  de  bună  voie;  iar  posesiunea  Nyres  fiindcă  se 
află  în  toate  posesiunile  lor  de  rnai  înainte  şi  s’a  împărţit 
între  ei,  Musana,  Tatăl  susnumiţilor  Stoian  şi  Boian  împreună 
cu  fraţii  lui  au  colonizat-o  aşişderea  din  nou  şi  aşa  le-au  avut 
şi  posedat  acelea  posesiuni,  iar  lui  Mic  nici  decum  nu  i-se 
cuvin...  şi  observările  tuturor  cnejilor  juraţi  şi  a  altor  oameni 
de  aceasta  stare  şi  condiţie  din  districtul  Haţegului  e  evident. 
Rugând  noi  ca  asesorii  juraţi  şi  ceilalţi  bătrâni,  invitaţi  de  noi 
în  mod  legal,  să  mărturisească  adevărul,  care-1  vor  şti,  toţi  ase¬ 
sorii  juraţi  adecă  chinezii  Sarachenus,  Prodan  cel  roşu,  Roman, 
fiul  lui  Chomac,  Mihail  fiul  lui  Gulya  (sic)  Dan  de  Cholnocus, 
Constantin  de  Sălaş,  Nan  fiul  lui  Bai,  Dumitru  fiul  lui  Bărbat, 
Basarab  cel  lnng,  Dusa  de  Dâmsuşi,  Vlad  de  Gunazfolu,  aşiş¬ 
derea  Petru  arhidiaconul  de  Ostro  (Oztro),  Zampa  de  Clopotiva, 
Bale  de  Possana  (?),  Dale  de  Dâmsuşi  şi  Dragomir  de  Tuştea, 

preoţii  români  ai  bisericilor,1  aşişderea  Tatemir  cel  roşu,  Stoian 
numit  cel  pitic,  iobagii  lui  Nan,  fiul  lui  Constantin,  Baia  fiul  lui 
Buz  de  Clopotiva,  Ladislau  fiul  lui  Zombur,  Dragomir  de  Silvaş 
şi  Mihail,  iobagul  lui  Basarab  cel  lung  şi  toţi  ceilalţi  cneji  bă¬ 
trâni  şi  ţărani  români,  luând  parte  la  adunarea  noastră  după  lege 
şi  după  obiceiul  districtului  Haţeg  pe  credinţa,  care  o  datoresc 
ei  lui  Dzeu  şi  în  numele  fidelităţii,  ce  au  s-o  păstreze  sfintei  co¬ 
roane  regeşti,  atingând  lemnul  de  viaţă  făcătoarei  cruci  spre  a 
spune  adevărul  şi  dreptatea,  cu  o  unanimă  mărturisire  au  întărit 
răspunsul  susnumiţilor  Stoian  şi  Boian,  fii  lui  Musana,  cum  şi 
alui  Balata,  Bai,  Surs  şi  alui  Nan,  a  nepoţilor  lui  Costea  şi  a 
fraţilor  lor,  că  posesiunile  numite  «Reketye»  şi  «Nyres»  în  modul 
cum  s-a  spus  mai  sus  aparţin  fiilor  lui  Musana  şi  nepoţilor  lui 
Costea  şi  fraţilor  lor,  fiind  colonizate  în  felul  susnumit  de  an¬ 
tecesorii  lor.  Astfel,  după-ce  s’au  făcut  aceste  mărturisiri  şi  afir- 
maţiuni  din  partea  juraţilor  şi  a  altor  bătrâni  şi  înţelegându-le 
noi,  am  întrebat  atunci,  în  mod  legal,  cum  se  impune  aceasta 
oficiului  nostru,  pe  Mic,  fiul  lui  Mure,  asupra  faptului,  dacă  ar 
putea  arătâ  el  pentru  întărirea  afirmaţiunii  sale  ceva  în  scris... 
sau  ar  putea  în  ceva  contrazice  mărturisirii  juraţilor. 

în  sfârşit  el  însuş,  Mic  fiiul  lui  Mure  dupăce  n’a  putut  arătâ 
nici  un  document  scris  contra  mărturisirii  juraţilor  şi  a  bătrânilor 
a  recunoscut,  că  posesiunea  ce  se  chiamă  Nyres,  pe  de-a  întregul 
iar  din  posesiunea  Reketye  două  părţi  cu  tot  dreptul  aparţin  sus¬ 
numiţilor  Stoian  şi  Boian  şi  fraţilor  lor,  iar  partea  a  treia  din 
posesiunea  Reketye  aparţine  susnumiţilor  nepoţi  ai  lui  Costea  şi 
fraţilor  lor,  în  urma  mărturisirii  susnumiţilor  juraţi  şi  bătrâni,  care 
însuş  Mic,  fiiul  lui  Mure  n’a  putut-o  infirmă  cu  nici  o  obiecţiune. 
Astfel  din  motivele  susamintite  convingându-ne  că  Mic  însuş  a 
adus  o  învinuire  necuviincioasă  şi  nedreaptă,  în  virtutea  autori¬ 
tăţii  noastre  judecătoreşti  am  lăsat  numitele  posesiuni  Reketye  şi 
Nyires,  adecă  Reketye  în  a  treia  parte  susnumiţilor  Balata,  Bai, 
Surs  şi  Nan,  nepoţilor  lui  Costea  cu  fraţii  lor,  iar  posesiunea 
Nyres  împreună  cu  două  părţi  din  posesiunea  Reketye  susnumi¬ 
ţilor  Stoian  şi  Boian,  fii  lui  Musana  şi  la  toţi  urmaşii  lor  cu  drept 


*  item  Petrus  Archydiaconus  de  Oztro.  Zampa  de  Ciapaliua,  Balk  de  Possaiia 
dalk  de  domsus,  et  dragomyr  de  Tusta,  ecclesiarum  sacerdotes  olachales. 

de  chineziat,  cum  e  dreptul .  şi  i-am  încredinţat  a  le  ţinea, 

posedă  şi  avea,  fără  de  a  ştirbi  dreptul  altuia,  lăsându-i  în  po¬ 
sesiunea  faptică  a  acelor  două  sate.  Dat .  în  a  şasa  zi  a  adu¬ 

nării  noastre  sus  amintite,  în  anul  Domnului  1360». 1 

Al  doilea  document  e  un  privilegiu  al  regelui  Sigismund  din 
16  Aprilie  1412.  Acesta  nu-i  altceva  decât  confirmarea  solemnă 
a  unui  hrisov  dat  în  17  Februarie  1411  de  cătră  scaunul  cnejilor 
din  Haţeg,  în  care  deoparte  protopopul  român  Dobrotă  din  «Bor- 
bâtviz»  şi  consângenii  lui,  de  altă  parte  fiii  diezului  Leel  tot  de 
acolo  împacă  o  pâră  dintre  ei  şi  împart  părţile  ce  li-se  cuvin  din 
chineziatu!  de  Rorbâtviz  precum  şi  posesiunea  de  Vizkoz. 2 

Protopopul  român  e  numit  aici  aşa:  -Dobrota  presbiter  va- 
lachorum  et  archydiaconus  eorundem,  plebanus  perpetuus  ecclesine 
sancti  Nicolai  de  Burbaduizy*. 3 

In  documentele  aceste  li-se  dă  protopopilor  noştri  numirea 
de  « arhidiaconh  uzitată  numai  în  apus,  fiindcă  ele  sunt  scrise 
în  limba  latinească  de  vicevoivodul  catolic  al  Transilvaniei,  nu 
încape  însă  îndoială,  că  aici  e  vorba  de  protopopi  româneşti  şi 
ortodoxi.  Urmaşii  acestor  protopopi  —  cari  nu  aveau  încă  o  re¬ 
şedinţă  statornică,  ci  erau  aleşi  de  preoţi  şi  de  mireni,  după  ve¬ 
chiul  nostru  obiceiu  românesc 4  când  dintr’un  sat,  când  dintr’altul 
—  se  numesc  apriat  protopopi. 5 

Cu  alt  prilej,  din  aceste  importante  documente,  cari  arată 
urma  unei  vechi  organizaţii  bisericeşti,  vom  căută  a  demonstra, 
că  clericii  vechi  ai  bisericii  noastre  nici  nu  aveau  un  rol  aşa  de 
trist  în  vieaţa  poporului  românesc,  cum  vreau  unii  să  creadă,  nici 
nu  puteau  există  fără  de  o  organizaţie  bisericească,  cum  susţin  alţii. 

Dr.  S.  Dragomir. 


•  A  Hunyadmegyei  tortenelmi  es  regeszeti  tarsulat  Evkonvve,  BudapeSt  1882, 
pag.  60—  62. 

3  A  Hunyadmegyei  tortenelmi  cs  regeszeii  Tarsulat  Evkonvve  II.  lcotet,  Arad  1884, 
pag.  24  -29.  Vizkoz  e  Hobiţa  de  astăzi. 

8  Ibidem. 

*  Iorga,  Scrisori  .şi  inscripţii  ardelene,  pag.  XLI II . 

1  Idem.  pag.  279.  E  vorba  de  •  offieium  protophapatus-*  şi  de  alt  Petru  protopopus 
de  Zoczath. 

REFORMA  OMULUI.1 

Trăim  într’o  epocă  a  reformelor  şi  a  reformatorilor  de  tot 
felul.  Azistăm  ia  continue  reforme  în  ştiinţă  şi  arte,  în  politică 
şi  şcoală,  în  justiţie  şi  administraţie,  în  comerciu  şi  industrie,  în 
agricultură  şi  finanţe,  etc.  Pretutindeni  întâlnim  o  încordată  lu¬ 
crare  spre  progres  şi  o  febrilă  acţiune  de  a  înbunătăţî  întreaga 
ordine  socială.  O  evanghelie  după  alta  îşi  găseşte  propovedu- 
îtori  şi  ucenici.  Un  plan  de  reforme  răstoarnă  pe  celalalt.  Se 
pare  câ  nici  nu  teren  al  vieţii  nu-şi  mai  poate  păstră  caracterul 
stabilităţii.  Totul  e  supus  unei  continue  fluctuaţii,  totul  merge 
înainte,  totul  curge. 

Mulţi  dintre  eeice  privesc  această  curgere  a  vieţii  moderne 
rămân  încântaţi  de  ceia  ce  văd  la  suprafaţa  ei.  Şi  într’adevăr, 
trebue  să  recunoască  oricine,  că  o  atât  de  strălucită  cultură  ex¬ 
ternă  n’a  mai  văzut  bătrânul  nostru  planet. 

Dar,  cei  cari  nu  se  lasă  orbiţi  de  strălucirea  acestei  culturi 
externe,  ci  vreau  să  i  aprecieze  însămnătatea  după  merit,  îşi  pun 
întrebarea:  oare  în  mijlocul  acestei  culturi  sunt  oamenii  de  astăzi 
mai  buni  şi  se  simt  ei  mai  fericiţi ?  Oare  progresele  şi  refor¬ 
mele  timpului  nostru  fost-au  în  stare  să  aducă  o  viaţă  mai  bună , 
o  ordine  socială  care  să  mulţumească  aspiraţiile  sufletului  ome¬ 
nesc  în  măsură  mai  mare  decum  erau  ele  mulţumite  în  trecut? 
Oare  acviziţiiie  culturii  moderne  fost-au  tot  atâtea  mijloace  prin 
cari  să  se  coboare  între  oameni  mult  dorita  împărăţie  alui  Dzeu  ? 

Asupra  răspunsului  la  aceste  întrebări  nu  mai  poate  sta  Ia 
îndoială  acela,  care  îşi  dă  seama  de  mulţimea  strigătelor  de  ne¬ 
mulţumire  şi  de  curentul  pesimist,  care  formează  una  din  no¬ 
tele  caracteristice  ale  veacului  nostru.  Unde  mai  găsim  astăzi 
adevărata  bucurie  a  vieţii ?  De  sigur,  nu  este  numai  o  întâm¬ 
plare  că  în  centrul  preocupărilor  mari  de  azi  stă  tocmai  problema 
socială ,  care  în  definitiv  nu  este  altceva  decât  problema  înlătu¬ 
rării  răului  din  vieaţa  omenească.  A  trebuit  să  se  sporească  răul 
şi  să  se  trezească  dorinţa  de  mai  bine,  ca  să  se  ivească  această 
problemă  cu  atâta  putere.  Reformele  introduse,  ori  cât  de  a- 
vântate  s’au  părut,  n’au  fost  şi  nu  sunt  în  stare  să  dea  acestei 
probleme  soluţia  posibilă  şi  pe  care  fiecare  epocă  trebue  să  o 
dea  pentru  sine.  Aceste  reforme  se  referesc  numai  Ia  aparen¬ 
ţele  răului,  nu  şi  la  cauzele  lui  mai  adânci,  numai  la  împreju¬ 
rările  externe  ale  vieţii,  nu  şi  la  izvoarele  ei  sufleteşti,  —  din 
care  cauză  n’au  putut  fi  înlăturate  brutalităţile  egoismului  şi  as¬ 
prele  conflicte,  cari  agită  marea  vieţii  sociale  de  astăzi. 

Spre  a  le  înlătură  pe  acestea  şi  spre  a  crea  astfel  o  viaţă 
mai  bună  între  oameni  se  cere  o  reformă  mult.  mai  adâncă  şi 

1  Din  Almanahul  scriitorilor  dela  noi. 

mai  grea :  reforma  omului.  Puterile  pentru  înoirea  socială  în  su¬ 
fletele  sunt  a  se  căută:  acolo  trebuiesc  trezite,  cultivate  şi  mereu 
premenite.  Este  limpede  ca  lumina  soarelui,  ca  nu  poate  să  ră¬ 
sară  o  vieaţă  nouă  fără  oameni  noi.  Reforma  referinţelor  ex¬ 
terne  ale  vieţii  este  condiţionată  de  înnoirea  omului  sufletesc. 
Altcum,  ea  rămâne  o  reformă  la  suprafaţă,  care  n’a  schimbat 
întru  nimic  adâncurile  vieţii  şi  n’a  produs  un  bine  durabil.  Fără 
o  înoire  a  omului  sufletesc,  a  omului  cu  cele  din  lăuntru  ale 
sale,  nu  poţi  crea  un  organism  social  viu,  plin  de  viaţă  şi  să¬ 
nătate. 

Acest  adevăr,  care  exprimă  o  condiţie  fundamentală  a  pro¬ 
gresului  în  lume,  l-a  confirmat  Mântuitorul  prin  cuvintele:  Nu 
va  veni  împărăţia  lui  Dumnezeu  văzând  cu  ochii  {u-ră  nuoan,- 
otjGocos  —  cu  înfăţişare  externă,  Ia  vedere,  cu  alaiu),  nici  vor  zice 
iată  aici  sau  iată  acolo,  că  iată  împărăţia  lui  Dumnezeu  înlăuntrul 
vostru  este».  (Luca  17,  20 — 21). 

împărăţia  Iui  Dumnezeu  se  coboară  între  oameni  pe  măsura 
în  care  se  sporesc  fiii  lui  Dumnezeu.  Ordinea  socială  mai  bună 
se  introduce  prin  oameni  mai  buni,  căci  ordinea  socială  nu  este 
un  produs  al  referinţelor  mecanice  ale  vieţii,  ci  este  un  produs 
al  sufletelor,  al  caracterelor.  De  aceea,  problema  creării  unei 
ordini  sociale  mai  bune  atârnă  de  problema  creării  unor  oameni 
mai  buni,  a  unor  oameni  noi,  purificaţi  sufleteşte. 

Dar  oameni  noi,  renăscuţi  sufleteşte,  caractere  integre,  per¬ 
sonalităţi  morale  superioare  se  pot  crea  numai  aşa,  cum  dintru 
început  şi-a  primit  omul  viaţa:  prin  suflarea  unui  nou  duh  de 
viaţă ,  deci  prin  o  putere  morală.  Numai  pe  cuceririle  culturii 
externe,  ori  cât  de  folositoare  ar  fi  ele,  nu  se  poate  clădi  o  viaţă 
nouă,  cu  oameni  moraliceşte  renăscuţi.  Spre  aceasta  se  cere  su¬ 
flet  şi  inspiraţie  dătătoare  de  viaţă,  inimă  curată,  duh  nou,  înţe¬ 
lepciune  dreaptă,  sădită  în  inima  şi  în  mintea  fiecăruia. 

Această  putere  de  prefacere  şi  înoire  a  sufletelor  este  pro¬ 
prie  credinţii  creştine,  harului  şi  adevărului  care  prin  Christos 
ni-s’a  dat.  De  el  să  ne  apropiem  şi  să-l  primim  în  sufletele 
noastre  ca  pe  un  principiu  de  viaţă  nouă,  în  stare  să  ne  ridice 
spre  înălţimea  celui  mai  mare  şi  mai  sfânt  ideal.  Lăpădând  haina 
păcatului,  să  luăm  baia  înnoirii  Duhului  sfânt  (Tit,  3.  5).  Căci 
numai  oamenii  purtaţi  de  duhul  lui  Dumnezeu  sunt  purtătorii 
vieţii,  izvorul  binelui  şi  al  progresului.  Toate  darurile  cerului  şi 
toate  bunurile  culturii  atârnă  în  vânt,  dacă  nu  se  sprijinesc  pe 
tăria  morală  a  sufletelor.  Puterea  sufletească  a  fiilor  unui  neam 
e  comoara  lui  cea  mai  scumpă,  capitalul  naţional  ce-!  reprezintă  în 
civilizaţia  lumii.  Fără  ea,  agoniseala  trecutului  se  risipeşte,  nă¬ 
dejdea  viitorului  e  clădită  pe  bază  de  nisip.  Dr.  N.  Bălan . 

LIBERTATEA  VOINŢII. 

t.Dic  mihi,  quaeso,  utrum  Deus  non  sit 
nuctor  mali  ?» 

(Augustin:  De  libero  arbitrii*.) 

Zilnic  putem  ceti  în  ziare  despre  fel  de  fel  de  crime,  ce  se 
petrec  în  lumea  largă.  In  vederea  lor  ne  întrebăm  şi  noi  cu  fe¬ 
ricitul  Augustin:  fost-au  autorii  crimelor  oarecumva  predestinaţi 
a  le  săvârşi,  lucrat-au  ei  în  urma  unei  necesităţi  inexorabile,  ne- 
învingibile,  ori  s’au  determinat  ei  înşişi  la  acţiune  prin  libera  ho¬ 
tărâre  a  voinţii  lor?  Sunt  faptele  lor  accesibile  cvalificării  şi  im- 
putaţiunii  morale,  sau  sunt  ele  numai  neşte  fenomene,  a  căror 
realizare  în  împrejurările  date  a  trebuit  să  urmeze  în  mod  ne¬ 
condiţionat  şi  inevitabil? 

După  cum  aceste  întrebări  se  respund  într’un  fel  sau  în 
altul,  se  hotăreşte  ori  de  individul  este  autorul  faptelor  sale  sau 
nu,  ori  de  el  în  consecinţă  poartă  responsabilitatea  pentru  acţi¬ 
unile  sale  sau  nu. 

S’ar  părea,  că  dupăce  criminalii  îşi  primesc  osânda,  prin 
separarea  de  cătră  restul  cetăţenilor  liberi,  şi  dupăce  conştiinţa 
întregii  lumi  civilizate  îi  condamnă,  responsabilitatea  pentru  fap¬ 
tele  lor  este  statorită  aşazicând  prin  unanimitate.  S’ar  părea  că 
individul  este  cauza  culpabilă  a  actului  său,  că  el  s’a  hotărît  cu 
libertate  a  săvârşi  crima,  şi  că  nu  a  fost  constrâns  cumva  prin  îm¬ 
prejurări  să  facă  ceea  ce  a  făcut.  Căci  dacă  l-a  ajuns  pedeapsa 
pentrucă  în  împrejurările  date  a  lucrat  aşa,  aceasta  înseamnă,  că 
el  în  aceleaş  împrejurări  putea  şi  trebuia  să  lucreze  altfel. 

Ni-se  pune  deci  întrebarea:  poate  un  om  în  aceleaş  împre¬ 
jurări  să  voiască  şi  să  lucreze  numai  într’un  fel,  =au  în  mai  multe 
feluri,  dupăcum  află  de  bine?  Şi  ori  de  este  justă  pedeapsa  şi 
într’un  caz  şi  într’altui,  sau  numai  în  cazul  din  urmă? 

întrebările  aceste  sunt  de  importanţă  fundamentală,  căci  dela 
răspunderea  lor  depinde,  ori  de  este  ordinea  morală  o  realitate 
bine  întemeiată,  sau  numai  o  ficţiune  cu  totul  străină  de  firea 
omului  ? 

De  mult  se  poartă  cearta  în  jurul  acestei  probleme,  fără  ca 
însă  să  se  fi 'putut  obţinea  un  rezultat  sigur.  Nici  acum,  după 
sute  ba  chiar  mii  de  ani,  de  când  această  problemă  a  devenit 
obiect  de  cercetare,  nu  s’a  făcut  încă  cu  destulă  hotărîre  pasul 
prim  spre  înţelegere,  nu  s’a  creat  încă  o  bază  comună,  dela  care 
să  se  poată  întreprinde  analizarea  fenomenului  atât  de  complicat 
al  voinţei  libere.  Toată  discuţia  de  până  acum,  pare  mai  vârtos 
a  fi  delăturat  şi  umbra  putinţei  unei  înţelegeri. 

Tot  ce  s’a  făcut  se  reduce  la  gruparea  părerilor  în  jurul  unor 
numiri,  a  unor  şibolete,  cu  cari  se  înzestrează  fiecare  combatant, 
încă  înainte  de  a-şi  fi  fixat  pe  deplin  punctul  său  de  vedere  şi 
înainte  de  a  fi  cercetat  ori  de  eticheta  sub  care  îşi  prezintă  pă¬ 
rerile  în  piaţa  ştiinţei,  e  pe  deplin  corespunzătoare,  sau  e  numai 
o  etichetă  de  contrabandă  inconştientă. 

Astfel  ne  vedem  adeseori  puşi  în  situaţia  unor  spectatori  de 
lupte  în  contra  morilor  de  vânt,  de  manevrări  foarte  serioase  în 
contra  unor  duşmani  închipuiţi.  Lozinca  e:  determinist  ori  inde- 
terminist!  Cine  se  înzestrează  cu  eticheta  indeterminismului  trebue 
combătut  fără  cruţare,  de  oarece  eticheta  aceasta  simbolizează 
părerea  absurdă  despre  admiterea  unor  acţiuni  necauzate  (desră- 
dicarea  ordinei  naturale)  iară  cine  se  prezintă  ca  determinist,  este 
respins  a  limine,  ca  unul  ce  negând  libertatea  voinţei,  periclitează 
însaş  existenţa  ordinei  morale. 

Văzând  nesfârşitele  certe,  am  crede  că  fiecare  are  o  idee 
dară  şi  distinctă,  despre  ceeace  înseamnă  determinismul  şi  inde- 
terminismul,  sau  că  ce  este  a  se  înţelege  sub  libertatea  voinţei. 
De  fapt  însă  tocmai  neştiinţa  aceasta  formează  pricina  de  ceartă. 
Cuvintele  determinism  şi  indeterminism  în  această  corelaţiune  au 
devenit  un  fel  de  cuvinte  de  ocară,  neînţelese  dealtcum,  însă 
tocmai  din  cauza  aceasta  foarte  uşor  accesibile  ia  fei  de  fel  de 
presupuneri  contrazicătoare. 

Să  ne  închipuim,  că  se  întâlnesc  doi  oameni,  cari  nu  se  cu¬ 
nosc  între  olaltă,  pe  cari  însă  îi  cunoaşte  un  al  treilea  şi  acesta 
are  convingerea  întemeiată,  că  acei  doi  indivizi  sunt  aşa  de  ase¬ 
mănători,  încât  stai  a-i  confundă.  întâmplarea  vrea  însă  ca  aceşti 
doi  indivizi  să  aibă  porturi  diferite,  aşa  că  fiecare  dintre  ei  vă- 
zându-1  pe  celalalt,  să-l  timbreze  de  om  rău  şi  periculos.  Fiecare 
va  zice  în  sine:  Eu  am  cutare  şi  cutare  însuşire  bună,  mulţămesc 
lui  Dumnezeu  că  nu-s  ca  ticălosul  acela,  pentru  care  numai  ură 
pot  avea,  căci  am  apucat  din  bătrâni,  că  oamenii  cari  umblă  în 
portul  lui,  sunt  oameni  răi.  Fiecare  dintre  ei  are  aceleaş  însuşiri  bune, 
însă  fiecare  presupune  despre  celalalt  anumite  însuşiri  detestabile. 

Acelaş  raport  îl  constatăm  adeseori  şi  între  determinişti  şi 
indeterminişti.  Cetindu-le  expunerile  lor  pozitive,  aflăm  aproape 
acelaş  sens,  din  cauza  numirilor  diferite  însă,  fiecare  se  simte 
dator,  a-i  dovedi  contrarului  absurditatea  împreunată  în  concepţia 
lui  subiectivă  cu  numirea  sub  care  se  prezintă  contrarul. 

Cearta  ni-se  prezintă  astfel,  precum  în  multe  alte  cazuri  şi 
în  cazul  de  faţă,  în  bună  parte  numai  ca  o  ceartă  pentru  cuvinte. 

Fireşte  această  părere  o  susţin  numai  cu  privire  ia  expunerea 
faptelor,  aşa  cum  se  prezintă  ele  în  conştiinţa  fiecărui  individ 
nepreocupat. 

Că  tălmăcirea  acestor  fapte,  făcută  după  date  din  alte  sfere 
de  interese,  e  diferită  la  singuraticii  filosofi,  este  adevărat,  dară 
ingerinţa  aceasta  străină  este  nejustificată.  Aşa  de  exemplu  mo- 
niştii,  fie  ei  materialişti  sau  panteişti,  constată  în  interesul  lor 
aceleaş  fenomene  psihice,  pe  cari  le  avem  şi  noi.  Şi  lor  le  spune 
conştiinţa  că  sunt  liberi  în  acţiunile  lor,  şi  în  ei  îşi  rosteşte  con¬ 
ştiinţa  morală  verdictul  neapelabil  şi  nemituibi!  de  aprobare  sau 
reprobare,  după  fiecare  faptă  de  interes  moral,  întocmai  ca  şi  în 
noi.  Dacă  ei  însă  au  deja  concepţiile  lor  despre  lume,  în  sensul 
că  toate  se  întâmplă  cu  necesitate  absolută,  că  precum  întune¬ 
cimea  de  soare  se  calculează  cu  ani  înainte  cu  preciziune  per¬ 
fectă,  aşa  şi  faptele  omeneşti,  — -  cunoscând  toţi  factorii  cari  con¬ 
lucra  într’un  moment  dat,  s’ar  putea  precalculâ  cu  preciziune 
matematică,  atunci  în  faţa  acestei  presupuneri  in  care  ei  cred 
orbeşte,  ei  nu  pot  face  altceva,  decât  a  timbra  de  iluziune,  aceea 
ce  ne  mărturiseşte  conştiinţa. 

Nu  mă  voiu  ocupă  de  ipotezele  diferite,  cari  se  invoacă  în 
sprijinul  unei  sau  altei  teorii,  căci  aceasta  ne-ar  pune  înainte  nu 
mai  puţin  decât  totalitatea  problemelor  filozofice,  discutarea  că¬ 
rora  ar  reclamă  timp  şi  spaţiu  foarte  vast.  Dară  nici  nu  e  de  lipsă 
de  oarece  când  e  vorba  de  o  cercetare  nepreocupată  este  vala¬ 
bilă  axioma:  că  faptele  sigure  ale  experienţii  au  să  normeze  ipo¬ 
tezele  şi  teoriile,  dară  nu  invers,  ca  să  se  nege  adecă  faptele  de 
dragul  unor  plăsmuiri  ipotetice. 

Să  încercăm  a  analiză  ce  ne  spune  conştiinţa  despre  liber¬ 
tatea  voinţei,  ca  astfel  prin  date  sigure  să  delăturăm  şiboletele 
determinismului  şi  indeterminismului. 1 

Noi  zicem  că  conştiinţa  ne  testează,  că  nu  ne  decidem  în¬ 
tr’un  moment  dat  într’un  fel,  fiindcă  într'alt  fel  ar  fi  fost  cu  ne¬ 
putinţă  să  ne  decidem  pe  lângă  aceleaşi  împrejurări,  ci  că  noi 
prin  liberă  alegere  ne-am  hotărît  aşa  şi  nu  altfel,  şi  că  am  fi 
putut  dacă  am  fi  aflat  de  bine,  să  ne  decidem  şi  altfel.  Depinde 
la  urma  urmelor  de  noi  cum  ne  hotărâm,  sau  cu  alte  cuvinte 
voinţa  noastră  este  liberă  în  acţiunile  ei. 

Ce  înţeles  împreunăm  noi  cu  cuvântul  «liber»?  Pânăce  nu 
decidem  în  această  privinţă  nu  putem  merge  mai  departe,  căci 
am  trebui  să  operăm  cu  un  termin,  sub  care  nu  ştim  ce  să  înţe¬ 
legem.  Orice  confuzie  se  naşte  din  neclaritatea  noţiunilor.  Scopul 


1  Notez  că  aceste  numiri  îşi  au  rostul  lor  in  cadrul  unei  filozofii  anumite,  dară 
numai  acolo.  Determinismul  poate  servi  ca  numire  în  cadrul  filozofiei  materialiste  şi 
panteiste,  iară  indeterminismu!  cred  câ  s’ar  putea  plasă  fără  de  contrazicere  poate  în 
sfera  ideilor  profesate  de  loh.  Duns  Scotus,  dela  care  se  derivă  terminul  «liberam  ar- 
bitrium  indifferentiae».  întrebuinţarea  lor,  pentru  uesignarea  altor  concepţiuni  a  produs 
şi  poate  să  producă  numai  încurcată. 

ştiinţei  este  însă  a  determină  cu  posibilă  claritate  şi  distincţiune 
noţiunile  de  cari  ne  folosim,  şi  a  le  separă  de  altele  mai  mult  sau 
mai  puţin  asemănătoare. 

Liber  este  în  înţelesul  mai  larg  tot  ce  nu  este  împedecat. 
Libertatea  în  sensul  acesta  evident  nu  este  o  proprietate  carac¬ 
teristică  a  voinţei  omeneşti.  Libere  sunt  în  sensul  acesta  şi  ani¬ 
malele  sălbatice,  întrucât  trăesc  în  sinul  naturii  şi  nu  se  află  cumva 
în  câtuşi  sau  în  închisoare.  Libertatea  aceasta  se  referă  aşadară 
numai  la  acţiune,  deci  se  bucură  de  ea  toate  fiinţele  capabile  de 
mişcare  şi  acţiune,  întrucât  aceasta  nu  întimpină  obstacole  neîn- 
lăturabile.  Eu  am  libertatea  de  a  eşi  din  cameră  dacă  uşa  nu  e 
încuiată,  sau  şi  dacă  e  încuiată,  dar  am  cheia  potrivită  în  buzunar, 
la  din  contră  nu-s  liber,  ci  trebue  să  stau  închis  în  cameră. 

în  alt  sens  se  ia  libertatea  când  se  zice  că  ceva  îşi  poate 
manifestă  fiinţa  sa  fără  oarecare  alterare  din  partea  unui  factor 
străin.  Libertatea  aceasta  de  a  se  manifestă  conform  naturii 
proprii  însă  iarăş  nu  constitue  o  prerogativă  a  omului,  ci  ea  îi 
compefe  fieştecărui  obiect  din  natură.  Omul  poate  în  împreju¬ 
rări  diferite  să  dovedească  o  ţinută  oarecare  dictată  prin  natura 
sau  caracterul  său.  Poate  să  doarmă  când  îi  este  somn,  poate 
să  mance  când  îi  este  foame,  poate  să  se  preumble  când  află 
de  bine,  însă  şi  apa  poate  îngheţă  la  o  temperatură  de  0  grade 
Celsius,  poate  să  treacă  în  stare  fluidă  când  creşte  temperatura, 
iar  la  100  gr.  C.  se  poate  preface  în  aburi. 

Mi  s’ar  putea  obiectă:  E  adevărat  că  ambele  aceste  serii 
de  manifestări  sunt  condiţionate  prin  natura  obiectelor,  dară  totuş 
este  mare  deosebire  între  de ;  Omul  poate  să  doarmă  când  este  cuprins 
de  somn,  însă  tot  aşa  de  bine  ar  putea  să  nu  doarmă;  în  loc  să 
se  culce  ar  putea  să  mediteze,  să  cetească,  sau  să  meargă  la  o 
petrecere,  ar  putea  să  nu  mânce  cu  toatecă  îi  este  foame,  ar  putea 
în  loc  să  se  primble  să  facă  o  scaldă,  însă  apa  nu  poate  să  nu 
îngheţe  la  0a  C,  nti  poate  să  nu  se  prefacă  în  aburi  la  100°  C. 
Prin  aceasta  obiecţiune  am  ajuns  a  limită  întrucâtva  noţiunea 
libertăţii.  Natura  omenească  nu  se  poate  influinţâ  respective 
constrânge  de  a  se  manifestă  cu  aceeaş  necesitate,  cu  care  se 
poate  influinţâ  b.  o.  apa.  Omul  posede  voinţă,  prin  care  poate 
rezistă  imboldului  firesc  de  a  mânca,  pe  când  apa  nu  poate  să 
voiască  a  nu  se  preface  în  aburi  la  100°  C.,  ea  nu  are  voinţă 
şi  prin  urmare  este  absolut  indiferentă,  inertă  faţă  de  starea  în 
care  se  află,  ea  reagează  conform  naturii  ei,  însă  cu  necesitate 
la  orice  influinţâ  externă.  Omul  are  libertatea  alegerei  între  di¬ 
feritele  posibilităţi  condiţionate  prin  natura  sa,  elementele  anor¬ 
ganice  însă  sunt  supuse  cu  necesitate  oarbă  influinţelor  externe. 
Principiul  cauzalităţii  este  valabil  în  ambele  cazuri,  deoarece  şi 

alegerea  omului  este  determinată  prin  o  cauză  suficientă,  ca  şi 
oricare  alt  fenomen.  Modul  de  determinare  a  cauzei  însă  este 
cu  totul  diferit.  In  lumea  anorganică  cauza  produce  imediat 
efectul,  pe  când  omul  deliberează  înainte  de  a  săvârşi  o  acţiune, 
cauzalitatea  va  se  zică  e  de  natură  spirituală,  e  o  reprezentaţiune, 
care  numai  dupăce  primeşte  aprobarea  raţiunii,  provoacă  hotă- 
rîrea  voinţii  şi  acţiunea  corespunzătoare  acestei  hotărîri.  Cauza¬ 
litatea  voinţii  este  deci  mediată,  este  mijlocită  prin  raţiune.  Nu 
cauza  ca  atare  influinţează  voinţa,  ci  în  acest  scop  e  de  lipsă 
ca  raţiunea  să-i  acoarde  cauzei  mai  ’nainte  puterea  de  a  influ- 
inţâ  asupra  voinţii.  Acest  fel  de  cauzalitate  se  numeşte  motiva- 
ţiune  spre  a  se  deosebi  de  cauzalitatea  fizică. 

Voinţa  omului  este  deci  liberă,  în  comparare  cu  obiectele 
fizice  întrucât  e  determinată  prin  motive.  Libertatea  voinţei  în 
acest  sens  nu  înseamnă  deci,  că  ar  fi  o  desrădicare  a  principiului 
cauzalităţii,  ci  numai  că  ea  constitue  un  anumit  fel  de  cauzare, 
numit  motivaţiune. 

Se  naşte  întrebarea  cum  trebue  să  fie  motivele,  ca  ele  să  nu 

y  t  7 

pericliteze  libertatea  voinţii,  şi  ori  de  nu  e  cumva  desrădicată 
deja  libertatea  în  momentul  ce  lăsăm  voinţa  a  fi  determinată  prin 
motive? 

Ne  putem  închipui  cazuri  când  anumite  motive  ne  sunt  su¬ 
gerate,  cu  atâta  putere  încât  numai  de  libertate  nu  mai  poate  fi 
vorba.  Dacă  mă  întâlnesc  în  pădure  cu  un  hoţ  care  îmi  suge¬ 
rează  motive  foarte  puternice,  mă  ameninţă  cu  moartea  în  cazul 
când  nu  i-aş  predă  portmoneul,  orologiul  sau  în  fine  orice  ar 
pretinde  şi  eu  i-Ie  predau.  Am  fost  eu  liber  în  hotărîrea  mea 
sau  nu? 

Cei  ce  neagă  libertatea  voinţii,  aşanumiţii  determinişti,  zic : 
hotărîrea  aceasta  a  voinţii  a  fost  inevitabilă,  în  împrejurările 
date  eu  n’am  putut  să  voiesc  altfel  decât  aşa,  voinţa  mea  a  fost 
determinată  de  motivul  cel  mai  puternic,  salvarea  vieţii,  şi  ca  aşa 
precum  în  cazul  de  faţă  se  întâmplă  în  oricare  alt  caz,  întrucât 
voinţa  totdeauna  se  îndreaptă  după  motivul  cel  mai  puternic. 
Faptul  că  noi  credem  că  în  aceleaşi  împrejurări  am  fi  putut  voi 
şi  altfel,  ar  fi  prin  urmare  o  simplă  iluziune,  provocată  parte  prin 
necunoştinţa  noastră,  parte  prin  interpretarea  falsă  a  conţinutului 
ce  ni-1  oferă  conştiinţa. 

Aşa  zice  Spinoza:  «Libertatea  voinţii,  pe  care  pretind  a  o 
avea  unii,  provine  de  acolo,  că  oamenii  sunt  conştii  de  poftele 
lor,  însă  ei  nu  cunosc  cauzele  de  cari  sunt  determinate».  Obi- 
ecţiunea  aceasta  este  condiţionată  prin  următoarele  presupuneri. 
Spinoza  neagă  substanţialitatea  sufletului  omenesc,  aşa  că  ne¬ 
existând  eul  ca  substanţă  nici  nu  poate  să  fie  subiectul  şi  prin- 

cipiul  unei  acţiuni,  căci  din  nimic  nu  se  poate  derivă  ceva.  Eul 
nu  se  poate  hotărî  la  ceva  în  puterea  existenţii  sale  substanţiale, 
căci  tocmai  existenţa  aceasta  este  fictivă,  şi  el  ca  şi  alte  feno¬ 
mene,  este  pe  deplin  determinat  de  influinţele  externe. 

Voluntas,  ut  reliqua  omilia,  causa  indiget,  aqua  ad  operatidum  certo 
modo  deierminatur . ..  Qui  igitur  credunt  ex  libero  voluntatis  decreto 
aliquid  agere,  ocutis  apertis  somniant.  ( Ethica  III.  P.opos.  2.  Schol.) 

Numai  Dumnezeu,  carele  este  singura  existenţă  substanţială, 
poate  să  producă  o  acţiune  determinată  prin  sine  însuşi. 

Ea  res  dicetur  libera,  quae  ex  sola  suae  naţurae  neccesitate  existit 
et  a  se  sola  ad  agendum  determinatul'.  ( Etilica  I.  Definiţia  VII. 

De  altă  parte  Spinoza  are  în  vedere  libertatea  în  sensul 
indeterminismului  absolut  sau  a  aşanumitului  «liberum  arbitrium 
indiferentiae». 

Obiecţiunea  aceasta  decade  dupăce  noi  nu  susţinem  liber¬ 
tatea  în  sensul  amintit  şi  afirmăm  deaităparte  bazaţi  pe  bune 
dovezi  că  eul  nostru  este  substanţial.  Noi  suntem  persoane  şi 
nu  suntem  numai  neşte  grămezi  de  atomi.  Noi  suntem  subiecte 
şi  ea  atari  capabili  de  a  ne  afirmă  fiinţa  noastră,  chiar  şi  în  faţa 
celor  mai  puternice  impuise  externe.  Pentru  Spinoza  însă  omul 
nu  diferă  esenţial  de  o  piatră  b.  o.  El  şi  zice  că  dacă  o  piatră 
aruncată  de  mine,  ar  avea  conştiinţă,  s’ar  crede  liberă  în  mişcarea 
ei,  cu  toate  că  eu  am  constrâns-o  să  se  mişte.  (Ethica  III.  Pro- 
pos.  2.  Schoi.)  Precum  se  înşală  piatra  care  ar  raţiona  astfel, 
tot  aşa  se  înşală  şi  omul  cu  credinţa  despre  libertatea  hotărîrilor  lui. 

Piatra  însă  e  piatră  şi  omul  e  om.  Piatra  de  fapt  s’ar  în¬ 
şelă  când  ar  crede  că  se  mişcă  liber,  deoarece  ea  nu  ştie  că  eu 
am  aruncat-o.  Cauza  mişcării  ei  este  fizică,  pe  când  motivele,  după 
care  îmi  îndrept  eu  hotărîrile,  sunt  de  natură  spirituală.  Punctul 
în  care  pot  fi  accesibil  influinţei  străine  de  mine,  este  conştiinţa 
mea;  facultatea  intelectuală  a  sufletului  meu  este  mediul  prin  care 
trebue  să  treacă  orice  cauză  spre  a  putea  exercită  vre-o  influinţă 
asupra  voinţei  mele.  Aşadară  nu  necunoştinţa  cauzelor  mă  amă¬ 
geşte  cu  fantasma  libertăţii,  ci  libertatea  mea  se  derivă  tocmai  din 
faptul  că  cunosc  bine  cauzele  cari  tind  a  mă  determină,  şi  că  am 
conştiinţa  tot  atât  de  sigură,  că  ele  nu  ca  atari,  nu  în  puterea 
energiei  lor  obiective,  ci  numai  după  valoarea  ce  ie-o  atribui  eu, 
pot  să  devină  pentru  mine  motive  de  voinţă  şi  acţiune.  Dupăcum 
zice  Leibniz,  reprezentaţiunile,  sentimentele  şi  dorinţele  tind  numai 
a-mi  înclină  voinţa  dar  nu  o  necesitează.  (Theodicee  I.  §  45). 
Când  însă  arunc  o  piatră  nu  încerc  a-i  înclină  numai  voinţa  de 
a  sburâ,  ci  îi  impun  mişcarea  dorită  de  mine^ 

Cu  tot  dreptul  zice  Cartesiu:  «Despre  libertatea  noastră 
suntem  aşa  de  conştienţi,  încât  nu  există  altceva,  ce  am  putea 

cuprinde  mai  evident  şi  mai  perfect  (Princ.  philos.  1.  §  41).  De- 
terminiştii  admit  şi  ei  această  mărturie  nemijlocită  a  conştiinţei 
noastre  zic  însă,  că  această  libertate  nu  se  referă  Ia  voinţă*  ci  la 
acţiune.  Coştiinţa  îmi  spune  că  eu  pot  face  ce  vreau,  adecă  sunt 
liber  a  săvârşi  o  faptă  dacă  o  vreau.  întrebarea  e  ori  de  pot  voi 
ca  să  voesc,  ori  de  voinţa  se  determină  de  sine  sau  nu.  Scho- 
penhauer  crede  că  voinţa  este  determinată  prin  motive  şi  anume 
cu  necesitate.  în  scopul  acesta  induce  următorul  exemplu:  «E  la 
6  oare  după  amiazi,  mi  am  isprăvit  agendele  oficioase.  Acum  pot 
face  o  preumblare,  sau  pot  merge  la  casină,  dar  mă  pot  sui  şi 
în  turnul  bisericii  ca  să  observ  apusul  soarelui,  sau  mă  pot  duce 
în  teatru,  ba  pot  chiar  să  fug  în  lumea  largă  şi  să  nu  mă  mai 
întorc.  Toate  aceste  depind  de  mine,  am  deplină  libertate  de  a 
le  face,  cu  toate  aceste  le  întrelas  toate  şi  merg  tot  atât  de  liber 
acasă  Ia  copiii  şi  la  nevastă.  Tot  aşa  ar  putea  să  vorbească  însă 
şi  apa  cătră  sine:  Eu  pot  face  valuri  mari  (în  timp  de  vifor  pe 
mare)  pot  să  curg  la  vale  (în  râu)  pot  să  săvârşesc  cădere  sgo- 
motoasă  (în  cataracte)  pot  să  sar  la  deal  (în  fântâna  săritoare), 
pot  să  mă  prefac  în  aburi,  dară  din  toate  aceste  nu  fac  nimic, 
ci  rămân  de  bună  voe  liniştită  în  lacul  limpede.  Precum  apa  numai 
în  împrejurări  bine  determinate,  poate  realiză  una  sau  alta  din 
aceste  eventualităţi,  tot  aşa  omul  din  chestiune  va  putea  realiză 
una  sau  alta  din  diferitele  posibilităţi,  numai  între  împrejurări  anu¬ 
mite.  Până  când  nu  există  cauză  suficientă  pentru  lucrarea  lui, 
omul  nu  poate  face  nimic,  iară  dupăce  cauza  s’a  realizat,  el  nu 
poate  să  nu  lucreze  conform  cauzei».  (Ediţia  Griesebach  voi.  III. 
pag.  421). 

Şi  Schopenhauer  comite  aceeaş  greşală  ca  Spinoza,  întrucât 
crede  a  fi  în  drept  a  identifică  pretinsa  ţinută  a  apei  cu  cea  a 
omului.  Din  punctul  de  vedere  al  panteismului  său  voluntarist 
părerea  e  justificată,  pentrucă  fiind  voinţa  esenţa  tuturor  lucru¬ 
rilor,  iară  aceste  numai  fenomenele,  înfăţişările  individualizate  în 
spaţiu  şi  timp  al  aceleiaş  voinţe,  se  pot  pune  în  paralelă  mani¬ 
festările  apei  cu  manifestările  omului.  Se  poate  zice  că  precum 
apa  numai  între  împrejurări  anumite  se  va  manifestă  într’un  fel 
oarecare  şi  anume  cu  necesitate,  tot  aşa  şi  omul  va  putea  voi 
numai  sub  influinţa  unei  cauze,  dar  atunci  cu  necesitate. 

Omul  însă  nu  este  consubstanţial  cu  apa  în  sensul  metafizic, 
ci  fiinţa  lui  este  îoto  genere  deosebită  de  aceasta.  Omul  posede 
în  sufletul  său  substanţial  şi  spiritual  o  putere  independentă,  un 
eu  capabil  de  a  voi,  pe  când  apa  este  numai  un  conglomerat  de 
atomi  inerţi,  supuşi  orbeşte  oricărei  impresiuni. 

S’ar  puteâ  obiecţionâ  mai  departe:  Dacă  eul  poate  să  voiască 
atunci  totuşi  voinţa  Iui  trebue  să  aibă  o  cauză.  Să  zicem  că  eul 


—  544  — 

este  cauza  voinţei.  Dară  atunci  care  este  cauza  acestei  cauze, 
care  este  cauza  eului?  Trecând  astfel  dela  cauză  la  cauză  am 
trebui  să  percurgem  o  serie  infinită.  Seria  cauzelor  însă  nu  poate 
fi  infinită,  căci  atunci  efectul,  sau  în  cazul  de  faţă  voinţa  eului 
n’ar  fi  putut  să  se  realizeze.  Cauzele  duc  la  o  cauză  absolut  prima, 
care  este  D-zeu,  însă  pe  lângă  cauza  absolută  sunt  şi  cauze  re¬ 
lativ  prime,  tot  aşa  precum  pe  lângă  substanţa  absolută,  mai  sunt 
şi  substanţe  relative.  O  astfel  de  cauză  şi  substanţă  relativ  primă 
este  şi  eul  omului  faţă  de  acţiunile  sale.  El  este  un  centru  re¬ 
lativ  de  sine  stătător,  şi  întru  atât  e  capabil  de  a  iniţia  acţiuni 
cu  dela  sine  putere.  Insă  nu  în  mod  absolut,  ci  după  alegerea 
motivelor. 

Şi  ştiinţele  naturale  extind  numai  în  teorie  seria  cauzelor 
până  în  infinit,  în  praxă  însă  admit  puteri,  despre  a  căror  cauză 
nu  mai  fac  întrebare.  Puterea  gravitaţiunii  bunăoară  stă  la  baza 
unei  serii  întregi  de  fenomene,  fără  ea  cineva  să  mai  întrebe 
despre  provenienţa  ei.  (Conf.  H.  Ulrici:  Gott  u.  der  Mensch,  II. 
pag.  43).  De  ce  să  nu  ne  servim  noi  de  voinţă  ca  de  o  cauză 
relativ  primă,  dupăce  ea  îşi  are  temeiul  în  fiinţa  substanţială  a 
sufletului  ? 

Dară  chiar  dacă  am  trece  cu  vederea  această  deosebire  între 
om  şi  apă,  însuş  faptul  că  omul  îşi  poate  reprezenta  diferite  mo¬ 
dalităţi  de  lucrare,  fără  ca  să  fie  necesitat  a  le  realiza  în  mo¬ 
mentul  când  şi  le  reprezintă,  este  o  dovadă  destul  de  puternică, 
pentru  aceea,  că  omul  nu  este  sclavul  impresiunitor.  Schopenhauer 
continuând  cu  examinarea  ţinutei  persoanei  din  exemplul  de  mai 
nairite,  ne  desfăşură  foarte  frumos  fenomenul  veleităţii.  El  voeşte 
să  explice  adecă,  pentruce  individul  respectiv  nu-şi  dă  seama  că 
a  trebuit  cu  necesitate  să  se  hotărască  a  merge  spre  casă,  ci 
perzistă  în  rătăcirea  sa  ar  fi  putut  să  facă  altceva  tot  atât  de 
liber.  «Greşala  lui  provine  de  acolo,  că  într’un  moment  dat  el 
are  numai  o  singură  icoană  în  fantazie,  eschizându-le  pe  toate 
celelalte.  Dacă  îşi  reprezintă  acum  motivul,  pentru  una  din  lu¬ 
crările  propuse  ca  posibile,  el  simte  imediat  influinţa  motivului 
asupra  voinţei  sale,  solicitate  printr’ânsul.  Terininul  tehnic  pentru 
această  stare  e  veleitate.  In  loc  de  a  preface  veleitatea  în  voinţă, 
omul  îşi  reprezintă  succesiv  alte  motive,  având  mereu  conştiinţa 
că  poate  face  ce  vreau».  (O.  c.  pag.  422). 

Analiza  aceasta  psihologică  este  de  mare  importanţă  şi  e 
foarte  aptă  a  clarifică  problema  noastră.  Am  amintit  deja  mai 
înainte,  că  singurul  mediu  prin  care  voinţa  noastră  poate  fi  in- 
fluinţată  de  o  impresiune  străină  e  conştiinţa,  prin  urmare  tot 
ce  este  în  conştiinţă,  are  posibilitatea  de  a  influinţa  direct  asupra 
voinţei.  Dacă  voinţa  noastră,  n’ar  avea  nici  o  putere  de  a  se  de- 

termină  singură,  ar  trebui  să  stea  totdeauna  la  dispoziţia  reprezen- 
taţiunilor  noastre.  Ori  ce  reprezentare  ar  trebui  să’mi  pună  imediat 
în  lucrare  voinţa,  tot  aşa  de  necesar,  precum  orice  cauză  fizică  pro¬ 
duce  cu  necesitate  şi  fără  amânare  un  efect  fizic.  Vedem  că  şi  Schopen- 
hauer  constată,  că  în  realitate  nu  e  aşa.  Reprezentaţiunea  deşi  mo¬ 
mentan  este  singură  stăpână  pe  conştiinţă,  nu  produce  voinţă,  ci 
numai  veleitate,  sau  cu  alte  cuvinte  ea  nu  produce  efectul  corăs- 
punzător,  ci  cum  zice  tot  Schopenhauer  îl  «solicitează »  numai, 
întră  aşa  dară  în  pertractare  cu  un  al  doilea  factor,  aşteptând  ca  a- 
cesta  să  se  decidă.  Vedem  dară,  că  în  ultima  instanţă  acest  al  doilea 
factor,  adecă  voinţa  are  să  decidă  ori  de  reprezentaţiunea  cutare,  este 
deamnă  de  a  se  consideră  ca  motiv  de  acţiune  sau  nu.  însăşi  vo¬ 
inţa  îşi  însuşeşte  deci  motivul  dacă  îl  află  de  bun,  iară  nu  acesta 
se  impune  cu  necesitate.  Reprezentaţiunea  bate  la  uşă  şi  aşteaptă. 
Voinţa  deliberează,  se  află  în  starea  veleităţii,  până  ce  nu  se  de¬ 
cide  în  mod  definitiv,  pro  sau  contra  după  cum  află  de  bine. 

Un  obiect  fizic,  nu  e  capabil  de  o  astfel  de  ţinută.  El  nu 
poate  să  delibereze  mai  nainte  ori  de  va  urmă  sau  nu  va  urmă 
imboldului  estern,  ci  efectul  se  produce  în  momentul  când  influ- 
inţeazâ  cauza  fără  nici  o  amânare.  De  câteori  nu  se  întâmplă  însă 
că  omul  în  chestiuni  mai  importante,  deliberează,  cumpăneşte 
lucrurile,  zile  septămâni  ba  chiar  luni  întregi. 

Iată  în  ce  constă  libertatea  voinţei  omeneşti,  iată  de  ce 
suntem  în  drept,  deşi  avem  numai  o  libertate  relativă,  a  ne  so¬ 
coti  autorii  adevăraţi  şi  responsabili  ai  faptelor  noastre. 

La  Schopenhauer  găsim  şi  alte  locuri,  din  cari  rezultă  cu  evidenţă, 
că  nici  el  n’a  crezut  în  determinarea  absolută  a  voinţii,  deşi  el 
apără  determinismul,  şi  el  însuşi  judecând  a  potiori  este  determinist. 

El  zice:  Omul  lasă  ca  motivele  să-şi  încerce  de  repeţite  ori 
puterea  lor  faţă  de  voinţa  sa,  (O.  c.  pag.  415)  prin  ceea  ce  re¬ 
cunoaşte  că  omul  se  deosebeşte  de  obiectele  naturii  moarte.  Dacă 
două  forţe  influinţează  asupra  unui  obiect,  acesta  nu  deliberează 
să  urmeze  sau  să  nu  urmeze  unuia  sau  altuia  din  aceste  forţe,  ci 
în  mod  necesar  şi  fără  hezitare  se  mişcă  în  direcţia  rezultantei 
acestor  două  componente,  respective  în  direcţia  diagonalei  pa¬ 
ralelogramului  celor  2  puteri. 

Omul  după  cum  zice  şi  Schopenhauer  « însuşi  acoardă  pu¬ 
terea  de  influinţare  unui  motiv...  «omul  poate  delibera  şi  întru 
atâta  la  tot  cazul  este  relativ  liber,  este  esimat  de  sub  influinţa 
strict  determinătoare  a  obiectelor  din  intuiţiune,  cărora  animalele 
le  sunt  supuse  în  mod  sclavie».  (O.  c.  pag.  414). 

Libertatea  voinţei  ni  se  impune  cu  atâta  putere  încât  un 
determinist  ca  Schopenhauer  a  trebuit  să  pună  pe  hârtie  aceasta 
propoziţie  ca  mărturie  nu  pentru  ci  în  contra  învăţăturilor  sale. 

S’ar  putea  obiecţionâ  că  deliberarea  este  numai  efectul 
influinţării  eului  de  cătră  mai  multe  reprezentaţiuni  în  acelaş  mo- 
ment. 

Obiecţiunea  aceasta  însă  în  parte  este  delăturată  deja  prin 
observarea  de  mai  naînte.  Obiectele  fizice  nu  deliberează  când 
stau  sub  influinţa  mai  multor  impresiuni,  ci  urmează  fără  hezi- 
tare  puterii  rezultante.  Omul  dacă  ar  fi  supus  cu  necesitate  im- 
presiunîlor,  încă  n'ar  puteâ  să  delibereze,  ci  ar  trebui  să  se  de¬ 
cidă  imediat  în  direcţia  rezultantei  impresiunilor.  Faptul  că  el 
deliberează  însamnă,  că  el  alege  între  impresiuni  şi  când  s’a  decis 
urmează  uneia  dintre  ele  respingând  pe  cealaltă,  sau  dacă  voieşte 
se  decide  pentru  o  acţiune  corăspunzătoare  unui  motiv,  ce  mij¬ 
loceşte  între  două  impresiuni.  Hotărîri  de  felul  acesta  din  urmă 
provoacă  întrucâtva  aparenţa,  că  efectul,  adecă  voinţa,  ar  fi  de¬ 
terminată  de  rezultanta  celor  două  impresiuni.  Dară  că  această 
hotărîre  medie  nu  este  provocată  cu  necesitate,  ci  e  aleasă  de  voinţa 
noastră  prin  un  act  liber,  rezultă  deja  din  faptul,  că  noi  putem 
să  abandonăm  cu  totul  o  impresiune  oarecare,  şi  să  ne  decidem 
pentru  alta  sau  pentru  nici  una. 

Să  ne  gândim  la  luda  îscarioteanul.  El  stă  în  faţa  a  două 
motive:  deoparte  stima,  poate  chiar  iubirea  cătră  dumnezeescul 
învăţător,  de  altă  parte  iubirea  de  arginţi,  doauă  impresiuni  opuse. 
Este  oare  urmarea  că,  fiind  iubirea  de  arginţi  întrucâtva  contra¬ 
balansată  prin  stima  şi  iubirea  cătră  Christos,  Iuda  îl  va  vinde  pe 
Mântuitorul  numai  în  măsură  mai  redusă,  decât  atunci  când  acest 
al  doilea  motiv  nici  n’ar  fi  existat?  Este  Christos  mai  puţin  tradat? 

In  lumea  fizică  aşa  ceva  este  cu  neputinţă.  Pământnl  nu  poate 
să  voiască  a  nu  mai  urmă  într’o  bună  zi  puterii  de  atraeţiune  a 
soarelui,  şi  să-şi  continue  calea  în  direcţia  tangenţială,  nici  nu 
poate  să  se  decidă  odată,  de  a-i  abzice  ascultarea  puterii 
centrifugale,  şi  astfel  sâ  se  arunce  în  soare. 

Adeseori  se  întâmplă,  că  meditând  asupra  lucrurilor  ce  ar 
trebui  să  le  fac,  ştiu  că  înainte  de  toate  ar  trebui  să  săvârşesc 
un  lucru  oarecare  de  interes  foarte  mare  pentru  mine,  meditând 
însă  mai  departe  îmi  uit  de  el,  şi  fac  altă  ceva.  Ar  puteâ  vreo¬ 
dată  un  obiect  fizic  să-şi  uite  a  urmă  unui  impuls?  Nici  odată! 

Cei  ce  neagă  libertatea  voinţei  zic  mai  departe.  Dacă  omul 
are  un  suflet  substanţial,  atunci  acesta  trebue  să  aibă  anumite 
înclinări  şi  dorinţe  înnăscute,  aşa  că  aceea  ce  ni-se  pare  a  fi 
voit  cu  libertate,  la  urma  urmelor  este  strict  determinat  prin 
aceste  însuşiri  caracteristice,  aşa  că  pretinsa  libertate  a  voinţii 
este  totuşi  numai  o  iluziune.  Omul  lucrează  aşa  cum  este:  ope¬ 
rări  sequitur  esse. 

(Va  urma). 


Dr.  P.  Roşea. 

DIN  CĂRŢILE  BUNE. 

Legea  sinodală  din  1872  pentru  biserica  ortodoxă  a  Româ¬ 
niei,  stabileşte  ca  limită  de  vrâstă  pentru  candidaţii  la  treapta 
episcopatului  40  de  ani.  Cei  cari  n’au  împlinit  această  vrâstă, 
conform  acestei  legi  nu  pot  fi  aleşi  ca  episcopi.  Noua  lege  si¬ 
nodală,  votată  în  anul  1900  şi  care  a  produs  tulburările  în  bi¬ 
serica  ortodoxă  din  Regat,  în  acest  punct  a  lăsat  nemodificată 
legea  din  1872.  In  alte  privinţe  legea  veche  s’a  modificat  spre 
rău,  dar  în  privinţa  acestui  punct  nu  s’a  modificat  spre  binele 
bisericii.  în  decursul  tulburărilor  bisericeşti  ivite  de  atunci  în¬ 
coace,  s’a  constatat  până  la  evidenţă  că  cu  oamenii  vechi,  ale 
căror  scăderi  poartă  mare  vină  pentru  răul  de  astăzi,  nu  se  poate 
aduce  îndreptarea  dorită  în  sânul  acelei  biserici.  Prin  urmare 
trebuesc  chemaţi  oameni  noi  în  fruntea  bisericii,  cari  să  aducă  cu 
sine  un  spirit  nou.  Dar  astfel  de  oameni  se  găsesc  numai  în  ge¬ 
neraţia  mai  tineră,  care  n’a  ajuns  la  vrâstă  de  40  ani.  Ce  rezultă 
de  aici?  Rezultă  că  trebue  modificată  legea  rea,  care  se  pune 
în  calea  înaintării  oamenilor  capabili  şi  deci  în  calea  progresului 
bisericii.  Modificarea  aceasta  e  întru  toate  admisă  de  dreptul 
canonic  al  bisericii  ortodoxe,  care  nu  cere  decât  30  de  ani  pentru 
candidaţii  la  episcopat;  ea  e  admisă  şi  de  principiile  de  drept 
şi  legiuirile  civile,  iar  mai  presus  de  toate  e  reclamată  de  inte¬ 
resele  mari  actuale  ale  bisericii  şi  neamului  nostru. 

Toate  aceste  consideraţiuni  le  desfăşoară  pe  larg  o  broşură 
apărută  de  curând  sub  titlul :  « Vrâstă  ca  impediment  la  alegerea 
în  episcopat »,  studiu  canonic  şi  juridic.  Bucureşti  1911,  pag.  44. 
Broşura  aceasta,  care  poartă  iscălitura  « Creştin »,  e  un  sfătuitor 
bun  şi  venit  la  timp  pentru  cei  cari  au  putere  să  hotărască  de 
soartea  bisericii  ortodoxe  din  Regat.  Din  luminoasele  şi  convin¬ 
gătoarele  expuneri  documentate  ale  acestei  broşuri,  reproducem 
în  cele  următoare  capitolul  al  II,  care  dă  răspuns  în  chestie  cu 
provocare  la  experienţă,  raţiune  şi  bunul  simţ.  Fiindcă  expune¬ 
rile  în  multe  privinţe  se  potrivesc  şi  la  noi,  atragem  deosebita 
atenţiune  a  cetitorilor  asupra  lor.  lată-le: 

«Am  văzut  că  în  Statul  român  cineva  nu  poate  ajunge  episcop  mai 
înainte  de  a  împlini  vrâstă  de  40  de  ani.  Dar  pentru  ca  să  ajungă  cineva 
episcop  la  această  vrâstă,  trebue  să  se  găsească  o  eparhie  vacantă,  coin¬ 
cidenţă  care  se  întâmplă  rar.  Sunt  puţini  clerici  care  au  norocul  de  a 
deveni  episcopi  când  au  împlinit  acest  număr  de  ani.  In  generalitatea 
cazurilor  ajung  episcopi  dela  50  de  ani  înainte.1 


1  Aşa  a  fost  cu  Iosiî  Bobulescu,  Inocenjiu  Moisiu,  Silivestru  Bâlănescu  (la  48 
de  ani),  losif  Naniescu,  fostul  Mitropolit  al  Moldovei  (la  55  de  ani),  actualul  Mitropolit 
al  Moldovei,  Pimen,  ales  episcop  la  50  de  ani,  etc. 

Va  să  zică,  în  realitate,  cineva  ajunge  episcop  dupăce  energia  vieţii 
sale  începe  a  mai  slăbi,  dupăce  a  trecut  de  perioada  când  se  zice  ca  omul 
e  in  putere  şi  în  floarea  vrâstei. 

Ne  întrebăm:  E  folositoare  starea  aceasta  pentru  Statul  român  şi  asi¬ 
gură  ea  aşezarea  Bisericii  pe  un  picior  de  viaţă  activă  şi  energică? 

Trebuie  să  răspundem  categoric:  nu! 

Nu,  pentrucă  tinereţea  e  perioada  când  omul  e  mai  viu,  mai  gata  de 
lucru,  când  mai  uşor  dă  ascultarea  şi  se  impresionează  de  diferitele  cu¬ 
rente  şi  idei  care  circulă  în  societate.  Şi  deoarece  progresul  e  înoire 
şi  adaos  la  cele  vechi,  câtă  trebuinţă  nu  e  ca  în  Biserică  să  avem  bărbaţi 
în  stare  a  se  interesă  de  toate  mişcările  şi  plini  de  puterea  de  a  realiză 
cele  bune! 

Tinereţa  mai  e  şi  timpul  când  omul  priveşte  mai  cu  încredere  în 
viitor  şi  când  găseşte  în  sine  puteri  pentru  a  duce  la  realizare  un  ideal 
oarecare.  Atunci  omul  e  mai  însufleţit,  mai  dornic  de.  a  face  ceva  şi 
mai  plin  de  credinţă  că  ideile  pe  care  le  nutreşte  se  pot  şi  realiză. 

E  de  mare  trebuinţă  să  foloseşti  perioada  aceasta  când  omul  e  stă¬ 
pânit  de  credinţa,  când  n’a  apucat  să  aibă  desiluzii,  pentrucă  credinţa  dă  aripi 
şi  înviorează  şi  face  pe  om  să  se  arunce  cu  energie  în  lupta  pentru  ducerea 
la  realizare  a  idealului  său. 

Orice  muncă  şi  orice  viată  insă  are  in  sine  desiluzii.  Dupăce  a  trecut  o 
bucată  mai  lungă  de  vreme,  omul  îşi  mai  lasă  din  ideile  care  îi  erau 
scumpe  odinioară.  Nu  că  le  părăseşte  cu  totul,  dar  îşi  mai  pierde  din 
ideia  că  se  pot  realiză.  Pierde  nădejdea,  se  lasă  de  ele,  devine  sceptic. 
Mai  cu  seamă  dacă  n’ai  avut  norocul  să  te  poţi  înfăţişă  cu  ele  şi  să  le 
susţii  în  perioada  tinereţei,  când  gândul  iţi  eră  numai  la  dânsele,  după 
trecere  de  15 — 20  de  ani  eşti  mai  puţin  însufleţit,  mai  desgustat.  Ai  văzut 
de  atâteaori  călcat  ceeace  pentru  tine  eră  scump,  te-au  amant  prin  ne¬ 
păsarea  cu  care  au  stricat  tot  ce  pentru  tine  eră  un  ideal,  şi  astfel,  când 
puterea  ţi  s’a  mai  dus,  când  căldura  ta  şi  încrederea  în  viitor  au  mai 
slăbit,  când  desgustul,  scepticismul  şi  desiluziile  au  mai  aruncat  ceva 
din  pulberea  lor  asupra  entuziasmului  tău,  abiâ  atunci  eşti  chemat  la  lucru  1 

In  astfel  de  împrejurări  sigur  simţi  că  nu  mai  poţi  face  ceeace  ai  fi 
făcut  odată,  dacă  din  vreme  ai  fi  fost  pus  unde  trebuia 

Unde  mai  pui  că  la  o  vrâstă  mai  înaintată  omul  nu  vine  numai  cu 
entuziasmul  şi  cu  puterea  de  muncă  slăbite,  dar  şi  organismul  e  mai  uzat, 
grija  de  sănătate  sc  impune  mai  mult.  Omul  întoarce  mai  multă  aten¬ 
ţiune  cătră  sănătatea  care  trebuie  cruţată,  cătră  semnele  de  boală  cari  se 
arată.  Grija  de  el,  de  viaţa  lui  îl  preocupă  mai  des,  nu  mai  este  în  timpul 
când  e  mai  gata  să  facă  abstracţiune  de  sine  şi  să  trăiască  mai  mult  pentru 
idealurile  sale.  Trebue  să  te  mai  cruţi  să  nu  te  încordezi  prea  mult,  să 
nu  te  expui,  să  mai  laşi  treaba  în  grija  altora. 

Ei  bine,  toate  aceste  consideraţiuni  nu  au  nici  o  greutate  când  e 
vorba  de  trebuinţa  unei  activităţi  intense  şi  pline  de  energie  în  Biserică? 

Nu  sufere  însuşi  serviciul  când  omu!  e  cu  gândul  mai  mult  să  se  cruţe, 
să  nu  se  expuie,  să  nu  se  obosească,  când  grija  alifiilor  şi  a  doctoriilor 
începe  a-1  stăpâni  mai  des? 

Unde  mai  pui  că  omu!  pus  la  lucru  într’o  perioadă  mai  tânără  are 
mai  mult  timp  înaintea  sa  pentru  realizarea  unui  plan  de  activitate !  Altfel 
lucrezi  şi  altceva  înseamnă  activitatea  ta  când  ai  40  de  ani  de  lucru  înainte, 
şi  altfel  când  ai  numai  20  sau  15,  şi  aceştia  tocmai  în  timpul  când  eşti 
mai  uzat  şi  mai  puţin  însufleţit. 

Când  ai  înainte  o  perioadă  de  timp  mai  lungă,  ai  şi  răgazul  de  a 
vedea  roadele,  ai  şi  credinţa  şi  energia  mai  multă  dela  care  în  mare  număr 
de  cazuri  atârnă  succesul,  ai  când  observă  şi  unele  greşeli  cari  trebuesc 
corectate,  ai  şi  când  face  şcoală  şi  a  lăsă  după  tine  o  generaţiune  formată 
şi  pregătită,  etc.  etc. 

Oare  Veniamin  eră  tot  celce  este  astăzi  în  istorie  dacă  ajungeâ 
episcop  pela  50  de  ani?  Foarte  sigur  că  nu!  începând  însă  dela  24  de 
ani,  ei  a  avut  .când  să  se  formeze,  când  să  facă  experienţă,  când  să  ur¬ 
meze  un  plan,  când  să  formeze  bărbaţi  pregătiţi  pentru  Biserică.  Şi,  în- 
tr'adevăr,  dela  el  până  azi  aproape  mau  mai  fost  în  Biserica  noastră  băr¬ 
baţi  cari  să  se  îngrijească  de  formarea  unor  adevărate  cadre  pentru  toate 
serviciile  Bisericii. 

De  câtă  trebuinţă  e  colaborarea  tineretului  ia  conducerea  unei  insti- 
tuţiuni,  afirmă  cu  tărie  şi  un  bărbat,  bătrân  pe  când  scria,  de  autoritatea 
lui  Gladstone.  El  spune,  în  cartea  sa  «Questions  constitutionelles» :  «E  în 
adevăr  în  Parlament  un  rol  şi  o  sferă  de  acţiune  pentru  oameni  de  o 
vrâstă  mijlocie  şi  chiar  pentru  cei  ca  mine  cari  au  trecut  această  vrâstă. 
Dar  nimic  nu  poate  compensa  lipsa  oamenilor  tineri  de  cari  am  avea  tre¬ 
buinţă  pentru  viitor  şi  cari  ar  trebui  să  fie  elita  ţării».1  «Gladstone  susţine 
chiar  că  tinerii  sunt  oamenii  cei  mai  apţi  pentru  a  servi  ţara,  căci  prin¬ 
cipala  ţintă  a  celor  maturi  e  să  se  servească  pe  ei  înşişi,  şi  că  creşterea 
prea  mare  în  Parlament  a  numărului  de  oameni  în  vrâstă  e  o  calamitate 
naţională».'2 

Chiar  când  n’ar  trebui  să  mergem  atât  de  departe  cu  aprecierea 
tinereţei,  cum  declară  d-1  Dissescu  în  cursul  său  de  Drept  Constituţional, 
tot  avem  în  cuvintele  Iui  Gladstone  constatarea  că  tinerimii  trebuie  să 
i-se  dea  o  parte  însemnată  la  conducerea  unei  instituţiuni. 

Şi  noi  în  aceste  împrejurări  să  ne  închidem  cu  biserica  noastră  şi 
s’o  dăm  pe  mâna  numai  a  celor  bătrâni ! 

Dar  în  Biserica  română  din  Regat  aplicarea  acestor  consideraţiuni 
devine  şi  mai  urgentă  şi  mai  constrângătoare.  Intr’adevăr,  Biserica  noastră 
este  deja  un  aşezământ  învechit,  în  care  lipsesc  oamenii  care  s’o  aşeze 
la  înălţimea  timpului  şi  a  cerinţelor  societăţii.  Ea  nu  are  organele 

1  Citat  după  Dissescu.  Cursul  de  Drept  Public  Român,  volumul  II:  Drept  Con¬ 
stituţional,  Bucureşti,  1890,  p.  626. 

-  Dissescu,  Op.  cit,,  ibidem. 

de  conducere  superioară  care  să  înţeleagă  ce  trebue  şi  să  facă  din  Biserică 
un  institut  activ  demoralizare  şi  îmbunătăţire  socială,  cum  e  în  alte  părţi 
Daca  în  Biserica  noastră  s’ati  arătat  în  timpul  din  urmă  oarecare  simptome 
că  problemele  timpului  sunt  înţelese  şi  că  există  şi  dorinţa  şi  energia 
de  a  lucră  în  sensul  satisfacerii  lor,  aceasta  a  avut  loc  numai  la  micul 
număr  de  tineri  însufleţiţi  care  lucrează  în  societatea  noastră.  Apoi  oare 
tocmai  in  aceste  împrejurări,  când  s’a  ivit  ocaziunea  de  a  face  îndreptări, 
şi  când  urgenţa  acestor  îndreptări  e  recunoscută  de  toţi,  oare  tocmai 
acum  trebuie  neglijată  ocaziunea  şi  să  pierdem  pe  puţinii  tineri  activi 
pe  care-i  avem  ? 

Se  pare  unora  că  înaltele  demnităţi  sacerdotale  nu  ar  fi  compati¬ 
bile  cu  tinereţea,  ci  numai  cu  vrâsta  înaintată  şi  cu  barba  albă. 

Nu  negăm  că  bătrâneţea  cuprinde  în  sine  oarecare  îndemn  la  ve- 
neraţiune.  Dar  asta  nu  exclusiv,  ci  numai  dacă  e  unită  cu  anumite  calităţi 
de  înţelepciune,  cinste  şi  virtute.  Când  acestea  însă  lipsesc,  bătrâneţea 
scandalizează  cu  mult  mai  mult  decât  tinereţea. 

Ei  bine,  la  noi  lucrurile  nu  stau  cum  ar  trebui  să  fie  şi  ar  fi  greşit 
şi  în  paguba  bisericii  de  a  ne  gândi  să  menajăm  pe  cei  bătrâni,  fiindcă 
sunt  bătrâni.  Căci  scandalurile  în  biserică  au  fost  şi  sunt  partea  celor  bă¬ 
trâni,  pe  când  tineretul  e  mult  mai  cuviincios,  mai  moral,  mai  virtuos, 
mai  stăpânit  de  frica  lui  Dumnezeu  şi  de  ruşinea  de  oameni.  Dacă  ar  fi 
să  ne  luăm  după  ce  vedem  la  noi  în  biserică,  adevăraţii  bătrâni  sunt  ti¬ 
nerii  ei  sunt  aceia  cari  ar  putea  da  lecţie  de  morală  şi  celor  bătrâni. 

Apoi  dacă  e  aşa,  de  ce  avem  nevoie  în  biserică?  de  figuranţi?  de 
figuri  stricate  de  viţiu? 

Nu,  avem  nevoie  de  vieaţă  curată  şi  austeră,  de  oameni  cari  stau 
mai  presus  de  plăcerile  omului  de  rând. 

Ei  bine,  aceştia  se  găsesc  astăzi  nu  între  bătrâni,  ci  între  tineri.  Ori 
cât  de  ciudat  pare  lucrul,  scandalurile  bisericeşti  şi  toate  murdăriile  care 
se  ştiu,  sunt  numai  la  activul  bătrânilor,  scandaluri  cari  mai  explicabile 
ar  fi  la  cei  tineri.  Totuş,  acei  dintre  ei  cari  pot  fi  primiţi  la  cârma  bise¬ 
ricii,  nu  le  au. 

Şi  dupăcum  e  o  greşală  a  zice  că  treapta  bisericească  înaltă  trebue 
conferită  numai  celui  cu  barba  albă,  şi  că  ar  fi  incompatibilă  cu  vârsta 
tinereţei,  tot  aşa  e  o  greşală  la  noi  de  a  vedea  în  servitorul  altarului 
numai  un  oficiant  al  liturghiei.  Tocmai  din  cauză  că  e  privit  drept  mijlo¬ 
citor  al  unor  acţiuni  sfinte,  se  pare  mai  potrivit  ca  servitorul  bisericii  să 
fie  mai  bătrân,  cu  atât  mai  bătrân,  cu  cât  e  mai  mare. 

bl  realitate,  servirea  bisericii  e  mult  mai  întinsă  decât  atâta  şi  cere 
imperios  oameni  tineri  în  serviciul  ei. 

In  biserica  noastră  mai  toate  sunt  destrămate  şi  dărăpănate.  Fiecare 
îşi  poate  permite  orice  fără  a  se  îngriji  că  i  se  poate  întâmplă  ceva.  Foarte 
puţini  se  simt  obligaţi  să  fie  la  datorie.  Nimenea  nu  se  îngrijeşte  să  ur¬ 
meze  vre-o  îndrumare,  iar  viţiul  stăpâneşte  nesupărat.  Fiecare  îşi  este  lege 

pentru  sine  şi  nu  are  conştiinţa  că  este  un  cap  care-1  îndeamnă  la  lucru 
şi  căruia  are  a-i  da  socoteală.  Cu  un  cuvânt  avem  a  face  cu  o  instituţiune 
în  care  nu  se  face  mai  nimic,  în  care  se  continuă  o  vieaţă  apatică,  fără 
nici  un  plan,  şi  în  care  s’a  încuibat  viţiul. 

Pentru  a  îndrepta  această  stare  şi  a  alungă  viţiul,  pentru  a  întronă 
în  loc  virtutea  şi  munca  conştientă  şi  sistematică,  trebue  o  muncă  titanică 
şi  o  voinţă  şi  energie  de  fier.  Greutăţile  de  biruit  vor  fi  imense,  lupta 
cu  viţiul,  care  nu  se  lasă  bătut  cu  una  cu  două,  va  fi  înverşunată,  Unii 
nici  nu  vor  aveâ  curajul  s’o  înceapă.  Vor  începe-o  numai  acei  cari  vor  fi 
prea  încălziţi  de  idealul  lor  şi  cari  vor  fi  atât  de  morali,  încât  să  nu  se 
teamă  de  asalturile  viţiului. 

Cine  vrea  îndreptare  în  biserică,  trebue  să  caute  pe  aceşti  oameni. 

Ei  nu  se  găsesc  însă  decât  între  tineri. 

Alegerea  dintre  bătrâni  va  însemnă  numai  că  nu  se  doreşte  îndrep¬ 
tarea,  ci  tot  păcatele  care  au  adus  atâta  scandal. 

Deci  şi  din  punctul  de  vedere  al  raţiune!  reci,  şi  din  acel  al  împre¬ 
jurărilor  în  care  se  află  biserica  noastră,  o  schimbare  în  felul  de  recrutare 
al  clerului  înalt  se  impune.  Trebuesc  date  jos  barierele  vârstei,  pentrucă 
actualmente  ele  sunt  numai  bariere  pentru  ocrotirea  viţiului  şi  darea  de 
mal  a  bisericii». 


DARVINISMUL  ANTROPOLOGIC. 


I. 

Avântul,  care  l-au  luat  în  zilele  noastre  ştiinţele  naturale  a  inpregnat 
un  caracter  special  secolului  în  care  vieţuim.  Mai  întâi  de  toate,  trebue 
să  admirăm  desvoltarea  technicei,  care  a  schimbat  cu  totul  condiţiile  de 
producţie  şi  comunicaţiune  împodobind  viaţa  omului  cu  o  mulţime  de 
lucruri  nouă  şi  plăcute,  pe  cari  nu  le  cunoşteau  înaintaşii  de-acum  o  sută 
de  ani.  Ştiinţa  şi-a  serbat  triumful  şi  îl  serbează  încă  până  acum,  pe  multe 
terene  aşa  încât  nu  ne  poate  miră  faptul,  că  s’a  cercat  a  se  pune  pe  te- 
melii  ştienţifice  ori  şi  ce  concepţie  de  viaţă,  ceeace  înseamnă  tot  atâta  cât, 
că  s’a  năzuit  a  reduce  viaţa  numai  la  faptele  experinţii  empirice.  O  astfel 
de  încercare  a  fost  şi  « darvinismuh ,  despre  a  cărui  hipoteză  evoluţionistă 
am  vorbit  în  articolul  trecut,  arătând,  cum  îşi  imaginează  aderenţii  iui,  că 
s’a  desvoltat  pământul  din  acea  negură  originală  chaoticâ,  până  la  strălu¬ 
cirea  poliformă  şi  policolorâ  a  plantelor,  paserilor  şi  animalelor  de  azi. 
Ne  mai  rămâne  ca  să  rezolvăm  încă  o  chestiune  şi  poate  pe  cea  mai 
principală  dintre  toate:  de  unde  e  omul?  Nu  cred  să  se  fi  făcut  undeva 
mai  mult  abuz  şi  mai  multă  neînţelegere  de  opinii,  cu  păreri  şi  hipoteze 
hezardate,  ca  la  întrebarea  despre  originea  omului.  Problema  pasionează 
azi,  atât  pe  oamenii  de  ştiinţă,  cât  şi  massele  popoarelor  mai 

culte  şi  fiecare  ţine  sâ’şi  spună  părerea  cu  mai  multă  convingere  şi  com- 
petinţă,  de  cât  chiar  s’ar  pretinde.  ( Schwalbe :  Vorgeschichte  des  Menschen 
Vorrede  1904). 

Se  ’nţelege  de  sine,  că  toate  cercetările  făcute  cu  seriozitatea  matură 
a  omului  de  ştiinţă  şi  sprijinite  pe  fapte  empirice  sigure,  le  vom  acceptă 
şi  consideră  cu  cea  mai  mare  plăcere.  Dar  sa  nu  vie  nimeni  şi  să  ne  nu¬ 
mească  ignoranţi,  dacă  ne  vom  feri  însă  ca  de  un  venin  puternic  de  re¬ 
zultatele  şubrede  ale  lui  Haeckel,  a  cărui  arbore  genealogic,  cum  vom 
vedea  mai  jos,  îşi  înalţă  îndrăsneţ  ramurile  prin  cele  mai  fantastice  şi 
strălucitoare  regiuni  ale  fantaziei!  Faptul  se  va  comentă  singur  pe  sine 
dacă  voiu  cită  numai  o  pagină  din  vestita  sa  carte  ce  se  chiamă  « Stamm - 
bautn  der  Primaten».  La  pagina  99  cetim  următoarele  lucruri:  Haeckel, 
adecă  consideră  de  cei  mai  vechi  străbuni  ai  omenirii  pe  aşa  numiţii 
Archiprimates,  cari  nu  sunt  alta  însă  decât  numai  o  icoană  a  fantaziei 
sale,  fără  de  nici  o  existenţă  reală.  Din  ei,  îşi  trag  originea  Pachilemures , 
reprezentaţi  prin  Lemuravidae,  despre  cari  se  exprimă  iar  în  termini  foarte 
generali.  Din  aceştia  sc  cobor  apoi  Necrolemures,  despre  cari  nn  se  ştie  iar 
nimic  sigur.  Cei  din  urmă  ar  trebui  să  fie  oarecum  protopărinţii  maimu¬ 
ţelor,  conform  opiniilor  lui  Haeckel.  Ca  formă  specială  de  maimuţă,  din 
care  ar  descinde  apoi  omul,  e  numit  Archipitecus,  adecă  maimuţa  străbună. 
Se  ’nţelege  că  şi  ea  e  o  simplă  invenţie  a  unei  fantazii  neînfrânate.  Iată 
cât  de  şubrede  sunt  rezultatele  acestui  arbore  genealogic;  dintre  ramurile 
lui,  unele  sunt  sau  fictive,  sau  aproximative  numai.  Din  Archipitecus ,  des¬ 
cinde  în  linie  dreaptă  gibonul  străbun  ( Bothilobates ).  Nici  acesta  n’a  existat 
vre-odată.  Din  gibonul  străbun,  s’a  format  apoi  Pithecanthropus  erectus 
deoarece  întreaga  ştiinţă,  la  scos  din  sânul  strămoşilor  omenirii;  deaceia 
Haeckel ,  l-a  botezat  ulterior  altfel  şi  i-a  spus  să  fie,  omul  primitiv  mut 
Dar,  câ  şi  în  cazul  de  faţă  avem  de-a  face  tot  numai  cu  o  poveste,  e 
foarte  clar.  Acest  Homo  alalus  a  născut  pe  faimosul  Homo  stupidus, 
omul  tâmpit!  Să  fie  oare  şi  acesta  un  vis  al  fantaziei?  In  fine  din  coapsele 
lui  Homo  stupidus,  descinde  Homo  sapiens.  Singure  numai  cele  două 
forme  din  urmă,  sunt  reale,  dar  eu  cred,  că  nu  pare  foarte  corect  a  alerga 
la  el  şi  de-al  declară  tocmai  pe  acest  Homo  stupidus,  de  proto-părinte  al 
nostru!  Nu-i  necesar,  socot,  ca  să  comentăm  faptul  mai  departe.  —  Să 
urmărim  însă  mai  de-aproape  teoria  evoluţionistă. 

Paleonteologiei  i  se  atribue  azi  rolul  de  retroconducător  şi  călăuz 
în  întunerecul  vremurilor  preistorice,  la  leagănul  omenirii,  iar  zoologia  şi 
antropologia  au  să  ne  spună  ce  ştiu  despre  originea  lui  însuşi  ştiinţele 
naturale. 

In  clima  paradisiacă  a  epocei  terţiere  pare  a  nu  fi  putut  vieţui  încă 
omul  pe  pământ.  In  straturile  terţiere,  s’au  aflat  numai  resturi  fossile  de  o 
specie  mai  superioară  a  maimuţelor  anume  de  gorile  şi  gibboni.  Cele  mai 
vechi  urme  ale  omului,  se  află  mai  întâi  în  straturile  quartere,  adecă  după 
calculările  unor  geologi  cam  cu  30,000—40,000  de  ani  înainte  de  noi,  şi 

totodată  înaintea  epocei  vechi  diluviene.  Astfel  de  curând  s’a  aflat,  spre 
pildă,  în  nisipul  din  satul  Maneo,  lângă  Heidelberg ,  o  falcă  omenească 
petrificată.  Mai  cunoscute  sunt  însă  resturile  fossile  de  oameni,  aflate  la 
Neanderthal  lângă  Dusseldorf  la  Spy  în  Belgia ,  la  Krapina  în  Croaţia  şi 
de  la  Sipka  din  Balcani.  Din  epoca  diluviului  de  mijloc  şi  nou,  s’au  aflat 
mai  multe  resturi  fossile  de  oameni.  Deosebit  de  tare  ne  pot  interesă  însă 
pe  noi,  lucrurile,  cari  s’au  aflat  în  peşterile  dela  Cromagnon  în  Dordogne 
şi  de  la  Schaffhausen.  Care-i  prin  urmare  originea  omului  ce  există  din 
timpuri  atât  de  străvechi?  Este  poate,  el,  adecă  cununa  tuturor  fiinţelor 
vieţuitoare?  Să  nu  fie  el  oare  nimic  alta,  decât  singur  rezultatul  final  al 
evoluţiei,  adecă,  să  zicem  aşa  cel  mai  perfect  şi  maestru  resultat  ?  A  existat 
poate  de  la  început  un  germene  viu,  cu  dispoziţia  şi  menirea  ca  să  de¬ 
vină  odată  om,  sau  el  s’a  desvoltat  simplu  numai  din  aşa  numitele  mai¬ 
muţe  antropoide?  însuşirile  lui  corporale,  nu  ne  atrag  oare  atenţiunea 
asupra  unui  şir  oare  care  de  strămoşi  comuni,  ai  omului,  şi  ai  maimujii, 
ce  există  înaintea  maimuţelor  propriu  zise,  adecă  asupra  aşa  numiţilor 
primaţi,  despree  cari  am  vorbit,  încât  omul  să  nu  mai  fie  silit  a  presu¬ 
pune  de  părinte  al  său  pe  maimuţă,  ci  să  creadă  că  se  află  faţă  de  ea 
în  relaţie  numai  de  văr?  Capacitatea  lui  intelectuală  se  fundamentează 
oare  numai  pe  desvoltarea  mai  departe  atât  quantitativă  şi  qualitativă  a 
creerului  ?  Se  poate  deduce  originea  corpului  său,  din  corpul  animalic, 
ce  urmează  ca  să  facem  cu  credinţa  noastră,  care  ne  spune,  că  omul  a 
fost  creat  de  manile  lui  Dumnezeu?  Am  încetat  noi,  astfel  poate  de-a  fi 
şi  mai  departe  chipul,  asemănarea  şi  copii  lui  Dumnezeu?  Oare  speranţa 
noastră  în  nemurirea  sufletului,  se  fie  numai  un  simplu  vis  amăgitor? 

Hipoteza  maimuţelor  despre  originea  omului  se  sprijineşte  pe  con¬ 
siderări  generale  şi  pe  rezultatele  speciale,  ale  zoologiei  comparative.  Legea 
evoluţiei,  cum  am  auzit,  stăpâneşte  întreg  universul,  şi  materia  neînsufle¬ 
ţită,  şi  regnul  vegetal  şi  animal  şi  şi  pe  om.  Legile  naturii,  nu  fac  ecscepţii 
şi  nu  oferă  privilegii,  nici  chiar  acestui  neobosit  homo  sapiens !  Atât  în 
faună,  câtjşi  în  floră,  rassele  şi  speciile  mai  superioare,  s’au  ivit  mai  întâi 
abia  atunci,  când  pământul,  clima,  razele  soarelui  şi  ploaia  ofereau  destule 
garanţii  pentru  vieaţă,  pentru  propagarea  şi  susţinerea  noilor  specii.  In 
fine  apare  şi  omul,  ca  cea  mai  desăvârşită  fiinţă,  abia  în  ultima  formaţie 
geologică,  adecă  în  epoca  quartieră.  Susţinând  şi  mai  departe  principiul 
biogenetic,  că  ontonogeza  e  o  recapitulaţie  puţin  schimbată  prin  confor¬ 
mare  a  filogenezei,  sau  cu  alte  cuvinte  admiţând,  că  fiecare  fiinţă  vie,  în 
desvoltarea  sa  embrionată  percurge  cu  puţine  schimbări  toate  treptele 
evoluţiei  ce  s’a  săvârşit  pe  vremuri,  susţinând  apoi  valoarea  generală  a 
evoluţiei  şi  a  ivirii  cu  mult  mai  târzie  a  omului,  s’ar  putea,  după  cum  se 
pare  face  concluzia,  că  omul  nu  e  nimic  alta,  decât  un  simplu  product 
necesar  al  evoluţiei. 

Dar  principiul  biogenetic  în  senzul  lui  Haeckel .  a  fost  abandonat  de- 
clarându-se  de  alţi  bărbaţi  de  ştiinţă,  că  ontonogeza  n«  e  o  recapitulaţie 

a  filogenezii,  ci  numai  o  analogie  sau  o  continuare  (O.  Herbing)  a  evo¬ 
luţiei  primordiale,  cum  s’a  exprimat  şi  naturalistul  Wasmann  foarte  corect, 
la  discuţia  pe  care  a  avut-o  la  Berlin  în  anul  1907.  Şi  apoi  ce  înseamnă 

fraza,  că  omul  e  un  produs  al  evoluţiei?  Cât  am  câştigat  cu  ajutorul  ei, 

la  rezolvarea  definitivă  a  chestiunei  despre  originea  omului?  Nimica,  sau 
foarte  puţin.  Teoria  evoluţionîsmului  ne  spune  şi  până  azi,  că  toate  or¬ 
ganismele  s’au  aflat  şi  se  află  într’o  perpetuă  schimbare  progresivă  şi  că 
speciilor  mai  inferioare  le  urmează  cele  mai  perfecţionate.  Dar  la  întrebă¬ 
rile  ardente,  că  de  ce,  cum  şi  prin  ce  se  produc  noile  specii,  de  unde 
vine  desvoltarea  şi  perfecţionarea  fiinţelor,  la  aceste  toate  teoria  maimu¬ 
ţelor  nu  ştie  să  ne  dea  nici  un  răspuns  positiv.  Evoluţia  e  numai  o  istorie 
şi  o  constatare  a  desvoltării  progresive  şi  nici  decum  nu  e  cauză  activă 

şi  forţă  creatoare,  deoarece  ea  ne  arată  numai  faptul,  dar  nu  şi  cauzele 

progresului!  Teoria  evoluţionistă  trebue  să  ia  de  bază  pentru  ori  şi  care 
ivire  nouă  sau  diferenţare  a  speciilor,  embriologia,  deoarece  fiecare  des- 
voitare  se  face,  conform  unui  plan  şi  ordin  şi  după  legi  anumite  teleologice. 
Evoluţionistnul,  nu  se  poate  lipsi  de  un  Dumnezeu,  cugetător,  organizator, 
care  dă  tuturor  vieaţă  şi  o  ţintă,  dinpotrivă,  îl  presupune,  simţindu-i  ne¬ 
cesitatea.  Chiar  şi  dacă  ar  fi  posibil  ca,  odată  ştiinţele  naturale,  să  aducă 
acel  satisfăcător  argument  empiric,  pentru  dovedirea  descendenţii  omului 
din  animale,  cc  s’ar  întâmplă  cu  coroana  măreaţă  a  creării,  sau  a  evolu¬ 
ţiei  adecă  cu  omul?  El  va  rămânea  —  chiar  fericitul  Augustin  a  exprimat 
cugetarea  aceasta  —  opul  lui  Dumnezeu,  deoarece  fără  de  el,  nu  poate 
există  nici  o  evoluţie. 

Dar  să  examinăm  mai  deaproape,  pentru  de-a  discută  chestia  în 
special,  şi  celelalte  argumente  pe  cari  le  aduc  ştiinţele  naturale,  pentru 
sprijinirea  hipotezei  lor,  adecă  a  descendenţii  omului  din  animale.  Este 
înrudirea  între  corpul  omenesc  şi  cel  al  maimuţii  atât  de  mare,  încât  să 
se  înfăţişeze  ca  absolut  necesară,  o  descindere  directă,  sau  indirectă  a 
unuia  din  celălalt?  E  adevărat,  că  omul  şi  maimuţa  au  în  general  aceiaş 
construcţie  anatomică,  şi  anume  degetul  cel  gros,  unghiile,  faţa  neacope¬ 
rită  de  păr,  podul  palmei  asemenea,  lipsa  coadei,  numărul  dar  nu  şi  con¬ 
strucţia  dinţilor,  poziţia  şi  numărul  ţâţelor  şi  în  special  anumite  însuşiri 
chemice  asemănătoare  ale  sângelui.  Fiind  argumentul  ultim,  ce  se  aduce 
din  rezultatul  asemănării  sângelui  unul  din  cele  mai  nouă  ale  ştiinţelor 
naturale  moderne,  prin  ajutorul  căruia  se  crede  a  se  da  lovitura  ultimă 
în  chestia  descendenţii  omului  dela  maimuţă,  să-i  examinăm  ceva  mai 
deaproape!  Am  în  vedere  experimentele  cari  le-au  făcut  un  Friedenthal, 
Nuttal,  Uhlenhut,  Wasserman  şi  alţii,  pe  terenul  puterii  de  reacţiune  a 
sângelui,  parte  pentru  de-a  argumentă  direct  înrudirea  omului  cu  maimu¬ 
ţele  mai  superioare,  iar  parte  din  alte  considerări.  Dr.  t'iiedenthal,  a  sta- 
torit  acum  câţiva  ani  într’o  lucrare  de  a  sa  următoarea  constatare:  pe 
baza  reacţiunii  sângelui,  omul  nu  numai  că  îşi  trage  originea  dela  mai¬ 
muţe,  ci  este  singur  o  maimuţă  veritabilă.  La  argumentul  acesta  s’a  ajuns 

în  modul  următor:  se  dovedise  anume,  că  atunci  când  se  injecta  sânge 
dela  mamifere  sau  alte  animale  vertebrate,  în  vinele  altor  genuri  de  ani¬ 
male,  se  iviau  anumite  înbolnăviri,  în  urma  discompunerii  globurilor  roşii 
din  sângele  unui  gen,  prin  noul  compus  din  sângele  celuilalt  gen.  Feno¬ 
menul  constatat  însă,  nu  se  obsearvă  atunci  când  cele  două  genuri,  con¬ 
form  sistemului  zoologic,  sunt  înrudite  foarte  de-aproape.  Pe  baza  unor 
cercetări  amănunţite  s’a  dovedit,  că  între  sângele  omenesc  şi  sângele  mai¬ 
muţelor  superioare,  reacţiunea  amintită  e  asemenea  foarte  slabă.  De  aici 
s’a  tors  concluzia  că  omul  şi  anthropoidele  sunt  foarte  de-aproape  înru¬ 
dite.  La  reacţiunea  antiserumului,  acţiunea  veninoasă  se  manifestează  mai 
puternic  dinpotrivă  tocmai  la  cele  mai  de-aproape  înrudite  genuri. 

Experimentele  făcute,  sunt  ce  e  drept  foarte  de  spirit  şi  nu  trage  ni¬ 
menea  la  îndoială  faptul,  că  prin  ele  medicina  a  câştigat  muit  şi  în  chestia 
înrudirii  acelor  forme  s’au  deschis  orizonturi  nouă.  Dar  noi  n’avem  voie 
ca  simplu  să  schimbăm  înrudirea  sângelui,  luată  în  sensul  unei  înrudiri 
de  rase,  cu  asemănarea  chemico-fiziologică  ce  există  între  două  feluri  de 
sânge.  Să  presupunem  că  sângele  omului  cu  al  maimuţii  se  aseamănă! 
în  cazul  acesta  n.am  câştigat  nimic  alta,  decât  că  între  sângele  maimuţii 
şi  al  omului,  există  tot  aceiaş  asemănare  ca  între  scheletul  şi  celelalte  or¬ 
gane  ale  lor.  Dela  o  asemănare  de  sânge  însă  nu  se  poate  face  concluzia 
la  o  înrudire  a  sângelui,  cum  o  întâmpinăm  între  veri  şi  fraţi.  Asta  nu 
mai  merge.  O  lucrare  foarte  interesantă,  a  scris  în  timpul  din  urmă  despre 
chestia  sângelui  Rossle.  Părerea  lui  este  că  din  reacţiunea  sângelui  se 
poate  face  ce-i  drept  concluzie  la  înrudirea  mai  de  aproape  a  unui  animal 
cu  un  altul  al  doilea,  decât  cu  un  oarecare  al  treilea,  dar  de-aici  nu  ur¬ 
mează  că  gradul  lor  de  înrudire  e  mai  depărtat  sau  mai  apropiat.  (Bio- 
logische  Zentralblatt  1905,  Nr.  11  şi  12).  Prin  urmare  nici  reacţiunea  sân¬ 
gelui  la  om  şi  la  maimuţele  mai  superioare,  nu  permite  concluzia,  că 
omul  şi  maimuţa  sunt  înrudiţi  nemijlocit,  sau  chiar  că  omul  însuş  aparţine 
ia  ordinea  maimuţelor.  Mai  departe  conform  părerilor  lui  Rossle,  este  de 
considerat,  că  la  alcătuirea  chemică  a  sângelui  în  general  a  tuturor  sucu¬ 
rilor  din  corp,  nu  se  poate  vorbi  de  momente  constante,  după  cum  de 
pildă  întâlnim  lucrul  acesta  la  formarea  scheletului ;  prin  urmare  argumen¬ 
tele  scoase  din  înrudirea  sângelui,  din  punctul  de  vedere  al  istoriei  rasselor. 
n’au  mai  multă  putere,  decât  cele  cari  se  basează  pe  asemănarea  sche¬ 
letelor  şi  a  altor  asemănări  morfologice.  Se  ’ntâmplă  adeseori  că  din 
punctul  de  vedere  al  reacţiunii  sângelui,  ar  trebui  să  admitem  ca  să  fie 
înrudite  şi  astfel  de  animale,  cari  morfolojiceşte,  stau  foarte  departe  unele 
de  altele.  Astfel  s’a  dovedit  în  foarte  multe  cazuri,  că  înrudirea  sângelui, 
nu  armonizează  de  fel  cu  diferitele  asemănări  morfologice.  Prin  urmare 
când  morfologia  comparativă  ajunge  la  rezultate  atât  de  contrazicătoare, 
e  greu  de-a  te  sprijini  numai  pe  înrudirile  de  sânge  1 

Afară  de  asta,  unele  experimente  mai  nouă  ale  lui  Friedentkal  şi 
Vhlenhuth,  au  făcut  să  se  clatine  încrederea  prea  mare  în  descendenţa 

omului  din  maimuţă,  ce  se  sprijinea  pe  înrudirea  sângelui.  Totul  e  încă 
nesigur  şi  neargumentat  pe  deplin.  De-aceea  în  concluziile  cari  sau  făcut, 
din  experimente  felurite,  şi  anume  că  omul  este  una  din  rassele  cefe  mai 
înrudite  ale  maimuţelor  superioare  sau  chiar  însuş  o  maimuţă,  sunt  ne¬ 
reale  şi  nu  se  pot  susţinea.  Aş  vrea  să  mai  amintesc  încă  de  câteva  cer¬ 
cetări  ultramicroscopice,  pe  cari  Ie-a  făcut  Raehlman,  asupra  globurilor 
roşi  din  sânge.  La  om  se  întâlnesc  anumite  particularităţi,  cari  lipsesc  la 
globurile  roşi  ale  altor  animale  vertebrate.  Prin  exprimentele  făcute  de 
Brumpt  s’a  aflat,  că  injectându-se  sânge  de  la  persoane  cari  sufereau  de 
boala  somnului  letargic,  în  vinele  altor  animale  mamifere,  în  toate  cazu¬ 
rile  s’a  întâmplat  înbolnăvire,  făcând  ecscepţie  numai  anumite  maimuţe  şi 
porcul.  ( Wasmann:  Moderne  Biologie  469).  In  cazul  de  faţă  avem  de-a 
face  cu  un  lucru  remarcabil!  Se  poate  oare  trage  de-aici  concluzia,  că 
compoziţia  sângelui  omenesc  se  depărtează  mai  mult,  de  la  acela  al  câ¬ 
torva  maimuţe  şi  al  porcului?  O  astfel  de  argumentare  ar  fi  evident  falsă 
şi  de-aici  se  poate  vedea  cât  trebue  să  fim  de  precauţi  cu  astfel  de  con¬ 
cluzii.  Cu  toate  meritele  ei,  prin  urmare,  înrudirea  sângelui  nu  trebue 
suprapreţuitâ  din  punctul  de  vedere  al  însemnătăţii  ei  phiiogenetice.  Am 
inzistat  mai  mult  la  punctul  acesta,  de-oarece  e  foarte  actual  şi  uşor  se¬ 
ducător  dar  să  revenim  iar  la  tema  noastră.  Pe  lângă  toate  asemănările 
în  general,  cari  sunt  între  om  şi  maimuţă,  se  ivesc  şi  deosebiri  foarte  în¬ 
semnate:  omul  adecă  are  două  mâni,  pe  când  maimuţa  fiind  animal  că¬ 
ţărător,  are  patru.  Iar  în  specia!  există  foarte  multe  şi  însemnate  deosebiri 
între  amândoi  factorii :  omul  e  astfel  întocmit  ca  să  umble  drept  pe  când 
maimuţa  umblă  pe  toate  patru,  având  şira  spinării  ei  o  poziţie  orizontală. 
Construcţia  abdomenului  şi  a  şoldului  superior  e  cu  totul  alta  la  ea  şi 
la  om,  totaşa  deschizătura  principală  unde  se  împreună  măduva  din  şira 
spinării  cu  creerul.  Mai  este  apoi  o  altă  deosebire  de  însemnătate  fiin- 
ţială:  creerul  omului  întrece  cu  mult  pe  ce),  al  maimuţii,  atât  în  ce  priveşte 
mărimea,  cât  şi  fineţea  structurii  lui.  In  termin  mijlociu,  volumul  creerului 
de  la  gorile  e  de  500  ccm„  pe  când  bărbatul  european  îl  are  de  1500  ccm.» 
iar  femeea  europeană  de  1300  ccm,  Craniul  aşa  numitului  Pithecanthropus 
aflat  pe  insula  Sava  de  medicul  Dubois  la  1894  a  presupusului  membru 
care  mai  lipsea  pentru  de  a  se  completă  întreaga  scară  a  evoluţiei,  arată 
că  a  putut  conţinea  o  cantitate  cu  mult  mai  mică  de  creer  de  cât  piticii 
Wedda  din  Ceylon,  adecă  cu  860  ccm.  mai  puţin  de  cât  aceştia,  cari  în 
mijlociu  posed  un  creer  de  960  ccm.  (Ranke:  Der  Mensch  I  400).  E  ade¬ 
vărat,  că  unei  însemnate  părţi  din  oamenii  de  ştiinţă,  cari  participau  la  al 
treilea  congres  zoologic  în  Leiden  i  se  pâreâ  că  acest  fals  numit  Pithe¬ 
canthropus  erectus,  eră  atât  de  mult  căutatul  missing  link,  ce  avea  să  lege 
la  un  loc  pe  om  cu  maimuţa.  Unii  erau  aşa  de  ferm  convinşi,  încât  în 
bucuria  lor  atiticipativă  au  luat  o  hotărâre  ori  şi  cum  foarte  curioasă,  ho¬ 
tărâre  pe  care  E.  Wasmann,  a  eternisat-o,  realisată,  pe-o  placă  fotografică, 
arătând-o  publicului  din  Berlin,  ca  pe  un  document  omenesc,  cu  ocazi- 

unea  conferenţelor  sale  la  1907.  La  banchetul,  adecă  ce  s’a  dat  cu  ocazia 
congresului  din  Leiden,  pe  lista  de  bucate  figură  acest  Pithecanthropus 
erectus,  îmbrăcat  ca  dandy  în  toată  forma.  Cât  se  vor  fi  veselit  de 
mult  entuziaştii  congresişti.  Ei  poatecă  nu  ştiau,  că  nefericitele  rămăşiţe 
fossiie  erau  de-o  provenienţă  foarte  dubioasă,  deoarece  ele  au  fost  aflate 
la  o  distanţă  de  câţiva  metri  una  de  alta  în  patul  unui  râu  şi  anume  mai 
întâi  o  scăfârlie,  un  os  la  şoldul  superior,  o  măsea  şi  apoi  mai  târziu  încă 
o  măsea.  Acesta  ar  fi  fost  să  fie  vestitul  Pithecanthropus  erectus.  Azi  se 
înţelege,  că  aproape  toate  autorităţile  ştienţifice  îl  declară  de-o  maimuţă 
veritabilă  din  grupa  hilobalidelor. 

Dar  să  revenim  la  maimuţele  noastre.  Ele  aparţin  la  classa  animalelor 
ce  au  măduva  mai  desvoltată  decât  creerul.  Pe  când  la  om  referinţa  cree- 
ruiui  faţă  de  măduvă  o  aflăm  în  raport  de  50  :  1,  la  gorilă  ia  o  proporţie 
de  20  :  1,  iar  la  câne  de  5  :  1.  Prin  urmare,  noi  întâlnim  o  mulţime  de 
diferinţi  anatomice  şi  fiziologice,  cari  nu  favorizează  de  loc  hipoteza  ştiin¬ 
ţelor  naturale.  Şi  nu  cu  mult  mai  favorabilă  le  este  poziţia,  când  exami¬ 
năm  omul  din  punct  de  vedere  paleontologic. 

Omul,  din  epoca  diluviului  vechiu  care  e  cunoscut  sub  numirea  de 
resturile  de  la  Neanderthal,  are  cele  două  ridicături  de  lângă  sprâncene 
foarte  pronunţate,  fruntea  îngustă  şi  bărbia  foarte  turtită,  asemânându-se, 
astfel  mai  mult  negrilor  din  Australia,  decât  unui  european.  Ce-i  drept, 
iuându-se  în  considerare  însuşirile  lui,  s’ar  putea  pune  în  imediată  apro¬ 
piere  şi  de  maimuţe.  Apoi  mai  este  sigur  şi  aceea,  că  omul  din  epoca 
diluviului  de  mijloc  şi  nou,  se  află  într’un  mare  progres  faţă  de  omul  aflat 
la  Neanderthal,  lângă  Diisseldorf.  In  generai  acest  om  dela  Neanderthal 
îşi  are  formată  legenda  şi  peripeţiile  sale  foarte  nostime,  până  ce  a  trecut 
prin  manile  şi  printre  degetiie  scrutătoare  ale  tuturor  antropologilor.  N’a 
esistat  pe  faţa  pământului  o  singură  rassă  de  oameni,  la  care  să  nu  se  îi 
crezut  că  aparţine;  unii  erau  de  părere  că  e  restul  unui  cazac  mongolic, 
alţii  al  unui  idiot,  iar  alţii  al  unui  filosof.  Cei  mai  cunoscuţi  cu  hipotezele 
lor,  au  fost  Virchow,  Schwalbe,  iar  în  timpul  din  urmă  Kramberger. 

Intr’o  peşteră  dela  Cromagnon,  s’a  aflat  asemenea  un  craniu  cu  o 
frunte  foarte  boltită,  de  care  n’ar  avea  dreptul  să  se  ruşineze  nici  unui 
dintre  filozofii  noştrii  actuali!  Insa  cu  toate  formele  lui  dure,  omul  dela 
Neanderthal,  poartă  semnele  caracteristice  ale  unui  om  şi  până  când  din 
timpul  de  transiţie,  dela  epoca  diluviului  prim  la  al  doilea,  avem  forme 
de  trecere  într’un  şir  neîntrerupt,  preste  prăpastia  dintre  om  şi  maimuţă 
nu  se  poate  construi  nici  un  pod,  care  să  poată  fi  trecut  cu  toată  sigu¬ 
ranţa.  Deoarece  scheletul  care  s’a  aflat  Ia  1894  in  Java  şi  a  fost  botezat 
Pithekanthropus  erectus,  socotit  fiind  de  singurul  membru  care  mai  lipsia 
pentru  încheierea  şi  stabilirea  trecerii  dela  maimuţă  la  om,  s’a  dovedit 
după  cum  au  arătat  de  o  maimuţă  în  toată  forma,  şi  tot  astfel  şi  cerce¬ 
tările  recente,  făcute  de  geologul  german  Volz  în  Java  (1904 — 1900),  au 
confirmat  afirmaţiile  unui  Virchow,  Ranke  şi  Hertwig.  Mai  ar  fi  să  vină  la 

rând  aşa  numitul  Homo  Heidelbergensis,  aflat  în  ultimul  timp,  care  se  cre¬ 
dea  a  fi  mai  vechiu  decât  toate  resturile  desgropate  până  acuma.  Despre 
dânsul  se  exprimă  un  om  al  stiinţii  cunoscut,  însă  astfel :  «el  are  proprie¬ 
tăţi,  cari  eschid  posibilitatea  de-a  presupune  descedenţa  omului  din  mai¬ 
muţă».  (K-  Otto.)  El  ne  lasă  ca  să  presupunem  mai  repede,  o  formă  pri¬ 
mordială  comună,  din  care  s’au  ramificat  pe  de  o  parte  maimuţele  antro¬ 
poide,  iar  pe  de-altă  parte,  omul.  Prin  faptul  amintit  homo  heidelbergensis , 
pare  a  eschide  o  maimuţă  din  şirul  protopărinţilor  genului  omenesc.  Rea- 
sumând  deci  cele  spuse  pănâ  acuma,  am  ajuns  la  rezultatul  final,  că  pen¬ 
tru  susţinerea  kipo tezei  despre  desvoltarea  omului  din  maimuţă,  nu  există 
nici  un  singur  argumemt  serios  şi  cuvântarea  rostită  de  învăţatul  IV  Branko, 
la  congresul  geologilor  din  Berlin  din  1901,  caracterizează  pe  deplin  acele 
cari  le  ştiu  naturaliştii  să  le  spună  despre  originea  omului:  «paleontologia 
nu  cunoaşte  nici  un  străbun  de  al  omului ;  el  se  iveşte  pe  planeta  noastră 
ca  lipsit  de  străbun». 

Dar  în  fine  chiar  şi  dacă  ar  fi  să  se  afle  prin  cercetările  paleonto¬ 
logiei  un  animal  fossil,  care  s’ar  putea  consideră  de  protopărintele  ome¬ 
nirii,  cu  toate  acestea  omul  n’ar  perde  originea  sa  deia  Dumnezeu,  adecă 
demnitatea  şi  nemurirea.  Zoologul  nu  examinează  pe  om  în  tot  avutul 
său,  în  toate  părţile  lui  cele  mai  însemnate,  pentrucă  aceeace  îl  face  pe 
om,  om,  este  tocmai  sufletul,  e  spiritul.  Spiritul  îl  ridică  pe  om  sus,  peste 
toate  animalele  cele  mai  tari  şi  mai  desvoltate,  şi  îl  pune  în  fruntea  tu¬ 
turor  creaturilor,  ca  pe  o  coroană  de  rege,  strălucitoare.  «Vieţuesc  multe, 
multe  lucruri  tari,  dar  mai  tare  ca  toate  e  omul»,  spuneau  anticii.  Această 
poziţie  regală,  nu  i  se  cuvine  numai  omului  cult  al  timpurilor  istorice,  dar 
chiar  şi  cel  dintâi  om  al  diiuviului  se  manifestează  ca  artist,  ca  maistru 
technic,  ca  o  fiinţă  cu  religiune  şi  conştiinţă:  chiar  şi  cei  mai  vechi  oa¬ 
meni  cugetau  şi  chibzuiau  după  aceleaşi  legi  ale  gândirii,  ca  şi  noi. 

Animalul  dimpotrivă  nu  cunoaşte  arta,  cum  înţelegem  noi  cuvântul, 
deoarece  vizuina  artistică  a  castorului  sau  lucrul  albinelor  şi  al  rândune- 
lelor,  este  o  artă  străină,  dictată  numai  de  instinct.  Numai  omul  singur 
posede  arta  şi  el  e  stăpân  pe  ea  din  anii  de  leagăn  ai  istoriei!  In  gro¬ 
tele  dela  Dordogne,  s’au  aflat  gravuri  pe  oase  de  taranzi,  cari  sunt  ase¬ 
menea  primelor  încercări  de  desemn  ale  unui  copil,  dar  ale  unui  copil 
cu  dispoziţii  artistice.  Străbunii  noştri  şi  ai  omenirii,  desemnau  pretutin¬ 
deni  taranzi  şi  cai  sălbatici  pe  oase  şi  pe  coarne,  sculptau  diferite  figuri 
de  podoabă  din  fildeş  şi  oase,  desemnau  mamuiţe  şi  alte  animale  săl¬ 
batice,  ce  păreau  a  mulţumi  setea  lor  fierbinte,  după  artă;  pe  păreţii  goli 
ai  peşterilor,  cari  le  serveau  de  locuinţe  (de  pildă  la  Resslerloch  lângă 
Schaffhausen)  e  depus  cu  grije  tot  cuprinsul  sufletului  lor,  ce  avea  să  se 
reveleze  odinioară  cu  mii  de  ani  mai  târziu,  în  geniul  fulgerător  al  unui 
Michelangelo  sau  Raffael.  Chiar  şi  omul  peşterilor  din  epoca  glaciala,  e 
preocupat  de  artă,  se  însufleţeşte  în  faţa  idealismului,  admiră  scutul  de 
argint  al  lunii  ce  răsare  din  valuri,  înalţă  imnuri  de  sublime  sentimente 

no3ptea,  când  priveşte  calea  laptelui,  această  'enigmă  neînţeleasă  ce  de¬ 
şteaptă  în  peptul  omenesc,  dorul  după  infinit  şi  nemărginire  şi  se  împo¬ 
dobeşte  atât  pe  sine  cât  şi  locuinţa  sa  primitivă.  Dar  animalul  din 
toate  acestea,  pare  a  nu  cunoaşte  nimic,  el  nu  poate  folosi  nici  focul  şi  nu 
ştie  utiliză  nici  celelalte  forţe  ale  naturii,  pentru  înaintarea  şi  progresul  culturii 
ce  aduce  atâtea  binefaceri.  Chiar  şi  dacă  le-a  succes  unora,  să  dreseze 
o  maimuţă,  ca  să  facă  serviciul  de  chelnăr  în  fi  ac  sau  de  servitoare  în 
bucătărie,  totuş  s'a  dovedit  la  urmă,  că  toată  truda  a  luat  la  sine  o  întor¬ 
sătură  foarte  nefavorabilă.  Ce-i  drept,  omului  diluvial  ai  peşterilor,  ii  lip¬ 
seşte  vasele  de  lut,  animalele  domestice  şi  nu  cunoaşte  nici  aratul  şi  să- 
mânatul  câmpului,  cu  toate  acestea  însă  el  a  dat  probe  strălucite  de  pu¬ 
terea  inventivă  a  spiritului,  lăsând  în  urma  sa  admirabile  lucruri,  cari  stâr¬ 
nesc  şi  azi  pe  buzele  cuvioşilor,  câte  o  esciamare  semnificativă!  Chiar  şi 
omul  aflat  la  Neanderthal,  îşi  pregăteâ  tot  felul  de  arme  din  peatră  şi 
din  oase.  Cuţite  de  peatră,  vârfuri  de  lănci  şi  topoare  de  peatră,  aflăm 
multe  în  păturile  diluviului  de  mijloc.  Cu  ajutorul  oaselor  ascuţite  şi  gău¬ 
rite  ale  taranzilor,  cu  peri  de  cal  şi  coarde  pregătite  din  maţe,  oamenii 
peşterilor  puteau  schimbă  peile  de  animale  în  vestminte,  ca  să  se  poată 
scuti  împotriva  frigului  siberian,  a  epocei  glaciale.  Pentru  relaţiile  de  atunci 
inventarea  şi  construirea  acestor  instrumente  primitive,  înseamnă  relativ 
tot  atât  de  mult,  sau  chiar  mai  mult,  decât  succesele  technice  ale  seco¬ 
lului  nostru.  Omul  aflat  la  Neanderthal,  cunoaşte  scopuri  şi  mijloace,  cauze 
şi  efecte,  cugetă  şi  face  conduşii,  posede  raţiune  care-1  ridică  atât  de  sus 
peste  animale.  Animalul  tiu  cunoaşte  nici  o  întrebare  adecă  nici  de  ce, 
nici  de  unde  şi  nici  când,  el  nu  posede  conştiinţă  de  sine,  nu  cunoaşte 
desvoltarea  liberă  şi  progresul  şi  nu  face  reflexiuni  logice.  Wundt  susţine 
că  «toate  acele  manifestări  ale  aşa  numitei  inteligenţe  animalice,  se  pot  re¬ 
duce  la  simple  asociaţii».  Animalul  nu  vorbeşte,  nu  cunoaşte  religia,  iar 
morala  şi  iubirea  lui  faţă  de  deaproapeie,  e  tot  atât  de  puţin  argumentată 
ca  şi  trecerea  din  lumea  anorganică,  la  cea  organică.  Acestea  sunt  calită¬ 
ţile  superioare  ale  omului,  cari  nu  s’au  putut  câştiga  nici  prin  o  desvol- 
tare  a  creerului  animalic  şi  nici  prin  o  dresură. 

Să  reasumăm  prin  urmare  totul  încă  odată.  Ştiinţa  ne  arată,  că  omul 
a  trăit  chiar  în  prima  parte  a  epocii  quartiere.  La  întrebarea  însă,  că  de 
unde-şi  trage  omul  originea  şi  cum  s’a  desvoltat,  ştiinţele  naturale  nu 
sunt  in  stare  să  ne  dea  nici  un  răspuns  positiv.  Pe  de-oparte  nu  s’a  putut 
argumentă  descendenţa  lui  din  animale,  iar  pe  de  altă  parte  este  totuş 
foarte  greu  de  a-1  ţinea  departe  de  ori  şi  ce  evoluţie.  Inteligenţa,  logica 
şi  sufletul  care-1  fac  pe  om,  aceea  ce  este  el  azi,  nu  le-a  putut  primi  nici 
când  dela  animal  numai  prin  o  simplă  evoluţie  a  creerului,  sau  nu  şi  le-a 
putut  da  el  însuş.  Sufletul  din  om,  pretinde  un  spirit  creator,  un  Dum¬ 
nezeu.  Şi  chiar  dacă  ar  succede  odată,  ca  să  se  argumenteze,  că  omul 
trupeşte  este  un  rezultat  admirabil  al  evoluţiei,  sufletul  său  viază  totuşi  ca  o 
strălucită  creaţie  imediată  a  Iui  Dumnezeu,  rămânând  etern  adevărat  cu¬ 
vântul  care  zice:  «Dumnezeu  a  creat  pe  om  după  chipul  şi  asemănarea  sa»  1 

l)r.  I.  Broşu. 

MIŞCAREA  LITERARA. 

Sub  îngrijirea  Păr.  Arhim.  V.  Puia,  direel.orul  seminarului  din  Galaţi,  apare 
o  bibliotecă  nouă:  „Manastirea*.  Socotind  faptul  acesta  ca  un  eveniment 
mai  important,  ne  vom  opri  puţin  asupra,  lui. 

Monahismul  este  poate  partea  cea,  mai  frumoasă  a  creştinismului.  In 
el  găsim  întruchiparea  celor  mai  frumoase  virtuţi  creştineşti.  El  reprezintă 
crinul  alb  (floarea  modestiei  şi  a  nevinovăţiei)  din  grădina  florilor  (virtuţilor) 
creştineşti.  Monahii  au  pătruns  mai  adânc  în  cererea  Mântuitorului: 

„Celee  voeşte  să  vină  după  mine,  să-şi  ia  crucea  şi  să-mi  urmeze 
mie“.  Ei  au  luat  crucea  suferinţelor  şi  lăpădându-se  de  jugul  patimilor,  s’au 
dedicat  idealului  creştin. 

„Precum  din  mijlocul  sălbăteciilor  unor  păduri,  găseşti  uneori  răsărind 
sfios  câte  o  floare  gingaşă,  ori  în  mijlocul  valurilor  mării  sbuciumate  afli 
câte  o  insulă,  aşâ  din  mijlocul  frământărilor  crude  ale  răutăţilor  vieţii  ome¬ 
neşti,  răsare  fecioria  monahală,  iar  sufletele  doritoare  de  liman  cu  alinare 
duhovnicească,  află  câte  un  loc  retras,  monăstirile,  în  care  viaţa  trebuie  să 
fie  înfrânată,  curată  şi  sfântă,  pentruea  zilele  celor  ce  o  trăesc,  jsă  sc  stre¬ 
coare  lin  şi  dulce*. 

Dar  totuş  viaţa  aceasta  frumoasă  n’a  rămas  închisă,  ci  ea  şi-a  re¬ 
vărsat  binefacerile  sale,  şi  asupra  celorlalţi  credincioşi  din  lumea  largă. 

Monahismul  a  avut  mare  înrăurinţă  asupra  desvoltârii  omeneşti  întregi. 

Cei  cari  şi-au  întocmit  viaţa  după  sfaturile  evanghelice,  dar  numai 
atunci  când  şi-au  întocmit-o  conform  lor,  au  fost  aproape  întotdeauna  spre 
col  mai  mare  bine  al  bisericii  întregi. 

Prin  monahism  s’a  regenerat  adeseori  viaţă  creştineasca.  Mănăstirele 
au  fost  tot  atâtea  centre  de  putere  morală,  cari  îşi  revărsau  razele  binefă¬ 
cătoare  în  toate  părţile. 

Sub  severitatea  cea  mare  din  mănăstiri,  s’au  desvoltat  acele  caractere 
puternice,  cari  au  luptat  mai  mult  pentru  triumful  binelui  şi  al  adevărului. 

.Jnchinându-li  viaţa  lui  Dumnezeu  şi  trăind  potrivit  rânduelilor  sale 
sfinte,  e  cea  mai  mare  dăruire  a  omului  cătră  Ghristos®,  zice  sf.  Efrcm  Şirul. 

Monastirele  au  existat  şi  au  avut  înfluinţă  binefăcătoare  şi  la  noi  Ro¬ 
mânii,  aşa  eă  şi  viaţa  lor  întră  în  ţesătura  trecutului  istoric  al  neamului 
nostru  românesc. 

în  împrejurările  vitrege,  „monastirele  erau  singurele  vetre  în  care  licărea 
viu  lumina  învăţăturii  bisericeşti,  nu  numai  pentru  monahi,  dar  şi  pentru 
cărturarii  din  lumea  mireană® :  ba  încă  ele  puteau  trimite  prin  scris  şi  tipar 
raze  luminoase  chiar  şi  altor  popoare*. 

Astăzi,  când  aproape  întreaga  omenire  se  ailă  pe  povârnişul  patimilor, 
când  grijile  lumeşti  ocupă  aproape  toate  clipele  omului,  s’a  uitat  parcă  şi 
acest  ideal  creştinesc. 

Monahismul  în  mare  parte  din  vina  proprie  şi-a  pierdut  însemnătatea 
de  odinioară, 

Viaţa  monahală  de  astăzi  este  veştedă. 

„Nici  monahii  în  vârstă,  nici  ucenicii"  de  curând  intraţi,  nu  ştiu  Cum 
trebue  trăit  acest  fel  de  viată". 

Şi  acum  iată  scopul  bibliotecii  „Monăslirea". 

„Vechile  scrieri"  „de  suflet  mântuitoare"  au  ajuns  rari  de  tot  şi  pentru 
zidirea  sufletească  a  monahilor  şi  monahiilor,  la  noi,  de  o  bucată  do  vreme, 
nimeni  nu  mai  tipăreşte  cărţi  folositoare.  In  această  lipsă  încă  stă  pricina 
vieţii  monahale  veştede,  trăită  azi  mai  mult  în  obiceiuri  moştenite  fără  nici 
o  socoteală  din  trecutul  tot  mai  depărtat.  Pentru  împlinirea  acestei  simţite 
nevoi,  ar  fi  următoarele  mijloace  bune :  Intâiu,  retipărirea  tuturor  scrierilor 
sfinţilor  părinţi,  al  doilea  tipărirea  de  broşuri  răzleţe,  ori  în  biblioteci,  în  care 
prin  câte  puţine  pagini,  trăitorii  monastirilor,  să  poată  căpătă  cunoştinţele 
trebuitoare  vieţii  lor  alese". 

„Cu  acest  gând,  începem  tipărirea  acestei  biblioteci,  zice  editorul  ei, 
cu  numele  „Monastirea",  în  care,  printr’un  număr  de  câteva  broşuri,  vom 
căută  să  împlinim,  măcar  în  parte,  această  mult  simţită  nevoie  pentru  călu¬ 
gării  inonăstirelor  noastre,  cu  ştiinţă  de  carte,  al  cărora  număr,  nădăjduim 
că  in  puţină  vreme  iarăş  va  creşte  spre  folosul  şi  mărirea  sfintei  noastre 
Biserici ». 

Cetirea  acestor  cărticele  (după  cât  se  vede  din  cele  2  numere  apărute) 
va  fi  de  folos  pentru  toţi  credincioşii. 

Prin  cetirea  lor  ne  vom  însufleţi  şi  noi,  de  învăţăturile  şi  faptele  fru¬ 
moase,  cari  se  cuprind  în  ele. 

Prin  cetirea  lor  ne  vom  învăţă  să  respectăm  pe  aceia,  cari  dau  do¬ 
vadă  de  mare  iubire  de  Dumnezeu  prin  faptul,  eă  renunţând  de  bună  voie 
la  plăcerile  acestei  lumi  trecătoare,  se  dedică  evangheliei  lui  Christos. 

Cetindu-le  vom  înţelege,  că  monahismul  este  o  instituţie  sfântă,  de 
mare  folos  şi  Bisericii  şi  societăţii,  precum  prea  bine  arată  istoria  popoa¬ 
relor  creştine  şi  îndeosebi  istoria  neamului  românesc,  din  care  se  vede 
cât  de  mult  au  sprijinit  strămoşii  noştri  acest  fel  de  viaţă  cu  averea  lor  şi 
prin  felurite  legiuiri  ocrotitoare  în  cursul  atâtor  veacuri.  N.  Ţandreu. 

Iconomul  llie  Teodorescu:  încercări  de  literatură  bisericească.  Studii. 

Bucureşti  1911.  Preţul  6  lei.  Pagini  460. 

S’a  zis  oarecând  din  partea  unui  filozof,  că  o  carte  cu  atât  are  preţ 
mai  mare,  cu  cât  e  scrisă  mai  departe  de  public.  Cred  a  nu  exagera  când 
aplic  aceste  cuvinte  la  cartea  de  faţă,  constatând  că  aceste  încercări  de  li¬ 
teratură  bisericească  se  cetesc  cu  mult  folos,  ca  unele  ce  sunt  scrise  în 
liniştea  ceasurilor  folosite  bine. 

Sunt  întitulate  cu  multă  modestie  „încercări"  aceste  studii  interesante, 
cari  parte  sunt  retipărite  din  revistele  „Biserica  Ortodoxă  Română",  „Viitorul", 
„Amvonul"  şi  „Calea  Vieţei",  parte  sunt  studii  mai  recente  ale  autorului. 

Cartea  e  împărţită.  în  3  părţi,  conţinând:  1.  studii  referitoare  Ia  starea 
socială  bisericească ;  2.  studii  privitoare  la  cinul  preoţesc  şi  3.  studii  cari 
privesc  starea  curat,  bisericească,. 

Spre  a  arătă  însemnătatea  acestor  studii  ajunge  chiar  şi  numai  o  în- 
şirare  a  chestiunilor  cari  se  tratează  în  ele. 

In  partea  I.  du.  ă  scoaterea  la  iveală  a  unor  lupte  şi  biruinţe  ale  bise- 
ricei  creştine,  care  a  avut  să  se  lupte  cu  puterea  lumească  şi  cu  patimile, 
cari  fierb  în  multe  suflete,  tratează  autorul  despre  moralitatea  creştină  şi 
moralitatea  noastră;  despre  influinţa  literaturii  asupra  moralităţii;  despre 
ascultarea  de  stăpânie  ;  despre  pace  şi  răsboiu,  apoi  despre  ziaristică  (cerând 
ca  să  încetăm  de-a  sprijini  presa  nefolositoare);  despre  femeie,  despre  in¬ 
teligenţa  şi  rolul  ei  în  căsnicie ;  despre  mamă  şi  despre  feminism  şi  în  sfârşit 
ne  dă  un  frumos  şi  interesant  studiu  despre  raportul  dintre  biserică  şi  stat 
arătând  cât  de  strâns  a  fost  Ia  noi  raportul  între  aceste  două  instituţii. 

Mai  ales  tratatele  despre  femeie,  despre  inteligenţa  ei,  .'despre  rolul  ei 
casnic  şi  de  mamă,  sunt  chestiuni,  de  cari  ar  trebui  să  fim  preocupaţi  mai 
mult,  pentrucă  în  România,  cum  vedem,  femeii  îi  revine  astăzi  poate  cel 
mai  mare  merit  în  ce  priveşte  păstrarea  credinţei  străbune.  Dealminteri  şi 
invită  autorul  (pag.  261—5)  pe  fraţii  săi  în  preoţie  a  ceti  aceste  chestiuni  şi 
a  le  propovădui  spre  folosul  bisericii  româneşti,  ca  aceasta  apoi  să  crească 
odrasle  la  sânul  ei  de  mamă. 

Partea  II  (290—425)  se  referă  strict  la  ehiemarea  preoţească.  Voca- 
ţiunea  preotului,  preotul  şi  taina  sfintei  împărtăşiri,  iadul  din  această  lume 
al  preotului,  păcatul  preotului,  judecata  preotului,  biruinţele  morţii  şi  înfrân¬ 
gerea  sa  (prin  eroism  în  faţa  luptelor  vieţii,  prin  integritatea  vieţei  sacer¬ 
dotale  şi  prin  sfinţenie),  raportul  preotului  cu  bolnavii,  săracii,  copiii  şi  cu 
păcătoşii.  Sunt  tot  atâtea  studii,  de  cari  iiiteresându-sc  fiecare  preot  după- 
cum  se  cuvine,  va  vedea  că  multe  ar  avea  de  făcut  şi  va  observă  că  a  fi  preot 
adevărat  înseamnă  a  sta  neclătit  în  faţa  morţii  chiar,  căci  un  creştin  simplu, 
fiind  întrebat  de  cineva,  îşi  va  explica  liniştea  sa  în  faţa  morţii  prin  cuvin¬ 
tele:  „Eu  sunt  creştin  %  dar  duhovnicul,  care  e  mai  mare  decât  un  creştin, 
va  zice:  „Eu  sunt  preot* ! 

In  partea  a  IlI-a  (443—460)  se  vorbeşte  despre  Bunavestire,  despre 
Naşterea  şi  arătarea  Domnului  şi  despre  ziua  Paştilor. 

După  această  înşirare,  cred  a  fi  dispensat  să  mai  vorbesc  despre  în- 
sămnătatea  acestor  studii,  căci  chestiunile  de  cari  se  ocupă  autorul  într’ânselc, 
o  arată  din  destul.  Atrage  atenţiunea  onoraţilor  cetitori  asupra  acestei  lu¬ 
crări,  scrisă  de  autorul  ei  ca  „un  mijloc  împotriva  ispitei  şi  ca  o  dovadă, 
că  omul  ocupându-se  şi  lucrând,  poate,  şi  singur,  fără  îndemnul  şi  încura¬ 
jarea  celor  în  drept,  ca  să  folosească  semenilor  săi“.  Noi  preoţii  (şi  fără 
îndoială  şi  candidaţii  de  preoţie)  vom  învăţă  dintr’ânsa  încă  şi  limbă  şi  ne 
vom  împrumută  şi  iubire  din  iubirea  ce  o  arc  autorul  pentru  binele  bisericei 
româneşti. 

* 

„De  toate  şi  din  toate  pentru  popor  sau  Cartea  Neamului “,  cu¬ 
prinzând  :  date  istorice,  tradiţiunile,  credinţele  şi  datinele  poporului  român,  — 
aranjate  lunar.  Literatură,  şi  Calendar.  întocmit  de  Emanoil  Elefterescu. 
Vălenii  de  munte  1912.  Preţul  2  coroane  pag.  241.  Anul  al  Il-lea. 

Pentru  a  doua  oară  ni  se  prezintă  autorul  prin  noul  chip  do  întocmire 
a  Calendarului  său,  care  cu  adevărat  este  o  carte  ce  poate  fi  deschisă  cu 
folos  de  toţi  doritorii  de  înaintare.  Nu  găseşti  pagină  în  această  carte,  de 
unde  să  nu  se  vadă  credinţa  nestrămutată  şi  dorinţa  ferbinte  a  autorului 
de-a  împărtăşi  neamului  din  care  face  parte,  lucruri  folositoare.  Toate  po¬ 
veţele  şi  îndrumările  ce  le  dă,  sunt  pătrunse  de  duhul  cărţii  cărţilor,  din 
care  citează  cu  predilecţie  şi  prin  această  năzuinţă  işi  întemeiază  meritul 
de  căpetenie. 

Atât  în  partea  calendaristică  cât  şi  în  partea  literară  se  confirmă  cele  spuse. 

La  aceasta  se  mai  adauge  faptul,  că  aduce  şi  unele  lucruri  nouă  d.  e. 
datini  şi  obiceiuri  pe  cari  în  anul  trecut  nu  Ie-a  expus  adnexate  la  partea 
calendaristică,  unde  ca  şi  în  anul  trecut  vorbeşte  întâi  despre  an  în  genere 
şi  despre  calendarul  ţăranului,  marcând  semnele  de  pe  care  acesta  cunoaşte 
mersul  vremii  şi  credinţa  ce  o  are  despre  fîeşteeare  zi  a  săptămânei.  Face 
apoi  calendarul  istoric  al  lunei  Ianuarie  şi  expune  credinţele  şi  datinele 
noastre  în  luna  aceea,  ţinând  cont  de  această  înşirare  la  fiecare  lună. 

Partea  literară  de  sigur  e  mai  folositoare.  Conţine  poveţe  higienice 
despre  somn,  îngrijirea  şi  curăţirea  corpului,  apoi  despre  hrană  şi  alte  lu¬ 
cruri  însemnate.  Gh.  Comşa. 

* 

Rolul  Bisericei  în  viaţa  noastră  naţională.  Păreri  exprimate  în 
conferenţele  pastorale  din  Botoşani  de  preotul  C.  Dron.  Vălenii-de-Munte 
1911.  E  o  lucrare  fără  pretenţii  mai  înalte,  care  însă  are  bună  însuşire  că 
cuprinde  adunate  la  un  loc  toate  argumentele,  ce  le  aducem  noi  pentru  a 
susţinea  teza  atât  de  mult  combătută  în  vremea  din  urmă  de  cei  interesaţi, 
că  biserica  noastră  niciodată  nu  a  îndeplinit  o  misiune  culturală  şi  naţio¬ 
nală.  Iată  la  ce  concluziunc  ajunge  autorul.  „De  câţiva  ani  un  avânt  de 
prefacere,  îndreaptă  toate  instituţiile,  aruncându-se  cu  dispreţ  putregaiul  le- 
nevirii  şi  al  datinelor  pângărite.  Biserica  însaş  e  cuprinsă  de  acest  fior  al 

prefacerii  spre  bine .  un  lucru  să  nu  se  uite:  Mântuirea  va  veni,  nu  dela 

Borna,  nu  din  lacrămi  pângărite,  nu  din  painfletării  urâte,  ci  din  forţa,  ei 
lăuntrică  de  viaţă,  din  munca  noastră  harnică  în  sensul  idealului  creştin". 

Având  în  vedere  şi  preţul  minimal  de  50  bani  al  acestei  broşuri,  noi 
nu  putem  decât  s’o  recomandăm  cetitorilor  noştri. 

* 

Isvoare  pentru  istoria  bisericească  ortodoxă  de  Dr.  Atanasiu  Ma- 

rienescu,  membru  al  Academiei  Române.  Venerabilul  şi  distinsul  nostru  aca¬ 
demician  cu  putere  adevărat  tinerească  cercetează  trecutul  nostru  şi  nu 
putem  decât  să  ne  bucurăm,  că  avem  ocazia  aşa  de  des  să  vorbim  de  re¬ 
zultatele  ia  cari  a  ajuns  prin  munca  sa  necurmată.  în  broşura  aceasta  so 

36* 

tralează  cu  multă  eompetinţâ  ştirile  cele  mai  vechi,  cari  lc  avem  despre 
mănăstirile  ortodoxe  din  Ungaria.  Interesante  sunt  capitolele  cari  tractează 
despre  mănăstirea  din  Peri,  precum  şi  despre  relaţiile  ei  cu  arhiepiscopul 
din  Ardeal.  Atât  trebue  să  observăm  însă,  că  în  Bâlgradul  Sârbiei  a  existat 
o  metropolie  sârbească  în  veacul  a.1  XV-lea.  Ştim  şi  numele  mctropoliţilor, 
cari  s’au  păstrat  în  zapisurile  adunate  nu  de  mult  de  Stoianovici,  precum 
şi  în  documentele,  cari  se  află  în  arhivele  din  Moscva.  In  aceste  documente 
însă  nicăiri  nu  se  aminteşte  de  un  metropolit  sârbesc  cu  numele  Ioanichie. 
De  fapt  mitropolitul  din  Bălgradul  Sârbiei  eră  mai  asuprit  de  catolicii  un¬ 
guri  decât  Piomânii  raaramurăşcni,  aşa  că  nici  vorbă  nu  poate  fi  de  o  juris- 
dicţiune  a  mitropolitului  sârbesc  asupra  Maramurăşului.  Toţi  acei,  cari  se 
îndeletnicesc  cu  studiul  istorici  noastre  bisericeşti,  vor  află  în  expunerile 
clare,  precise  şi  bogate  în  amănunte  ale  distinsului  nostru  academician  un 
bun  îndreptar  asupra  celei  mai  întunecate  epoce  a  biscrioei  noastre. 

*  R.  /. 

Protierbele  lui  Solomoti.  Vaienii-de-Munte  1911,  le  tipăreşte  părin¬ 
tele  protoiereu  econom  Ion  Tzincoca ,  cu  „gândul  de  a  ajută  la  formarea 
convingerilor  religioase,  do-a  înmulţi  ideile  cele  bune  şi  cunoştinţa  învăţă¬ 
turilor  religiei  strămoşeşti,  a  da  sfătuitori  sfinţi  şi  curaţi  şi  măngâitorî  neo¬ 
bosiţi  în  nevoile  vieţii  de  toate  zilele".  Popularizarea  acestor  cărţi  sfinte  şi 
folositoare,  formează  încă  un  merit  pentru  tipografia  „Neamului  Românesc*. 


CRONICĂ  BISER1CEASCĂ-CULTURALĂ. 


„Litera  ucide".  Sub  acest  titlu  un  co¬ 
laborator  al  «Culturii  creştine»  dela  Blaj 
publică  un  articol,  în  care  acuză  biserica 
ortodoxă  că  a  rămas  «încremenită  aşa  cum 
a  fost  în  veacul  al  Xl-lea  şi  că  ţine  numai 
la  litera  legii,  pe  când  biserica  apuseană 
«se  desvoalfă  mereu,  ţinând  pas  cu  pro¬ 
gresul  omenimii».  Ca  dovadă  se  aduce 
faptul,  că  în  biseriea  ortodoxă  sf.  liturghie 
ţine  un  cias  şi  jumătate  «pe  când  in  apus 
se  isprăveşte  aceeaş  slujbă  în  2 6  minute»; 
apoi  orânduielile  cu  privire  la  post,  cari 
sunt  cu  mult  mai  severe  în  biserica  orto¬ 
doxă  şi,  ca  al  treilea  argument,  împreju¬ 
rarea  că  biserica  ortodoxă  n'are  mai  multe 
orduri  călugăreşti,  cum  are  cea  apuseană. 

Cum  vedem,  articolul  e  conceput  între 
marginile  unor  orizonturi  de  tot  înguste  şi 
nici  nu  ne-am  opri  la  el,  dacă  n’am  găsi 
câteva  fraze  de  tot  hazul  pe  cari  le  eter¬ 
nizăm  aici,  ca  să  cunoască  şi  cetitorii  no¬ 
ştri  o  anumită  mentalitate.  Iatâ-le:  «Altă 


cauză  a  rigorosifăţii  de  forme  provine  de 
acolo,  că  bis.  ort.,  care  eră  conştie  de  des- 
binarea  sa  (sic!)  cu  toate  caterisirile  pa¬ 
triarhilor  din  Bizanţ,  voia  cu  orice  preţ 
să-şi  dovedească  continuitatea  apostolică, 
sau  apostolicitatea.  în  lipsa  adevărului  în- 
tr’ale  credinţei  (!)  eră  nevoită  să-şi  susţină 
neschimbate  formele  externe  —  litera.  De 
aci  se  explică  faptul,  că  în  biserica  orien¬ 
tală  poţi  crede  ce-ţi  place,  poţi  fi  protestant 
dacă  vreai  (auzi  minune !),  poţi  fi  renanist 
dacă  iţi  convine  (şi  mai  grozav),  nime  nu-ţi 
are  grija  (tot  e  bine  că  ne  are  grija  câte 
un  unit!)  ....Pe  nime  nu-1  impoartă,  ce 
spirit  domneşte  în  biserică,  dar  să  îndrăz¬ 
nească  numai  cineva  să  se  atingă  de  forme! 
Toţi  ţipă  de  toate  părţile  ca  din  gura  şar¬ 
pelui:  «Nu  te  atinge  de  aşezâmintele  bise¬ 
ricii  !  Spiritul  dacă  vreai,  ÎI  poţi  deîraudâ 
(par’câ  ar  fi  vorba  de  «apostolatul»  finan¬ 
ciar  al  unui  preot  unit  din  America !)  —  dar 
forma  nu  !  Forma  e  un  «noii  me  tangere» ! 

Nu-i  aşa,  ca  e  genial  omul  ?  Adecă  în 
sinul  bisericei  ortodoxe  poţi  trăi  cu  orice 
credinţă  îţi  place,  pe  când  papa  se  hodineşte 
în  pace  şi  n’are  trebuinţa  să-şi  anatemizeze 
fiii  sufleteşti  cu  înclinări  protestante  şi  «re- 
naniste*  prin  o  enciclică  după  alta!  Intere- 
seze-se  âutorul  acelui  articol  mai  deaproape 
de  stările  din  biserica  apuseană  şi  de  mul¬ 
tele  nemulţumiri  faţă  de  instituţiile  ei  şi 
apoi  vorbească.  Biserica  ortodoxă  are  me¬ 
ritul  de  a  fi  păstrat  neştirbii  adevărul  divin 
al  evangheliei,  pe  când  cea  apuseană  l-a 
falsificat  prin  adaosuri  contrare  lui.  Dacă 
în  aceasta  constă  mult  lăudatul  progres  al 
ei,  noi  n’avem  nici  un  motiv  să  o  invidiem. 
Că  în  cele  din  afară  ale  legii  ar  Irebui  mo¬ 
dificate  unele  orânduiri  ale  bisericii  orto¬ 
doxe,  nu  negăm;  dar  aceste  modificări  vor 
veni  atunci,  când  vor  fi  cerute  de  conştiinţa 
intregei  biserici.  Lucrul  de  căpetenie  e 
însă,  că  în  biserica  ortodoxă  există  ade¬ 
vărul  legii  creştine,  dela  care  cea  apuseană 
s’a  înstrăinat.  Ea  nu  are  nici  spiritul,  nici 
litera  lui,  căci  le-a  falsificat  pe  amândouă. 

Ca  să  nu  mai  lungim  vorba,  arătând 
spre  pildă,  spiritualele  efecte  ale  legii  ce¬ 
libatului,  ale  ordurilor  călugăreşti  alungate 
pe  rând  din  chiar  ţările  catolice  ş.  a.  — 
să  ne  răspundă  autorul  articolului  amintit 
la  întrebarea  aceasta :  în  numele  cărui  spirit 
teologi  ni  bisericei  apusene  susţin  în  veacul 
al  XX-lea,  în  cărţi  provâzute  cu  clauzula 
de  aprobare  a  autorităţii  lor  bisericeşti,  că 
biserica  catolică  are  dreptul  de  a  decretă 
uciderea  ereticilor?  Noi  susţinem  că  spiritul 
bisericei  apusene  —  ucide.  Şi  asta  e  mai  rău. 
♦ 

Nu  fi  nehotărlt!  laponezii  au  urmă¬ 
toarea  istorioară  instructivă:  Intre  guz¬ 
gani  şi  pasări  a  isbucnit  odinioară  o  luptă 
pe  vieaţâ  pe  moarte.  Liliacul  neştiind  pe 
care  parte  va  fi  învingerea,  s’a  arătat  neu¬ 
tral  şi  a  aşteptat  sfârşitul  luptei.  Când  au 
învins  guzganii,  a  ieşit  şi  liliacul  din  neu¬ 
tralitate  şi  apropiindu-se  de  învingători,  le-a 
zis:  «capul  şi  pielea  mea  e  ca  a  voastră, 
de  aceea  şi  eu  voesc  să  ţin  cu  voi».  Dar 
continuându-se  lupta  şi  favorizând  norocul 
pe  pasări,  şi-a  întins  şi  liliacul  aripile  şi 
venind  la  pasări  le-a  zis:  «Şi  eu  pot  sburâ 
ca  voi,  de  aceea  eu  vouă  vă  aparţin  şi  viu 
la  voi«.  Aşa  s’a  purtat  liliacul,  trecând  când 
la  guzgani  când  la  pasări,  dupăcum  se 


schimbă  norocul  luptei.  Iar  dupăce  s’a  sfârşit 
lupta  definitiv  şi  s’a  încheiat  pacea,  nici 
una  dintre  cele  două  părţi  luptătoare  n’a 
voit  să  primească  pe  liliac,  ci  îl  dispreţuiau 
pentru  ţinuta  lui  nehotărâtă  şi  I-au  osândit 
să  sboare  numai  noaptea. 

* 

Modificarea  legii  sinodale  în  Româ¬ 
nia.  în  sfârşitdupâce  s’a  discutat  atâta  vreme 
chestiunea  legii  sinodale  în  România,  d-l 
ministru  de  culte  C.  C.  Arion  s’a  încredinţat 
de  neajunsurile  faptice  ale  acestei  legi,  pe 
cari  crede  acum  a  le  delăturâ  în  consonanţă 
cn  vederile  exprimate  de  sf.  sinod  prin  ur¬ 
mătoarea  modificare  a  legii : 

1.  Dreptul  consistorului  superior  bise¬ 
ricesc  de  a  putea  judecă  pe  membrii  sfân¬ 
tului  Sinod  se  casseazâ. 

2.  Se  casseazâ  şi  dreptul  consistorului 
superior  bisericesc  de  a  putea  aduce  ho- 
tăriri  în  materie  de  dogme  şi  canoane,  ci 
în  privinţa  aceasta  poate  să-şi  dea  numai 
părerea. 

3.  Consistorul  superior  bisericesc  nu 
va  mai  formă  for  de  apel  în  procesele 
asupra  cărora  s’au  pronunţat  consistoriile 
eparhiale,  ci  va  judecă  în  viitor  numai  pro¬ 
cese  pe  cari  sfântul  sinod  le  trimite  în  com- 
petinţa  consistorului  superior  bisericesc, 
cassând  sentinţa  primă. 

4.  Nici  guvernul  nici  sinodul  nu  mai 
au  să  ceară  avizul  consistorului  superior 
cu  privire  la  îndeplinirea  scaunelor  vacante 
în  Sinod. 

5.  Cercul  de  competinţă  al  consisto¬ 
rului  superior  e  redus  în  viitor  numai  ia 
partea  administrativă  a  clerului. 

6.  Alegerea  membrilor  consistorului 
superior  bisericesc  se  va  face  direct,  de 
cătră  preoţi  şi  monahi,  fără  ca  ministru  să 
mai  aibă  vre-o  ingerinţă  şi  dreptul  de  a 
numi  el  pe  careva  dintre  candidaţi. 

Prin  aceasta  s’ar  delăturâ  neajunsurile 
legii.  Ceeace  am  spus  şi  noi,  că  ar  fi  tre¬ 
buit  să  se  facă  din  capul  locului,  consul- 
tându-se  membrii  sfântuluui  Sinod,  cari  în¬ 
ţeleg  spiritul  şi  rostui  canoanelor. 

* 

Şedinţa  comitetului  societăţii  orto¬ 
doxe  naţionale  a  femeilor  române  din 
Iaşi.  întrunindu-se  în  aula  universităţii  au 
ascultat  cuvântarea  d-nei  prezidente,  care 
mulţămeşte  pentru  onoare,  şi  declară  că  e 

foarte  fericită  de  a  lucră  pentru  binele  ob¬ 
ştesc.  Ceteşte  apoi  telegrama  de  felicitare 
a  î.  P.  S.  Mitropolit  al  Moldovei.  Propune 
facerea  unei  adrese  care  să  se  trimită  co¬ 
mitetului  central  şi  prin  care  să  se  ceară 
la  congresul  din  Noemvrie  a.  c.  modificarea 
art.  5  din  Regulament  şi  art.  20  din  statute 
alineatul  c),  în  sensul  ca  ’/j  din  sumele 
adunate  pentru  societate  să  rămână  ca  avere 
a  secţiei,  şi  numai  V 4  să  se  trimită  comi¬ 
tetului  central.  Propune  completarea  co¬ 
mitetului:  se  aleg :  d-na  Meissner,  d-ra  Li- 
vescu  şi  d-nii  A.  D.  Xenopol,  A.  C.  Cuza, 
dr.  C.  Şiimuleanu. 

Se  dă  apoi  cuvântul  d-lui  Cuza,  care 
aduce  la  cunoştinţă  că  princesa  Sturza  i-a 
acordat  d-sale  1000  de  lei  pentru  înteme¬ 
ierea  bibliotecii  dela  spitalul  sf.  Spiridon, 
care  va  purtă  numele  O.  Mavrocordat,  fra¬ 
tele  d-nei  Sturdza. 

Şi  d-sa  e  de  părere  să  rămână  la  noi 
■’/i  din  venituri;  asemenea  e  de  părere  să 
rămânem  în  legături  cu  asociaţia  din  Bu¬ 
cureşti,  dar  personalul  şcolilor  sau  institu¬ 
ţiilor  sâ-1  numim  noi  şi  să  ni-se  lase  inde¬ 
pendenţa  în  ce  priveşte  administraţia  inte¬ 
reselor  noastre. 

Propune  apoi  a  se  ţinea  o  serie  de 
conferinţe  şi  se  face  apel  la  d-nii  A.  D. 
Xenopol,  N.  lorga  şi  alţii,  rugându-i  să  ţină 
conferenţe;  se  vor  ţinea  conferenţe  pe  des¬ 
părţiri,  fâcându-se  apel  la  î.  P.  S.  Sa  Mi¬ 
tropolitul  pentru  a  sprijini  această  întreprin¬ 
dere.  Propune  organizarea  unei  biblioteci 
la  spitalul  militar.  Vorbesc  apoi  d-na  Meis¬ 
sner  şi  d-ra  Strătilescu. 

Se  cere  comitetelor  să  trimeatâ  ime¬ 
diat  o  adresă  câtră  comitetul  central,  prin 
care  să  ceară  congresului  modificarea  sta¬ 
tutelor  în  sensul  arătat  mai  sus.  Societatea 
exprimă  viile  sale  muiţămiri  princesei 
Sturdza  pentru  marinimoasa  donaţie  de  100(1 
(una  mie)  lei  pentru  întemeierea  unei  bi¬ 
blioteci  la  spitalul  sf.  Spiridon,  precum  şi 
princesei  Maria  Moruzzi  pentru  donaţia  de 
200  de  lei  în  acelaş  scop. 

Drept  care  am  încheiat  şi  prezentat 
prezentul  proces  verbal. 

Prezidentă:  princesa  Olga  Sturdza.  Co¬ 
mitetul:  d-na  Netty  Racoviţâ,  cassieră,  d-na 
Crupenschi,  d-rele  Cantacuzino  Feodosiev, 
secretare,  d-na  Meissner,  d-na  generat  Mu¬ 


staţă,  d-na  Mavrocordat,  d-na  inginer  Ţinţu, 
d-na  Bogonos,  d-ra  Tuduri,  d-ra  Livescu. 

Viceprezident:  Preasfinţia  Sa  Nicodim 
Băcăoanul,  A.  D.  Xenopol,  A.  C.  Cuza,  Dr. 
C.  Şumuleanu,  Crupenschi,  P.  S.  protoie- 
reul  Ţincoca  şi  I.  Ursu  secretar. 

« 

Societatea  ortodoxă  a  femeilor  ro¬ 
mâne  şi-a  ţinut  adunarea  generală  în  Bu¬ 
cureşti  la  27  şi  28  a  Iunei  curente.  Cu 
ocaziunea  aceasta  au  ţinut  conferenţe  d-1 
profesor  N.  lorga  şi  profesorul  S.  Mehe¬ 
dinţi.  Fiind  evenimentul  acesta  de  impor¬ 
tanţă  deosebită  pentru  întreaga  biserică 
ortodoxă  română,  vom  reveni  asupra  lui 
în  numărul  viitor. 

* 

Să  urmăm.  în  chaosul  de  afaceri  mă¬ 
runte  al  lumii  nervoase  de  astăzi  o  educaţie 
religioasă-morală  a  tineretului  se  afirmă,  ca 
cea  mai  trebuincioasă. 

Se  impune  o  mai  mare  îngrijire  a  su¬ 
fletului,  care  par’că  fusese  uitată  în  mul¬ 
ţimea  preocnpaţiiior  externe. 

Alţii  fac  tot  ce  le  stă  în  putinţă,  ca  să 
ajungă  la  un  rezultat  favorabil. 

La  noi  încă  a  fost  semnalat  răul,  dar 
pentru  sanarea  lui  se  face  prea  puţin.  Ar 
fi  bine  ca  barem  exemplele  bune  ale  altora 
să  le  urmăm  şi  noi. 

Reuniunea  femeilor  sase,  a  aranjat  în 
6  Dec.  n.  seara,  o  mică  dar  însemnată  săr- 
bare  :  Nicolo  feste. 

Eră  făcută  pentru  copilaşi,  dar  vred¬ 
nică  de  atenţiunea  omului  mare.  Erau  an¬ 
gajate  o  mulţime  de  puteri  -  un  lucru 
care  contribue  în  mare  măsură  la  ajungerea 
scopului  dorit. 

Se  cetea  un  pasagiu  potrivit  din  Noul 
Testament,  urmă  apoi  o  cântare  cu  corul, 
sau  de  solo  şi  în  urmă  un  tablou  viu,  care 
reprezenta  locul  cetit.  A  fost  înfăţişată  Na¬ 
şterea,  Păstorii,  Magii,  etc. 

Cetitul  şi  cântările  erau  ascultate  cu 
evlavie. 

La  înfăţişarea  tabloului  se  năştea  un 
mic  murmur,  o  mişcare  generală.  Copilaşii 
se  uitau  cu  gura  căscată,  iar  părinţii  se 
plângeau  că  nu  se  poate  vedea  destul  de 
bine  şi  de  mult. 

Fiecare  îşi  ridica,  cât  mai  sus  odorul 
ca  să  poată  vedea  mai  bine. 

Şi  ce  însemna  aceasta?  Fiecare  cerca 
să  samene  o  sămânţă  aducătoare  de  mult 
rod  —  în  sufletul  vlăstarului  tinerel. 

Voia  par’că  să  umple  golul  —  pe  care-1 
simţea  în  suflet  —  ca  să  nu  mai  existe  şi 
la  ai  săi. 

O  participare  —  mai  ales  activă  —  la 
astfel  de  momente  edificatoare,  lasă  urme 
adânci  în  sufletele  fragede. 

Interesul  formal  dela  început  se  trans- 
foarmă  cu  timpul  in  o  dragoste,  de  mare 


preţ,  câtră  lucrurile  sfinte,  la  înfăţişarea  că¬ 
rora  îşi  avusese  un  rol  măgulitor. 

Sentimentele  isvorâte  dela  astfel  de 
ocazii  se  prefac  cu  timpul  în  convingeri 
preţioase. 

Iată  dar  o  cale,  un  mijloc  vrednic  de 
urmat  pentru  a  ajunge  la  o  curăţenie,  înăl¬ 
ţare  şi  îmbogăţire  sufletească. 


Tipicul  cultului  religios. 

Cazuri  liturgice ,  date  şi  indigitări  tipico nule  pe  luna  lui  Decemvrie . 

Sâmbătă  în  24  Decemvrie  la  Vecernie.  începutul  cel  obicinuit  cu  binecuvântare 
«împărate  ceresc  —  Sfinte  Dumnezeule  —  Preasfântă  Treime  —  Tatăl  nostru  —  Doamne 
milueşte-ne  —  Veniţi  să  ne  închinăm»  şi  psalmul  de  seara  «Binecuvintează  suflete  al  meu». 
După  ectenia  cea  mare  de  începere  se  ceteşte  caftisma  «Fericit  bărbatul».  După  ectenia 
mică,  se  cântă  pe  melodia  glasului  2  «Doamne  strigat-am»  cu  8  stihiri  ale  mineiului  şi 
«mărire  —  şi  acum  —  August  singur  stăpânind  pe  pământ,  mulţimea  stăpâniei  oame¬ 
nilor  a  încetat»  pe  acelaş  glas.  Vohodul  se  face  cu  evangelia.  Urmează  după  acestea 
imnul  de  seară  «Lumină  lină»  şi  prohimenul  zilei  «Domnul  s’a  împârăţit,  întru  podoabă 
s'a  îmbrăcat».  Paremiile  se  cetesc  după  indigităriie  cuprinse  în  mineiu  cu  stihurile  şi 
cântările  «şi  pe  Magi  i-au  adus  ţie»,  «şi  pe  Magi  i-au  îndreptat  spre  închinarea  Ta» 
Ectenie  mică.  Acesteia  îi  urmează  apostolul  şi  evangelia.  Ectenia  «să  zicem  toţi», 
«învredniceşte-ne  Doamne»,  ectenia  celor  6  cereri  şi  celelalte  cu  încheierea  cea  obicinuită. 

Duminecă  In  25  Decemvrie.  Naşterea  cea  după  trup  a  Domnului  şi  Dumnezeului 
nostru  lisus  Hristos. 

La  utrenie :  La  «Dumnezeu  este  Domnul»  troparul  praznicului  de  3-ori.  După 
caftismâ  prescrisă  se  cântă  cele  2  serii  de  sedelne  a  mineiului  cu  ectenie  mică  între 
ele.  După  a  11-a  grupă  de  sedelne  urmează  Polileul  cu  pripelele.  Ectenie  niică,  se- 
dealna  Polileului  «Cel  neîncâput  nicâirea».  Antifoanele  glasului  4  dela  praznice  cu  pro¬ 
himenul  «Din  pântece  mai  nainte  de  luceafăr  te-am  născut»  şi  stihul  lui.  După  «toată 
suflarea»  evaghelin  utreniei  dela  Matei:  «Naşterea  lui  lisus  Christos  aşa  a  fost».  «Mă¬ 
rire  —  Astăzi  toate  se  umplu  de  bucurie,  Christos  nâscându-se  din  Fecioară»  —  «şi  acum 

—  Astăzi  toate  se  umplu  de  bucurie,  Christos  născându-se  în  Vitleem».  «Milueşte-mâ 
Dumnezeule  —  Mărire  întru  cei  de  sus  lui  Dumnezeu  şi  pe  pământ  pace»,  pe  glas  6. 
Catavasiile  Naşterii  «Christos  se  naşte  măriţi-!».  La  peasna  a  treia  ipacoiul  şi  sedealna 
mineiului,  la  peasna  a  6-a  condacul  şi  icosul  praznicului.  După  peasna  a  8-a  pripelele 
mineiului  şi  nu  « ceeace  eşti  mai  cinstită »  Ectenie  mică  —  sfetilna  praznicului  de  3-ori 
şi  hvalitele  mineiului  cu  «mărire  —  Când  în  vremea  venirii  Tale  pe  pământ»,  «şi  acum 

—  Astăzi  Christos  în  Vitleem  se  naşte»  şi  pe  melodia  antifouuliii  dela  glas  2  doxologia 
cea  mare. 

La  Liturghie :  în  loc  de  « Binecuvintează »,  « Unu/e  născut »  şi  în  loc  de  fericiri  se 
cântă  cele  trei  antifoane  ale  mineiului.  Apostolul  dela  Oalateni :  «Fraţilor!  când  a  venit 
plinirea  vremii»,  evanghelia  dela  Matei:  «Dacă  s’a  născut  lisus  în  Vitleemul  ludeei», 
Irmosul  Naşterii  «Măreşte  suflete  al  meu»  şi  priceastna  «Izbăvire  a  trimis  Domnul  po¬ 
porului  său». 

Duminecă  în  25  Decemvrie  la  Vecernie.  începutul  cu  binecuvântare  dela  preot, 
cetirea  psalmului  de  seara  şi  ectenia  cea  mare  de  începere  «Ca  pace  Domnului  să  ne 
rugăm »  (caFtismă  nu  se  ceteşte).  La  « Doamne  strigat-am »  3  stihiri  ale  praznicului 
«Veniţi  să  ne  bucurăm»,  «Domnul  lisus  născându-se  din  curata  Fecioară»,  «împărăţia 
Ta  Christoase  Dumnezeule»  şi  trei  stihiri  ale  sfinţilor  părinţi  (din  Dumineca  cea  după 

« Naşterea  lui  Christos)  «Pe  părintele  Domnului  toţi  să-l  lăudăm »,  « Proroci ile  prorocilor » 
«Pe  fratele  Domnului  toţi  să-l  lăudăm »,  «Mărire  —  Pomenirea  săvârşim  a  lui  David», 
a  sfinţilor  «şi  acum  —  Mărire  întru  cei  de  sus»  a  praznicului.  După  vohod,  «Lumină 
îină>’  şi  prohimenul  cel  mare:  «Cine  este  Dumnezeu  mare  ca  Dumnezeul  nostru*  cu 
stihurile  lui.  Ectenia  «să  zicem  toţi »  cu  imnul  « învreoniceştc-ne  Doamne*,  ectenia  «să 
plinim  rugăciunile»  şi  stihoavna  cu  trei  stihiri  ale  praznicului  cu  «mărire  —  Pomenire 
arhiereilor  şi  stăpânire  împăraţilor»  a  sfinţilor  (Dutn.  după  Naştere),  şi  acum  —  La 
Vitleem  împreună  au  alergat  păstorii  vestind  pe  păstorul  cel  adevărat».  «Acum  slobo- 
zeşte  —  Sfinte  Dumnezeule  —  Preasfântă  Treime  —  Tatăl  nostru»  şi  după  vosglas  tro¬ 
parul  sfinţilor  -'Bine  vesteşte  Iosife»,  -mărire  —  şi  acum  -  troparul  praznicului  şi  otpust 
ca  de  obiceiu. 

Luni  în  26  Decemvrie.  Soborul  preas/intei  Născătoarei  de  Dumnezeu.  (Tot  aci  se 
pune  şi  slujba  sfinţilor  losif  logodnicul  Preacuratei,  David  împăratul  şi  a  lui  Iacob  fra¬ 
tele  Domnului  după  trup  din  Dumineca  cea  după  Naşterea  Domnului. 

La  Utrenie :  La  < Dumnezeu  este  Domnul »  troparul  praznicului  de  2-ori,  «mărire 
—  şi  acum»  al  sfinţilor.  După  stihologii  se  cântă  sedeinele  praznicului.  Catavasiile  Na¬ 
şterii.  La  peasna  3  condacul  şi  icosul  Născătoarei,  sedealna  sfinţilor  şi  «mărire  —  şi 
acum»  sedealna  Naşterii,  la  peasna  a  6-a  condacul  şi  icosul  sfinţilor.  La  peasna  a  9-a 
în  loc  de  «măreşte  suflete  a!  meu  —  Ceeace  eşti  mai  cinstită»  se  cântă  pripelele  praz¬ 
nicului.  Ectenie  mică,  sfetilna  sfinţilor  (de  2-ori)  «mărire  —  şi  acum»  a  praznicului. 
Hvalitele  praznicului  «Veseliţi-vă  drepţilor»  «mărire  —  Sângele  şi  focui  şi  fumegare»  a 
sfinţilor,  «şi  acum  —  astăzi  Christos  în  Vitleem  se  naşte»  a  praznicului  şi  doxologia 
cea  mare.  (Antifon  2).  La  liturghie:  Apostolul  şi  evanghelia  din  Dumineca  cea  după 
Naştere,  care  e  identică  cu  cea  din  această  zi. 

Luni  în  26  Decemvrie.  La  Vecernie :  După  psalmul  de  seara  şi  după  catisma 
zilei  « Doamne  strigat-am »  cu  stihirile  pe  6,  3  ale  apostolului  şi  3  ale  cuviosului  Teodor 
din  mineiu.  «Mărire  şi  acum  din  mineiu.  După  Vohod  «Lumină  lină»  prohimenul  zilei, 
Paremiile,  ectenia  «să  zicem  toţi»,  «învredniceşte-ne  Doamne»,  ectenia  celor  6  cereri  şi 
stihoavna  mineiului,  «Acum  slobozeşte»,  «Tatăl  nostru»  şi  după  vosglas,  troparul  întâiului 
mucenic,  «mărire»  troparul  cuviosului,  «şi  acum»  al  praznicului  «Naşterea  Ta  Christoase». 
încheierea  ca  de  regulă. 

Marţi  în  27  Decemvrie:  Sfântul  apostol  întâiul  mucenic  şi  arhidiaconul  Ştefan  şi 
Preacuviosul  păr.  Teodor. 

La  Utrenie'.  La  « Dumnezeu  e  Domnul»  troparul  praznicului,  al  mucenicului,  «mă¬ 
rire»,  troparul  cuviosului  «şi  acum»  iar  al  praznicului.  Urmează  cele  2  serii  de  sedelne 
prescrise  în  mineiu.  După  a  doua  serie  de  sedelne,  Poiieleul  cu  pripelele  corăs- 
punzătoare.  Ectenie  mică  şi  sedealna  polileului  din  mineiu  cu  «mărire  şi  acum».  Anti- 
foanele  glasului  4  deia  sărbători  şi  prohimenul  «în  tot  pământul  a  eşit  vestirea  lor>. 
Evangelia  Utreniei  dela  Luca  «Zis-a  Domnul  cătră  învăţăceii  săi:  păziţi-vă  de  oameni». 
Catavasiile  Naşterii,  cu  sedeinele  mineiului  la  peasna  3  şi  cu  condacul  şi  icosul  mine¬ 
iului  la  peasna  6.  Sfetilna  mucenicului  «mărire»  a  cuviosului  «şi  acum»  a  praznicului. 
Hvalitele  pe  6,  3  ale  praznicului  şi  3  ale  mucenicului,  mărire  şi  acum»  a  mineiului  şi 
doxologia  cea  mare.  Cantor. 


